
องค์หลวงตาเห็นคุณค่าของใจยิ่งกว่าสมบัติใดในโลก การสงเคราะห์ด้านวัตถุเป็น
เพียงพื้นฐานเท่านั้นไม่สำคัญยิ่งกว่าจิตใจ ด้วยเหตุนี้ ท่านจึงส่งเสริมการเผยแผ่
ธรรมะเป็นธรรมทานผ่านเครื่องมือสื่อสารทุกประเภท โดยไม่มีการซื้อขายแต่อย่างใด
มุ่งปรารถนาให้พุทธบริษัทมีธรรมเป็นเครื่องยึดเหนี่ยวในชีวิตเปรียบดั่งมีเข็มทิศ
นำทางให้พาก้าวเดินได้อย่างถูกต้องปลอดภัย
สื่อสารทานธรรมแห่งประเทศไทย
“ธรรมะนี้กระจายทั่วประเทศไทย แต่ก็ดูว่าเป็นผลเท่าที่ควร การเทศนาว่าการเป็นผลเท่าที่ควรตลอดมา แล้ววิทยุก็กระจายทั่วประเทศไทย ไม่ว่าทางด้านไหน อินเตอร์เน็ต หรือวิทยุหรืออะไรออกทุกแง่ทุกมุม ทางด้านจิตใจนับว่าได้รับการฟื้นฟูขึ้นพอประมาณ จากอรรถจากธรรมที่เราเสียสละเพื่อพี่น้องทั้งหลายด้วยความเมตตา สั่งสอนมาตั้งแต่บัดนั้นจนกระทั่งบัดนี้” 

องค์หลวงตาเมตตากล่าวถึงความสำคัญของธรรมเมื่อเปรียบกับสิ่งมีค่าใดๆ ในโลกไว้ว่า

“...สมบัติใดก็ตามที่เข้าสู่ภายในจิตใจไม่เหมือนธรรมสมบัตินะ ธรรมสมบัตินี้เข้าไปแล้วตีกระจายออกเป็นผลเป็นประโยชน์เรื่อยเลยนะ สมบัติอย่างอื่นยังทำตัวให้เหลิงเจิ้งได้นะ มีมากเท่าไรยิ่งโลภมาก ๆ เลยเป็นบ้าโลภไปเลย นั่นสมบัติอย่างอื่นเป็นอย่างนั้น ถ้าสมบัติภายในใจมีเท่าไรยิ่งเย็นยิ่งชุ่มไปหมดเลย พระพุทธเจ้า พระอรหันต์ไปที่ไหน ไปไม่ไปก็ตามจิตใจท่านครอบโลกธาตุ…”

สำหรับความรู้ทางธรรมที่องค์หลวงตานำออกสอนพระเณรและประชาชนนั้น ท่านสอนด้วยความรู้จริงเห็นจริงออกจากใจซึ่งเป็นผลมาจากการปฏิบัติจริงตั้งแต่สมัยที่อยู่ศึกษากับหลวงปู่มั่น ภูริทัตโต การเทศนาธรรมทุกขั้นทุกภูมิของท่านจึงไม่มีสิ่งใดเป็นข้อลังเลสงสัย ดังนี้

“...การสอนโลกเราถึงบอกตรง ๆ เลย เราไม่อัดไม่อั้น ฟังซิพี่น้องทั้งหลาย ฟังซิ มันจ้าครอบโลกธาตุนี้ เอา มาว่างั้นเลย ถามทางไหนถ้าจะเป็นผลเป็นประโยชน์ จะออกทันที ๆ ออกมาเต็มภูมิก็ใส่กันเต็มภูมิ เพราะนี่ถ้าว่าน้ำก็เต็มถังแล้ว เปิดตรงไหนออกหมด น้ำไม่ว่าจะเปิดแง่ไหน ๆ เต็มถังอยู่แล้ว ธรรมครอบโลกธาตุอยู่แล้ว เปิดมาทางไหนออกหมด ฟังซิ นั่นละในหัวใจอันนี้เป็นธรรมหมดแล้ว ไม่มีอะไรที่จะมาเคลือบมาแฝง กิเลสตัณหาแม้เม็ดหินเม็ดทรายไม่มี มันก็จ้าไปหมด แล้วทำไมจะไม่เห็น ทำไมจะไม่รู้ ..
ธรรมะของเรามีทุกขั้นเลยนะ เริ่มไปตั้งแต่หลวงตาสอนเด็ก หลวงตาสอนผู้ใหญ่ หลวงตาสอนคนแก่ หลวงตาสอนคนไม่เอาไหนไปเรื่อย ๆ มันมีทุกอย่าง ธรรมะเรามีทุกขั้น ภูมิไหนเราก็สอนทั้งนั้น เด็กก็สอน อย่างพวกนักเรียนมานี้ก็สอน ไปที่อื่นได้อบรมนักเรียนก็มี ไปนักเรียนก็สอนนักเรียน ไปทางเด็กก็สอนเด็ก เกี่ยวกับพวกตำรวจก็ไปทางตำรวจ เกี่ยวกับหมอก็ไปทางหมอ ไปหาหมอก็เป็นอีกแบบหนึ่ง เอาอ้อยไปขายสวน สอนหมอ ไปกระทรวงสาธารณสุขก็ไปสอนหมอ ก็อย่างนั้นแล้ว เรียกว่าสอนทุกขั้นของธรรม ทุกขั้นของคน…”

สำหรับการสั่งสอนโลกขององค์หลวงตานอกจากท่านจะเมตตาสอนโดยตรงจากการเทศนาที่วัด การเดินทางไปเทศน์ในสถานที่ต่างๆ หรือการเขียนจดหมายธรรมะตอบลูกศิษย์ลูกหาแล้ว ท่านยังเมตตายอมให้นำธรรมะของท่านออกกระจายตามสื่อประเภทต่างๆ โดยไม่มีลิขสิทธิ์อีกด้วย อาทิเช่น หนังสือ เทป ซีดี วิทยุกระจายเสียง โทรทัศน์ ดาวเทียม อินเตอร์เน็ต เป็นต้น และไม่ว่าจะนำออกทางสื่อชนิดใด สิ่งที่ท่านเน้นย้ำเป็นพิเศษตลอดชีวิตของท่านก็ถือการนำธรรมะออกเป็นธรรมทานเท่านั้น ไม่ให้มีการซื้อขาย ซึ่งท่านได้ให้เหตุผลไว้อย่างชัดเจนปรากฏในสื่อประเภทต่างๆ ด้วยว่า
“ถ้าท่านผู้ใดประสงค์จะนำแจกเป็นธรรมทาน ท่านผู้นั้นกรุณาทำได้ตามประสงค์โดยไม่ต้องขออนุญาตจากหลวงตาแต่อย่างใด นอกจากเพื่อจำหน่ายจึงขอสงวนลิขสิทธิ์ เพราะหลวงตาไม่ต้องการอะไรยิ่งกว่าใจที่เป็นสมบัติล้นค่ากว่าสมบัติใดๆ ในโลก”
เมื่อต้นปีพุทธศักราช ๒๕๔๑ ก่อนเปิด “โครงการช่วยชาติ โดย หลวงตามหาบัว ญาณสัมปันโน”  องค์หลวงตาได้แสดงความห่วงใยชาติบ้านเมืองที่ประสบปัญหาหนี้สินจำนวนมหาศาลถึงขั้นวิกฤตจะสิ้นชาติศาสนา ท่านจึงยอมเสียสละออกมาเป็นผู้นำในการกอบกู้วิกฤตของชาติด้วยการเทศนาว่าการ ในเบื้องต้นการกระจายข่าวสารการกอบกู้ชาติของท่านค่อนข้างอยู่ในวงแคบเพราะใช้วิธีส่งข่าวแบบปากต่อปากหรือถอดคำเทศน์ประจำวันเฉพาะกัณฑ์ที่น่าสนใจพิมพ์เป็นเล่มแจกจ่ายส่วนใหญ่ก็ได้รับเฉพาะผู้มีความคุ้นเคยกันเท่านั้นเนื่องจากในขณะนั้นยังไม่ค่อยมีช่องทางการเผยแพร่ผ่านสื่อ ธรรมเทศนาประจำวันของท่านจึงรู้กันเฉพาะภายในวงลูกศิษย์ลูกหา
ต่อมาเมื่อองค์หลวงตาเทศนาถึงอานิสงส์ของการนำธรรมะและข่าวสารการช่วยชาติอันเป็นมหามงคลออกกระจายกว้างขวางไปยังพี่น้องชาวไทยในสถานที่ต่างๆ ไม่ว่าในเมืองหรือในป่าเขาที่ห่างไกลย่อมมีอานิสงส์มากเท่ากับเป็นการเปิดหูเปิดตาประชาชนให้ได้รู้ได้เห็นได้ยินได้ฟังธรรมตลอดถึงข่าวสารอันเป็นมหามงคล บุญเหล่านี้จะส่งผลให้หูแจ้งตาสว่างในธรรมมีหูทิพย์ตาทิพย์มองเห็นเทวบุตรเทวดาอินทร์พรหมได้ จากพระธรรมเทศนากัณฑ์นี้ทำให้เกิดการประสานงานไปยังสื่อประเภทต่างๆ ที่มีใจรักชาติบ้านเมืองและเห็นคุณค่าของธรรมในพระพุทธศาสนาว่าสามารถยกชาติบ้านเมืองให้ขึ้นจากหล่มลึกได้จริง ทำให้พระธรรมเทศนาของท่านเริ่มออกสู่วงกว้างผ่านหนังสือพิมพ์ นิตยสารรายสัปดาห์รายปักษ์ วิทยุกระจายเสียงสถานีต่างๆ ในหลายจังหวัด สถานีโทรทัศน์ช่องต่างๆ ทั้งแบบข่าวสั้นและแบบยาวเดือนละ ๑-๒ ครั้งตลอดปี รวมถึงการนำธรรมเทศนาของท่านออกทั่วโลกผ่านระบบอินเตอร์เน็ต พระธรรมเทศนากัณฑ์นี้จึงถือเป็นจุดกำเนิดแห่งงาน “การสื่อสารทานธรรม” กระจายสู่พุทธศาสนิกชนผู้สนใจทั่วโลก
หากกล่าวถึงความรู้และความเมตตาอย่างไม่มีประมาณในการเทศนาสั่งสอนขององค์หลวงตานั้น นอกจากจะแสดงธรรมเพื่อสั่งสอนพระเณรและประชาชนแล้ว ท่านยังเมตตาอบรมสั่งสอนสรรพสัตว์ทั้งหลายในภพภูมิต่างๆ อีกด้วย ดังท่านได้กล่าวไว้อย่างถึงใจว่า
“...เทวบุตรเทวดามาฟังเทศน์ฟังธรรมของท่านในคืนหนึ่งๆ สำหรับท่านผู้อยู่ในที่สงัดงบเงียบนั้นมีน้อยเมื่อไร มีมากยิ่งกว่าคนที่มาฟังเทศน์เต็มศาลานี้อีกเป็นไหนๆ แต่พระท่านมุ่งอรรถมุ่งธรรม ปฏิบัติต่ออรรถต่อธรรม ท่านไม่เคยพูด รู้ก็รู้เป็นภาษาเทวดากับภาษาท่านรวมแล้วเรียกว่าเป็นภาษาธรรม สนทนากัน ฟังอรรถฟังธรรมซึ่งเป็นธรรมชาติที่เลิศเลอ ประสานใจกับธรรมเข้าสู่กันเป็นความรื่นเริงบันเทิงต่อกันระหว่างพระเจ้าพระสงฆ์กับเทวบุตรเทวดาอินทร์พรหมทั้งหลายที่เข้ามาเกี่ยวข้องซึ่งกันและกัน สะเทือนไปทั่วดินแดนเทวโลก .. พูดให้มันเต็มหัวอกตามที่บรรจุไว้ในหัวใจนี้ ตั้งแต่ท้าวมหาพรหมลงมา จะมาว่าอะไรมนุษย์ขี้เหม็นนี่วะ พูดแล้วมันคันฟันนะ ที่รู้แล้วไม่มีใครรู้ด้วยนี่ซิมันโมโหน่ะ อ้าว จริง ๆ นะ เพราะฉะนั้นเวลาเขาถามปัญหาถึงผางออกเลย…”
สื่อธรรมประเภทหนังสือ จดหมาย เทป ซีดี 
หนังสือธรรมะขององค์หลวงตานั้นมีทั้งจากงานเขียนหรือถอดเทปจากการเทศน์อบรมพระและฆราวาส ทั้งในวัดและนอกสถานที่ บางเล่มเป็นการรวบรวมคำตอบปัญหาธรรมจากจดหมายของพระเณร ฆราวาส ทั้งในประเทศและต่างประเทศ 

ท่านเริ่มแจกหนังสือธรรมะมาตั้งแต่ปี พ.ศ. ๒๕๑๔-๑๕  จนกระทั่งปัจจุบันนี้ การจัดพิมพ์แต่ละครั้งๆ เป็นจำนวนนับหมื่นนับแสนเล่มและพิมพ์มาตลอด หากต้องมีการประมาณจำนวนเล่มก็น่าจะหลาย ล้านเล่มแล้ว เพราะมีผู้ต้องการจำนวนมาก ทั้งมาด้วยตนเองที่วัด  ทั้งที่เขียนจดหมายขอจากที่ต่างๆ ซึ่งมีจำนวนเพิ่มขึ้นทุกวันๆ 
หนังสือที่มีผู้สนใจมากที่สุด คือ หนังสือ ประวัติท่านอาจารย์มั่น ภูริทัตโต และ ปฏิปทาพระธุดงคกรรมฐาน สายท่านอาจารย์มั่น ซึ่งเป็นหนึ่งในหนังสือที่ท่านเขียนด้วยตนเองดังนี้
“เราเขียนหนังสือ ธรรมคู่แข่งขัน เล่มแรก จากนั้นก็ ประวัติหลวงปู่มั่น  ปฏิปทาพระธุดงคกรรมฐานสายหลวงปู่มั่น  ประวัติหลวงปู่ขาวย่อๆ  ปัญญาอบรมสมาธิ”
สื่อธรรมะขององค์หลวงตาอีกประเภทหนึ่งก็คือเทปอบรมพระและฆราวาสซึ่งมีพระเณร ประชาชนจำนวนมากจากที่ต่างๆ ทั้งในและต่างประเทศ ตลอดจนวัดต่างๆ ก็ได้ติดต่อขอมาทางวัดป่าบ้านตาดเพื่อขอรับแจกเป็นธรรมทาน ท่านกล่าวไว้ดังนี้

“ที่อยู่ในวัดป่าบ้านตาดนี้ เรียกว่าคลังเทปแหละนะ ทั่วประเทศไทยกรรมฐานสายหลวงปู่มั่นติดต่อมาทางนี้ ๆ สำนักเหล่านั้นได้หมดได้จากนี้นะ ได้แบบเงียบ ๆ ตั้งแต่ยังไม่ได้ออกช่วยชาติบ้านเมือง คือเราไม่ได้ออกเปิดเผย แต่เทศน์ธรรมะที่สำคัญ ๆ นั้นในวงกรรมฐานทั่ว ๆ ไปในประเทศไทยได้หมด ไม่ว่าภาคไหนท่านติดต่อมาขอ ส่งไป ๆ อันนี้เป็นประจำมานานแล้ว”
เบื้องหลังงานเขียนหนังสือและการบันทึกเทป
ท่านกล่าวถึงเบื้องหลังงานเรียบเรียงหนังสือประวัติหลวงปู่มั่น ภูริทัตโต เป็นการประสานกันระหว่างงานภายนอกคือประวัติของหลวงปู่มั่นและงานภายในคือความรู้สว่างกระจ่างแจ้งในธรรมขององค์ท่านเองไว้ดังนี้
“...หากเป็นความจริง งานแต่งหนังสือก็งานภายในของเราออกแต่งประวัติท่าน งานภายนอกก็เรื่องราวของท่าน งานภายในแทรกเข้าไปที่เป็นสาระสำคัญๆ แทรกเข้าๆ เพราะความรู้เวลาปฏิบัติท่านก็รู้ เราก็รู้ มันก็วิ่งถึงกันได้ ไม่ได้คุยนะ เวลาเขียนประวัติหลวงปู่มั่น จิตของเรามันกระจ่างแล้วนั่น เพราะฉะนั้นท่านออกแป๊บนึงมันจับได้ปุ๊บๆๆ ออกตามกันไปเลย 
ได้เขียนประวัติท่านไว้กว้างขวางอยู่ ปี ๒๕๑๔ ละมั้งถึงได้ออกแจก ประวัติหลวงปู่มั่น ๒๕๑๓ แต่ง เราเขียนเองประวัติ เรียนพิมพ์ดีดมาแต่งหนังสือประวัติของท่านโดยเฉพาะกับปฏิปทาพระกรรมฐาน สองเล่มเท่านั้น เราเรียนพิมพ์ดีด พอจบสองเล่มนี้ เราทิ้งพิมพ์ดีดเลย ไม่เอา ได้แต่งหนังสือสองเล่ม หนังสือประวัติพ่อแม่ครูจารย์มั่นหนึ่ง หนังสือปฏิปทาของพระธุดงคกรรมฐานสายหลวงปู่มั่นหนึ่ง สองเล่มเท่านั้น จากนั้นก็ทิ้งหมด พิมพ์ดีดก็ทิ้ง อะไรทิ้งหมดเลย…”

และสำหรับหนังสือ ปัญญาอบรมสมาธิ ที่ท่านเขียนและตั้งชื่อด้วยตนเองนั้น ท่านกล่าวอธิบายถึงที่มาของชื่อและแนวทางในการพิจารณาธรรมไว้ดังนี้
“...ปัญญาอบรมสมาธิ สมาธิอบรมปัญญา เราเรียนนี่เป็นปัญญาอบรมสมาธิ เมื่อจิตหาความสงบไม่ได้ก็ใช้ปัญญาหมุนติ้วๆ มันเลยกลายเป็นจิตกลับมาสงบด้วยอำนาจของปัญญา เขาไม่ได้ปฏิบัติ อันนี้เราปฏิบัติ ผลออกมาจากการปฏิบัติมันก็ไม่ผิดละซิ เราเรียกว่าได้ดำเนินตามแนวทุกวรรคทุกตอน ว่าปริยัติเราก็เรียนเสีย ว่าปฏิบัติเราก็ได้ออกปฏิบัติ ผลของการปฏิบัติเราก็ปรากฏผลตามกำลังแห่งการปฏิบัติของเรา เรียกว่าครบ ปริยัติ ปฏิบัติ ปฏิเวธ ปริยัติได้แก่การศึกษาเล่าเรียน ปฏิบัติได้แก่การศึกษาเล่าเรียนแล้วนำไปปฏิบัติ ปฏิเวธผลแห่งการปฏิบัติเกิดมาเป็นปฏิเวธ แปลว่าความรู้แจ้ง ความรู้แจ้งแทงทะลุ
ปัญญาอบรมสมาธินี้ไม่มีใครเขียน หลักใหญ่ก็ว่าสมาธิอบรมปัญญา สีลปริภาวิโต สมาธิ มหปฺผโล โหติ มหานิสํโส สมาธิเมื่อศีลอบรมแล้วย่อมมีผลมาก อานิสงส์มาก พอศีลอบรมสมาธิแล้ว จากสมาธิแล้วก็ปัญญา ปัญญาแล้วก็วิมุตติ เรามันภาคปฏิบัติ มันไม่ได้ไปตามแนว ภาคปฏิบัติต้องใช้ปัญญา ทีนี้เวลาผลเกิดขึ้นทางด้านปัญญามันชัดเจน เพราะมันประจักษ์กับตัวเอง เพียงเราอ่านเราจำมาไม่ชัด ท่านก็จำเราก็จำได้มาก็แบบเดียวกัน ท่านก็ปฏิบัติเราปฏิบัติผลได้มาแปลกต่างโดยลำดับลำดา
พอเห็นหนังสือนี้ละเราระลึกได้ มหาพุทธา เกิดปีเดียวกัน พรรษาเท่ากัน เป็นมหาด้วยกัน เราแก่วันกว่า พรรษาเท่ากัน แต่แก่เดือนกว่าเท่านั้น เกิดก็พอๆ กัน ท่านอยู่วัดท่านเพ็งอยู่ทุกวันนี้ วัดวิเวกธรรม เขาเรียกวัดเหล่างา แต่ก่อนชื่อวัดเหล่างา เขาเอาหนังสือมา มหาพุทธาก็อยู่นั้นอยู่ข้างนอก เขาได้หนังสือมา ‘นี่ได้หนังสือมา’ ‘ไหนหนังสืออะไร’ ว่างั้น 
มหาพุทธานะ ‘หนังสืออะไร’ ‘หนังสืออาจารย์มหาบัวแต่ง’
‘ชื่อว่าไงล่ะ’ ‘ชื่อปัญญาอบรมสมาธิ’

‘เหอ มหาบัวมันเก่งกว่าพระพุทธเจ้ามาจากไหนวะ พระพุทธเจ้าว่าสมาธิอบรมปัญญา มหาบัวมันเก่งกว่าพระพุทธเจ้ามาจากไหนวะ ว่าปัญญามาอบรมสมาธิ ไหนมาดูน่ะ เอามาอ่านดู’
ว่าจะอ่านดูเล่นๆ ทีแรก นั่งอยู่เก้าอี้ข้างกุฏิข้างล่างนั้น พออ่านแล้ว เอ๊ะ ชอบกลๆ สุดท้ายอ่านปัญญาอบรมสมาธิ ซึ่งจบประมาณเทศน์กัณฑ์หนึ่งนะ อ่านจนจบเลย ‘เอ้อ เข้าท่าดีเว้ย’ 
เวลาไปเจอกันก็เลยเล่าให้ฟัง เพราะสนิทกันมาแต่ไหนแต่ไร เอ้อ ยอมรับแล้วละ ทีแรกมันโมโห โมโหยังไง ก็ว่าปัญญาอบรมสมาธิ พระพุทธเจ้าว่าสมาธิอบรมปัญญา มหาบัวมันเก่งมาจากไหนจะมาแข่งพระพุทธเจ้านี่น่ะ ไหนเอามาดู พอดูแล้วเข้าท่าๆ เลยยอมรับว่างั้นนะ สนิทกัน ลงนะลงเรา ลงจริงๆ ไม่ใช่ลงธรรมดา อย่างเทศน์ที่ไหนท่านบอกว่ามันลงเองนะว่างั้น มหาพุทธาเกิดปีเดียวกัน เป็นเพื่อนฝูงกันอยู่วัดบรมนิวาส ท่านเสียแล้วละ อันนี้ยอมรับเลยว่าลงในภูมิธรรมภาคปฏิบัติยอมรับ...”
ปัญญาอบรมสมาธิ
ความจริงการภาวนาเพื่อให้ใจสงบ ถ้าสงบด้วยวิธีปลอบโยนโดยทางบริกรรมไม่ได้ ต้องภาวนาด้วยวิธีปราบปรามขู่เข็ญ คือค้นคิดหาเหตุผลในสิ่งที่จิตติดข้องด้วยปัญญา  แล้วแต่ความแยบคายของปัญญา จะหาอุบายทรมานจิตดวงพยศ จนปรากฏใจยอมจำนนตามปัญญาว่า เป็นความจริงอย่างนั้นแล้ว  ใจจะฟุ้งซ่านไปไหนไม่ได้  ต้องหยั่งเข้าสู่ความสงบเช่นเดียวกับสัตว์พาหนะตัวคะนอง  ต้องฝึกฝนทรมานอย่างหนักจึงจะยอมจำนนต่อเจ้าของ
ฉะนั้นในเรื่องนี้จะขอยกอุปมาเป็นหลักเทียบเคียง เช่น ต้นไม้บางประเภท ตั้งอยู่โดดเดี่ยวไม่มีสิ่งเกี่ยวข้อง  ผู้ต้องการต้นไม้นั้นก็ต้องตัดด้วยมีดหรือขวาน  เมื่อขาดแล้ว  ไม้ต้นนั้นก็ล้มลงสู่จุดที่หมาย  แล้วนำไปได้ตามต้องการ  ไม่มีความยากเย็นอะไรนัก  แต่ไม้อีกบางประเภท ไม่ตั้งอยู่โดดเดี่ยว ยังเกี่ยวข้องอยู่กับกิ่งแขนงของต้นอื่นๆ อีกมาก  ยากที่จะตัดให้ลงสู่ที่หมายได้  ต้องใช้ปัญญาหรือสายตาตรวจดูสิ่งเกี่ยวข้องของต้นไม้นั้นโดยถี่ถ้วน  แล้วจึงตัดต้นไม้นั้นให้ขาด พร้อมทั้งตัดสิ่งเกี่ยวข้องจนหมดสิ้นไป ไม้ย่อมตกหรือล้มลงสู่ที่หมายและนำไปได้ตามความต้องการฉันใด  จริตนิสัยของคนเราก็ฉันนั้น
คนบางประเภทไม่ค่อยมีสิ่งแวดล้อมเป็นภาระกดถ่วงใจมาก เพียงใช้คำบริกรรมภาวนา พุทฺโธ  ธมฺโม  สง.โฆ  เป็นต้น  บทใดบทหนึ่งเข้าเท่านั้น  ใจก็ได้รับความสงบเยือกเย็นเป็นสมาธิลงได้ กลายเป็นต้นทุนหนุนปัญญา  ให้ก้าวหน้าต่อไปได้อย่างสบายที่เรียกว่า สมาธิอบรมปัญญา แต่คนบางประเภทมีสิ่งแวดล้อมเป็นภาระกดถ่วงใจมาก และเป็นนิสัยชอบคิดอะไรมากอย่างนี้  จะอบรมด้วยคำบริกรรมอย่างที่กล่าวมาแล้วนั้น  ไม่สามารถที่จะยังจิตให้หยั่งลงสู่ความสงบเป็นสมาธิได้ ต้องใช้ปัญญาไตร่ตรองเหตุผล  ตัดต้นเหตุของความฟุ้งซ่านด้วยปัญญา เมื่อปัญญาได้หว่านล้อมในสิ่งที่จิตติดข้องนั้นไว้อย่างหนาแน่นแล้ว จิตจะมีความรู้เหนือปัญญาไปไม่ได้  และจะหยั่งลงสู่ความสงบเป็นสมาธิได้ ฉะนั้นคนประเภทนี้ จะต้องฝึกฝนจิตให้เป็นสมาธิได้ด้วยปัญญา  ที่เรียกว่า ปัญญาอบรมสมาธิ ตามชื่อหัวเรื่องที่ให้ไว้แล้วในเบื้องต้นนั้น เมื่อสมาธิเกิดมีขึ้นด้วยอำนาจปัญญา อันดับต่อไปสมาธิก็กลายเป็นต้นทุนหนุนปัญญาให้มีกำลังก้าวหน้า สุดท้ายก็ลงรอยเดียวกันกับหลักเดิมที่ว่า  สมาธิอบรมปัญญา
ผู้ต้องการอบรมใจให้เป็นไปเพื่อความฉลาด รู้เท่าทันกลมายาของกิเลส อย่ายึดปริยัติจนเกิดกิเลส แต่ก็อย่าปล่อยวางปริยัติจนเลยศาสดา  ผิดพระประสงค์ของพระพุทธเจ้าทั้งสองนัย คือ ในขณะที่ทำสมาธิภาวนา  อย่าส่งใจไปยึดปริยัติจนกลายเป็นอดีตอนาคตไป ให้ตั้งจิตลงสู่ปัจจุบัน คือ เฉพาะหน้า มีธรรมที่ตนเกี่ยวข้องเป็นอารมณ์เท่านั้น  เมื่อมีข้อข้องใจ ตัดสินใจลงไม่ได้ว่าถูกหรือผิด  เวลาออกจากที่ภาวนาแล้ว  จึงตรวจสอบกับปริยัติ แต่จะตรวจสอบทุกขณะไปก็ผิด เพราะจะกลายเป็นความรู้ในแบบ  ไม่ใช่ความรู้เกิดจากภาวนา  ใช้ไม่ได้
สรุปความ  ถ้าจิตสงบได้ด้วยอารมณ์สมถะ  คือ  คำบริกรรมด้วยธรรมบทใด  ก็บริกรรมบทนั้น  ถ้าจะสงบได้ด้วยปัญญาสกัดกั้นโดยอุบายต่างๆ  ก็ต้องใช้ปัญญาเป็นพี่เลี้ยงเพื่อความสงบเสมอไป ผลรายได้จากการอบรมทั้งสองวิธีนี้ คือ ความสงบและปัญญา  อันจะมีรัศมีแฝงขึ้นจากความสงบนั้นๆ
ท่านพระอาจารย์อินทร์ถวาย สันตุสสโก วัดป่านาคำน้อย จังหวัดอุดรธานี ได้จำพรรษาวัดป่าบ้านตาดหลายปีในช่วงปี ๒๕๑๒ ได้เล่าถึงจุดเริ่มต้นของการบันทึกเสียงพระธรรมเทศนาขององค์หลวงตาไว้ดังนี้
“...หลวงตาเทศน์อบรมพระก็พอดีกับมีพระฝรั่งเข้ามา ท่านปัญญา ท่านเชอรี่เข้ามา พวกเราสังเกตดูไหมเทศน์เสียงของหลวงตามีตั้งแต่ปี ๒๕๐๔-๒๕๐๕ .. อาตมภาพจึงได้รำลึกนึกถึงท่านปัญญาวัฑโฒนะ โห เป็นผู้ที่มีบุญคุณสำหรับพวกเรามาก ๆ นะ .. เพราะเหตุว่าท่านเป็นผู้คิดอัดเทปหลวงตาของเราไว้ ท่านเป็นคนอัดเทปหลวงตา .. ส่วนท่านเชอรี่เป็นผู้ออกทุน ท่านปัญญาเป็นผู้สั่งเทป Grundig มาจากเยอรมันใช้ถ่านถึง ๑๒ ก้อน ซึ่งตัวใหญ่มาก ม้วนประมาณซัก ๖ นิ้ว ม้วนกลมว่างั้นเถอะ สมัยก่อน

ท่านก็พยายามอัดเทศน์ของหลวงตา จากนั้นท่านนำมาอัดเก็บ ๆ เอาไว้ แต่ต่อมาหลวงตาก็ไม่ค่อยสบายเท่าไร เส้นเลือดไปเลี้ยงหัวใจไม่เพียงพอ ท่านเหนื่อย ในช่วงนั้นเกิดสงคราม เครื่องบินมาลงที่สนามบินตั้งแต่ ๒๕๑๒ มา เป็นช่วงที่หลวงพ่อมาอยู่กับหลวงตา หลวงตาจะประชุมพระบ่อย ที่ศาลาข้างบนตอนกลางวัน บางที ๓ วันประชุมครั้งหนึ่ง บางที ๗ วันประชุมครั้งหนึ่ง ไม่เกิน ๗ วัน ..

หลวงตาประชุม ๓ วันครั้งหนึ่ง ๗ วันครั้งหนึ่ง พอประชุมอัดเทปไม่ได้เพราะเหตุใด เพราะเครื่องบินมันขึ้นลง เสียงเครื่องบินดังสนั่นหวั่นไหว พอเครื่องบินมาก็ต้องบอกหยุด ๆ ไม่ต้องอัดเทป ให้สังเกตว่าช่วงปี ๒๕๑๓-๒๕๑๕ มานี้ให้พวกเราสังเกตว่าในเสียงเทศน์ของหลวงตานั้นจะโผล่มาในปี ๒๕๑๘ นะ ให้พวกเราสังเกตเทปของหลวงตานี้ ..

ต่อมาตั้งแต่ปี  ๒๕๑๘ หลวงตาท่านเทศน์มากขึ้น พอตอนเย็นหลวงตาก็ลงไปเทศน์ให้คุณเพาพงาฟังแกเป็นโรคมะเร็งในกระดูกและมาพักภาวนาอยู่ที่วัดป่าบ้านตาด บางทีก็เอาท่านปัญญาลงไปนั่ง บางทีก็หลวงปู่ลี บางทีก็หลวงปู่บุญมี นาคูณ โดยมากก็ ๓ องค์นี้ บางทีท่านปัญญาก็ให้ท่านอาจารย์ลีเป็นผู้กดเทปให้ พอไปถึงหลวงปู่ลีไม่รู้กดตัวไหน .. บางวันกลับมาไม่ได้ ท่านปัญญาก็ไม่รู้จะทำอย่างไร มีแต่พูดมุบมั๊บ ๆ จึงได้เป็นธรรมะชุดเตรียมพร้อม ..


จากนั้นมาก็คุณหญิงส่งศรีเป็นน้องสาวของคุณหญิงเสริมศรีภรรยาของอาจารย์หมออวย เป็นผู้ถอดเทปของหลวงตา อวกาศของจิต-อวกาศของธรรม ธรรมะชุดเตรียมพร้อม .. จากนั้นก็นำไปให้หลวงตาเป็นคนตรวจทาน แล้วจึงพิมพ์ ส่วนประวัติของหลวงปู่มั่น ท่านพิมพ์ส่งศรีสัปดาห์ สมัยนั้นศรีสัปดาห์เป็นผู้พิมพ์ ประวัติหลวงปู่มั่น ต่อมาก็พิมพ์ ปฏิปทาพระธุดงคกรรมฐานฯ แต่พิมพ์ดีดคราวนั้นหลวงตาพิมพ์เองนะ พิมพ์แบบสัมผัสด้วย หลวงตาพิมพ์เองเก่งนะ หลวงตานี้อัจฉริยะจริง ๆ ท่านพิมพ์เองเขียนแล้วก็พิมพ์ แล้วก็ให้ศรีสัปดาห์ลงประวัติหลวงปู่มั่นแล้วก็ลง ปฏิปทาพระธุดงคกรรมฐานสายหลวงปู่มั่น ..
สมัยนั้นหลวงพ่อก็เป็นพระอยู่ที่นี่ พิมพ์เสร็จแล้วหลวงพ่อก็เอาไปเย็บกระดาษที ๒ แผ่น ๓ แผ่นบ้าง นี่แหละ ต้องเย็บแผ่นสำเนากับตัวจริง ตัวจริงเก็บไว้สำเนาส่งมาให้ศรีสัปดาห์ ลงเป็นสัปดาห์ ๆ ไปทุกๆ ๗ วัน ประวัติหลวงปู่มั่น ปฏิปทาพระธุดงคกรรมฐานฯ และ เพื่อใจที่ได้ทุกข์ เล่มนั้นหนานะ 

อันนั้นคือผลงานของท่านปัญญาวัฑโฒ ที่ท่านได้ถ่ายเทปอัดเทปธรรมเทศนาของหลวงตา .. ธรรมะตอนกลางคืนทุกวันที่อบรมพระทั้งหลายทั้งปวงนี้ เป็นฝีมือของท่านปัญญาทั้งหมด พูดอย่างนั้นได้เลยเพราะฉะนั้นจึงถือว่าท่านปัญญานี้เป็นผู้มีอุปการคุณ สำหรับพวกเราที่ได้รับธรรมเทศนาขององค์หลวงตาทุกวันนี้ เพราะท่านปัญญา ถ้าไม่ใช่ท่านปัญญา หลวงพ่อมองไม่เห็นใครเลยที่จะทำได้อย่างนั้น ท่านปัญญาจึงเป็นผู้ที่เห็นคุณค่าจริง ๆ ในธรรมะคำสอนขององค์หลวงตา ท่านพิถีพิถันมากเพราะอัดมาแล้วท่านไม่เคยปล่อยปละละเลยให้หลุดมือ ท่านจะหักเดือยก่อนกลัวจะเกิดการอัดซ้ำ หรือมาล้างเทปของท่านก่อน บางทีมากดผิดกดถูก บางคนทำไม่เป็นอาจจะทำให้เสียได้ จะอัดไว้ ๒-๓ อันแล้วให้คนอื่นยืม อันนั้นคือความพิถีพิถันของท่าน ทำให้เห็นความละเอียดอ่อนของพระฝรั่ง .. และก็ท่านเชอรี่ จากนั้นก็คุณเพ็ญศรี มกรานนท์ ท่านก็ซื้อเทปยูเฮอร์ (Uher) ของเยอรมันราคาตั้ง ๒๐,๐๐๐-๓๐,๐๐๐ บาท มาให้ท่านปัญญา แล้วก็ซื้อไมค์เบเยอร์ (Beyer) ตัวละตั้ง ๗,๐๐๐-๘,๐๐๐ บาท มาให้ท่านปัญญา

คือหลวงตาเทศน์ จะเอาไมค์ไปใกล้ไม่ได้ ต้องเอาไมค์ไว้ห่าง ๆ เพราะฉะนั้นเสียงหลวงตาจึงไม่ค่อยดีเท่าไร เพราะว่าไมค์มันอยู่ห่างจากหลวงตา เสียงแมลง ตุ๊กแก มันแทรกในเทศน์ของหลวงตาทั้งหมด ไม่เหมือนทุกวันนี้ ...”
จ่าย เพื่อหัวใจโลก  
งานเขียนหนังสือและการแสดงธรรมอบรมพระเณรและฆราวาสขององค์หลวงตาสามารถเรียงลำดับเหตุการณ์โดยย่อดังนี้
ปี พ.ศ.๒๕๑๔ ได้มีการตีพิมพ์เป็นรูปเล่มบทนิพนธ์สำคัญขององค์หลวงตา คือประวัติท่านพระอาจารย์มั่น ภูริทัตตเถระ ทยอยลงพิมพ์ ในนิตยสาร “ศรีสัปดาห์” ที่มีม.ล.จิตติ นพวงศ์ เป็นบรรณาธิการ และตีพิมพ์เป็นภาษาต่างประเทศหลายภาษาด้วยกัน

ปี พ.ศ.๒๕๑๕ ได้มีการตีพิมพ์เป็นรูปเล่มบทนิพนธ์สำคัญอีกเล่มหนึ่งคือ ปฏิปทาพระธุดงคกรรมฐานสายท่านพระอาจารย์มั่น ภูริทัตตเถระ และตีพิมพ์เป็นภาษาต่างประเทศหลายภาษาเช่นเดียวกัน
ปี พ.ศ.๒๕๑๖ องค์หลวงตามีอายุ ๖๐ ปีในช่วงนี้ องค์ท่านเอาใจใส่เน้นอบรมพระอย่างจริงจัง


ปี พ.ศ.๒๕๑๘ – ๒๕๒๘ ธรรมเทศนาในช่วงนี้เริ่มมีจำนวนมากขึ้น เพราะในช่วงนี้ธาตุขันธ์องค์ท่านแข็งแรงขึ้น แต่ก็เน้นการอบรมพระภิกษุสามเณรเป็นหลัก ด้วยธรรมเทศนาสำคัญ เช่น “เข้าสู่แดนอวกาศของจิตของธรรม” “เข้าสู่แดนนิพพาน” ฯลฯ ต่อมาก็ได้เมตตาอบรมฆราวาส อาทิ “ธรรมะชุดเตรียมพร้อม” ที่ศิษยานุศิษย์ได้ลิ้มรสอมตธรรมแห่งพระธรรมเทศนา เป็นที่ประจักษ์หู ประจักษ์ตา ประจักษ์ใจ
ปี พ.ศ.๒๕๒๘ องค์หลวงตามีอายุ ๗๒ ปี ยังคงให้การอบรมพระภิกษุสามเณรฆราวาสญาติโยมอยู่เป็นครั้งคราว

มีคนเป็นจำนวนมากที่ห่วงเรื่องค่าใช้จ่ายในการจัดส่งหนังสือและเทปไปยังสถานที่ต่างๆ  เกรงว่าจะทำให้ท่านและทางวัดป่าบ้านตาดต้องลำบาก  แต่ท่านคำนึงถึงประโยชน์ด้านธรรมะที่จะเกิดขึ้นกับประชาชนพระเณรมากกว่า ภาระค่าใช้จ่ายต่างๆ จึงถือเป็นเรื่องรองลงไปดังนี้
“…หนังสือของเรานี้ไม่มีการซื้อการขาย มีแต่การให้ฟรีๆ ส่งให้ฟรีด้วย บางคนเขามาถาม เขาคงวิตกถึงเรื่องการส่งของเรา เขาถามเฉพาะเรื่องส่ง 

‘เรื่องส่งคงจะหมดมากนะหลวงพ่อ ส่งหนังสือนี้’ 

‘โอ๊ย อย่ามาถาม’ เราบอกตรงๆ เลย 

ถ้าเราจะมาวิตกวิจารณ์กับเรื่องการได้การเสียแล้ว เราทำไม่ได้ เราไม่ทำจริงๆ เราทำไม่ได้จริงๆ เช่น ค่าส่งนี้มันก็เป็นแสนๆ ล้านๆ จะว่าไง ค่าส่งหนังสือนี้ วันหนึ่งๆ ส่งมากขนาดไหน บางวันรถปิ๊กอัพเต็มเลย ส่งมาตั้งแต่ปี ๒๕๑๔ แล้ว ส่งใกล้ส่งไกลขนาดในเมืองไทยไม่ต้องพูดแหละ โน่นเมืองนอกยังส่งออกไป ทั้งเทปทั้งหนังสือ 

เวลานี้เทปดูจะมากกว่าหนังสือด้วยซ้ำ ขอมานี้เป็นเหมือนกับไฟลามทุ่งเลยเชียว ต้องให้พระท่านพักเครื่อง ไม่งั้นพระตาย  ไม่ไหว อัดให้ไม่ทัน เครี่องอัดเทปนี้เราก็หามาให้นะ ด้วยความสงสารทั้งนั้นแหละ…”

ประวัติของเราไม่ให้มี
หากจะกล่าวถึงประวัติชีวิตความเป็นมาของหลวงตาโดยปกติศิษยานุศิษย์ก็สนใจอยากรู้แล้วเป็นทุนเดิมแล้ว ครั้งพอมาถึงระยะช่วยชาติตั้งแต่ปี ๒๕๔๑ เป็นต้นมา ประชาชนทั่วประเทศตลอดในต่างประเทศรู้จักท่านในสื่อต่างๆ เป็นวงกว้างมากขึ้น ก็ยิ่งสนใจอยากทราบประวัติชีวิตความเป็นมาของหลวงตามากยิ่งขึ้นด้วยเช่นกัน ในขณะที่ท่านเองก็ไม่ต้องการให้มีหนังสือชีวประวัติหรือเขียนชีวิตความเป็นมาของท่านเลยดังนี้
.เรื่องประวัติตัวเองนั้นความจริงหลวงตาไม่สนใจนะ ใครมาขอประวัติของเรามากต่อมาก แม้แต่ใหญ่ที่สุดก็เคยมาขอประวัติ แต่ไม่เคยให้ไม่ว่าผู้ใหญ่ที่สุดหรือเล็กที่สุด เราไม่ค่อยชอบ แต่ส่วนมากในหลักธรรมชาติแล้ว การเขียนหนังสือ การเทศน์ที่อัดไว้ในเทป ก็แสดงเอาตัวของตัวออกมาเหมือนกันเพียงแต่เราเป็นคนรู้เราเป็นคนเห็นเท่านั้น แต่หลักความจริงที่ออกจากใจก็ออกจากนี้เอง”

และด้วยเหตุนี้ การรวบรวมประวัติชีวิตของท่านจึงเป็นเพียงเรื่องเล่าสั้นๆ คัดออกมาเป็นตอนจากการแสดงธรรมในที่ต่างๆ ไม่ว่าจากเทศน์อบรมพระ อบรมฆราวาส หรือเป็นเพียงเรื่องเล่าแบบกันเองประสาศิษย์อาจารย์ในวงเล็กๆ เช่นโรงน้ำร้อนหรือกุฏิ เป็นต้น ต่อมาเมื่อกระทรวงศึกษาธิการร่วมกับคณะศิษยานุศิษย์ได้กราบขออนุญาตถ่ายรูปหลวงตาในท่านั่งสมาธิภาวนาเพื่อเป็นแบบอย่างแก่นักเรียน นิสิต นักศึกษา ตลอดประชาชนผู้สนใจ เมื่อวันที่ ๒๓ ธันวาคม ๒๕๔๑ ณ สวนแสงธรรม พุทธมณฑลสาย ๓ กรุงเทพมหานคร หลวงตาก็ได้เมตตาตอบรับเพราะเห็นประโยชน์ด้านอรรถธรรมแก่พี่น้องประชาชน เหตุการณ์ในวันนั้นท่านยังกล่าวด้วยว่า 
“ไม่ได้นั่งเพียงให้ถ่ายรูปอย่างเดียวนะ แต่เราภาวนาจริงๆ”
ความเมตตาครั้งนี้จึงเป็นปฐมฤกษ์มงคลต้นเหตุแห่งการรวบรวมเรื่องราวประวัติชีวิตของท่านจนกระทั่งในระยะต่อมาท่านได้เมตตาอนุญาตให้จัดพิมพ์หนังสือ “หยดน้ำบนใบบัว” แจกจ่ายเป็นธรรมทานและวิทยาทานเข้าสู่ห้องสมุดของสถานศึกษาต่างๆ ในสังกัดกระทรวงศึกษาธิการในทุกระดับชั้นทั่วประเทศ โดยได้จัดพิมพ์เมื่อปี พ.ศ.๒๕๔๒ ในนามกรมวิชาการและกระทรวงศึกษาธิการ ๖๐,๐๐๐ เล่ม โดยกรมวิชาการพิจารณาแล้วอนุญาตให้ใช้ในโรงเรียนได้ ในเรื่องนี้หลวงตาเมตตากล่าวว่า
“...นี่หยดน้ำบนใบบัวก็ดูจะเป็นประวัติของเรา พระมาขอ เราบอกว่านี่ประวัติ เลยไปอย่างไรได้มาเป็นหยดน้ำบนใบบัวน่าจะเป็นประวัติของเรา แต่เราไม่ได้ลงมือดำริคิดเขียน จนกระทั่งพิมพ์มาเป็นเล่ม เราไม่เกี่ยวข้อง พระท่านเสาะแสวงหาเองนะ คือประวัติของเราไม่ให้มีเลย ปัดออกหมดเลย ใครจะมาเขียนเรื่องประวัติของเราอะไรๆ เราไม่ให้เขียน ดีกับชั่วอยู่กับเรา ไม่มีใครรู้เรื่องดียิ่งกว่าเรา เราว่าอย่างนั้น และการนำธรรมออกสอนโลกผิดถูกประการใดเอาทำ เราว่าอย่างนั้น เท่านั้นพอ...
หยดน้ำบนใบบัวคือประวัติของเรา  พระท่านไปหาเก็บตกเอามา  เวลาเราเล่า ท่านก็จดเอา ๆ  เพราะเล่าตรงไหนมันจริงตรงนั้นน่ะ  เจ้าของเล่าเองใช่ไหมล่ะ  มันจะโกหกไปได้ยังไง ที่มารวมกันแล้วพิมพ์เป็นเล่มขึ้นมา เรียกว่า หยดน้ำบนใบบัว เขาว่างั้น  พิมพ์เยอะเหมือนกันนะ  เรียกว่า กระทรวงศึกษาพิมพ์หมดทั้งกระทรวง แจกทั่วโรงเรียน 
ไปโกดังเมื่อคืน .. ไปจับหนังสือกองพะเนิน .. หนังสือ หยดน้ำบนใบบัว ๑ แสน ๕ หมื่นเล่ม บริษัทกระทิงแดงกับ ดร. เชาวน์ รวมกันพิมพ์ส่งมา ส่วนกระทรวงต่าง ๆ ตามโรงร่ำโรงเรียนเขาส่งไปหมด นี้เขาส่งมานี้เพื่อให้แจกประชาชน เรามาอ่านด้านหลังเมื่อคืนนี้นะสะดุดใจกึ๊กเลย ด้านหน้าเขาก็บอกไว้แล้วดังที่เราเห็น ด้านหลังมีอีกนะ สุดเล่มปกหลังว่า 
‘เราจะทำประโยชน์ให้โลกด้วยความเมตตาเต็มความสามารถ หลังจากนี้แล้ว คือเราตายไปแล้วเราจะไม่กลับมาเกิดอีกตลอดไปจนถึงอนันตกาล’
นี่ถึงใจทั้งสองเลย หาที่ต้องติไม่ได้คำเหล่านี้ ออกจากหัวใจเรา แน่ใจว่าเราเป็นผู้พูดจึงมาเขียนของเรา เราถอดออกจากนี้จริง ๆ เราไม่สงสัย..
แล้วหนังสือที่ออกมาเป็นหยดน้ำบนใบบัวนี้ เรียกว่าออกจากความเดนตายของเรา เราถึงไม่สงสัยในแง่มุมต่าง ๆ ของหนังสือเล่มนี้ตั้งแต่ต้นจนสุด เราได้อ่านดูเรียบร้อยแล้วว่า ที่แต่งไปนี้เขียนไปนี้ผิดกับความเคลื่อนไหวการกระทำของเราอย่างไรหรือไม่ ไม่ผิด นี่เราถึงยอมรับ ในเรื่องของเราทุกอย่างออกก็รับ ที่จะนำไปพิมพ์นั้นเราเห็นด้วยแล้ว ให้ต่ำไปเราไม่คิดเลยแหละ ผู้รับจะรับได้มากน้อยเพียงไรเท่านั้นเอง เรื่องต่ำไปเราไม่คิด เพราะธรรมเหล่านี้เป็นธรรมที่ออกมาจากความเดนตาย ด้วยความพินิจพิจารณาทุกด้านทุกทาง จนกระทั่งออกเป็นหนังสือตั้งแต่ต้นจนสุดของหนังสือเล่มนี้ สุดประวัติเรื่องของเรา เราไม่มีที่ต้องติ เพราะฉะนั้นเวลาพิมพ์ก็พิมพ์ได้เลย แจกก็แจกไปได้เลย เพราะเราแน่ใจในการปฏิบัติของเรา…”

ประวัติหลวงตาเข้าสู่สถานศึกษาทั่วประเทศ
ต่อมาในปี พ.ศ. ๒๕๔๔ สถานศึกษาในสังกัดกรุงเทพมหานครและกระทรวงศึกษาธิการ โดยผู้อำนวยการประถมศึกษาจังหวัดและผู้อำนวยการสามัญศึกษาจังหวัดจากทุกจังหวัด และอีกหลายหน่วยงาน ได้มีหนังสือมายังวัดป่าบ้านตาดขอรับหนังสือ “หยดน้ำบนใบบัว” เข้าห้องสมุดของโรงเรียนต่างๆ ทั่วประเทศ มีวัตถุประสงค์เพื่อใช้ประกอบการเรียนการสอนตาม “หลักสูตรการศึกษาขั้นพื้นฐาน” ซึ่งในระยะนั้นกำลังส่งเสริมวิธิการสอนแบบบูรณาการ คณะศิษยานุศิษย์เห็นความสำคัญจึงได้จัดพิมพ์เพิ่มเติมอีกหลายครั้งจำนวนกว่า ๕๐๐,๐๐๐ เล่ม ซึ่งหลวงตาได้กล่าวถึงเรื่องนี้ไว้หลายวาระสรุปได้ดังนี้
“...ที่เขาเอาหยดน้ำบนใบบัวเป็นหลักสูตร(เรียน)นั้น ที่เราไม่มีอะไรคัดค้านเขาก็คือเราดำเนินมาอย่างนั้นอยู่แล้ว .. เราอ่านแล้วก็ไม่มีอะไรขัดแย้งกันกับความเป็นจริงของเราที่ดำเนินไป .. เวลานี้ก็ปรากฏว่าทางการบ้านเมือง เขาก็ได้คัดได้เลือกเอาหนังสือธรรมะไปสอนเด็กตามโรงร่ำโรงเรียน เช่น หยดน้ำบนใบบัว เป็นต้น เราก็ไม่ขัดข้อง ที่เขามาติดต่ออยากได้ไปเราไม่ขัดข้อง เพราะเราเชื่อในการปฏิบัติของเราแล้วว่า หนังสือเล่มนี้จะไม่ทำโลกให้ล่มจม ถ้าปฏิบัติตามที่เราปฏิบัติมานี้ จนกระทั่งปรากฏเป็นประวัติขึ้นมา เราภาคภูมิใจในการปฏิบัติของเรา ..
นี้บรรดาพี่น้องทั้งหลายก็ได้คิดขึ้นมา เวลานี้เรากำลังฟื้นฟูธรรมขึ้น นี่ก็ออกแล้ว หยดน้ำบนใบบัว เริ่มแต่เด็กขึ้นไป เด็กก็ออกมาจากผู้ใหญ่เป็นผู้พินิจพิจารณา ตกออกมาเป็น หยดน้ำบนใบบัว ไปตามโรงเรียนต่าง ๆ นี่ก็ออกจากผู้ใหญ่ ผู้ใหญ่ก็คือผู้เห็นการณ์ไกล เห็นปัจจุบัน ทั้งเห็นการณ์ไกล พิจารณาแล้วจึงได้แสดงกิริยาออกมาให้ท่านทั้งหลายทราบว่าหนังสือเล่มนี้เป็นหนังสือธรรมะ ธรรมะนี้เป็นความร่มเย็นแก่โลกตลอดมา จึงได้คิดแยกอันนี้ออกมาเป็นเอกเทศ เช่น หยดน้ำบนใบบัว เพื่อให้เด็กได้ศึกษาเล่าเรียนในข้ออรรถข้อธรรม เริ่มแล้วนี่ จากนั้นก็แตกกระจายออกไป ๆ
เรานี้ยินดีเห็นด้วย ตั้งแต่เริ่มแรกมาติดต่อกับเราว่า จะเอาหยดน้ำบนใบบัวของหลวงตาออก ให้เด็กพวกนักเรียนได้ศึกษาประกอบกับหลักสูตรไปด้วยตามขั้นต่าง ๆ ของวิชาที่เรียนมา เราก็ตอบรับทันที เราเห็นด้วยมานานแล้ว ไม่ว่าเห็นด้วยแต่เดี๋ยวนี้ เป็นแต่เพียงว่าวิสัยของผู้จะรับได้กระดิกพลิกแพลงออกมา พอจะรับทราบกันบ้างหรือไม่เท่านั้น เมื่อกระดิกออกมานี้ก็ตอบรับทันที เราเห็นด้วยมานานแล้ว
ตัวเองที่ออกมายืนยันเป็นตัวหนังสือเป็น หยดน้ำบนใบบัว นี้ ก็ทำมาแบบนั้น เรียกว่ารอดเป็นรอดตายเดนตายมา ได้พูดให้พี่น้องทั้งหลายบรรดาลูกศิษย์ลูกหาฟังเสมอ ใครจะเชื่อได้หรือไม่ได้ก็แล้วแต่ความรู้ความเห็นของคน ๆ นั้น แต่สำหรับเรานี้เราทำอย่างที่ว่ามาจริง ๆ ไม่เคลื่อนคลาดเลย เพราะฉะนั้นหนังสือนี้จึงไม่ขัดแย้งกันกับการดำเนินของเรา ดึงออกไปเป็นประวัติแล้วก็เป็นประวัติของเราโดยตรง ของเราก็คือของธรรมนั้นแหละจะเป็นอะไรไป เพราะเราดำเนินตามธรรม ผู้อยู่ในภูมิใด ๆ ก็ควรจะได้เป็นหลัก เป็นข้อยึด ๆ…

เวลาออกมาอย่างนี้มันก็เป็นคติตัวอย่างแก่กุลบุตรสุดท้ายภายหลังได้เป็นอย่างดี .. อย่างที่ว่าหยดน้ำบนใบบัวนี้คือเรื่องธรรม คติธรรมทั้งนั้นอยู่ในนั้น ฟังได้ทุกคน ยึดไปเป็นคติได้ทุกคน ...”
หลวงตาเมตตากล่าวว่า “ไม่ได้นั่งเพียงให้ถ่ายรูปอย่างเดียวนะ แต่เราภาวนาจริงๆ” ถ่ายเมื่อ ๒๓ ธันวาคม ๒๕๔๑ ณ สวนแสงธรรม พุทธมณฑลสาย ๓ กรุงเทพมหานคร
เว็บไซต์หลวงตา
ต้นปีพุทธศักราช ๒๕๔๑ ถือเป็นจุดเริ่มต้นของการนำชีวประวัติย่อและธรรมะของหลวงตาออกเผยแพร่ด้วยระบบอินเตอร์เน็ตเพื่อรองรับงานกอบกู้ชาติบ้านเมืองของท่าน ซึ่งในช่วงเวลานั้นได้มีการประสานงานจากพระสงฆ์วัดป่าบ้านตาดในการหาพื้นที่ การกำหนดโครงสร้างและการใช้ชื่อเว็บไซต์ ตลอดจนการวางแนวทางการจัดส่งธรรมะและข้อมูลจากทางวัดเพื่อให้เว็บไซต์มีการปรับปรุงข้อมูล(update) อยู่เป็นระยะ เมื่อได้ข้อสรุปจากทางวัดให้ชื่อเว็บไซต์ว่า Luangta เนื่องจากสั้น กระชับ เป็นที่รับรู้แก่ศิษยานุศิษย์และคนทั่วไปอยู่แล้วว่าถ้าพูดถึง “หลวงตา” ก็หมายถึง “หลวงตามหาบัว วัดป่าบ้านตาด” นั่นเอง
เมื่อองค์ประกอบต่างๆ มีความพร้อมในเวลาไม่นานนักเนื่องจากผู้เกี่ยวข้องทุกฝ่ายมีความเคารพในองค์หลวงตาและถือว่างานครั้งนี้เป็นงานบุญของวัดเพื่อการเผยแผ่ธรรมะจึงไม่มีค่าใช้จ่ายใดๆ ทั้งสิ้น เว็บไซต์หลวงตาภายใต้ชื่อ www.thai.net/Luangta จึงถือกำเนิดขึ้นอย่างเป็นทางการมีทั้งภาคภาษาไทยและภาษาอังกฤษ โดยได้จดทะเบียนเมื่อวันที่ ๑๗ เดือนธันวาคม ๒๕๔๑ อย่างไรก็ตาม ในช่วงแรกพระธรรมเทศนาที่อยู่ในเว็บไซต์ยังไม่ค่อยมีการปรับปรุงเพิ่มเติมเท่าใดนักเพราะระยะนั้นทางวัดยังไม่มีการถอดกัณฑ์เทศน์แบบวันต่อวัน และได้เริ่มจดทะเบียนกับ NEDSTAT เพื่อเริ่มต้นนับจำนวนผู้ใช้บริการเว็บไซต์ของหลวงตาเมื่อวันที่ ๑๐ มีนาคม ๒๕๔๒ 
ต่อมาเมื่อทางวัดมีการถอดกัณฑ์เทศน์บ่อยครั้งมากขึ้นในราว ๓-๔ วันต่อสัปดาห์ประกอบกับในระยะต่อมาได้ใช้ File server เป็นของตนเองโดยทางวัดได้มอบหมายอย่างไม่เป็นทางการให้จดทะเบียนเว็บไซต์พร้อมกับกำหนดให้ใช้ชื่อ Luangta ไว้คงเดิม เว็บไซต์หลวงตาจึงมีพื้นที่เป็นของตนเองโดยสมบูรณ์ภายใต้ชื่อ www.Luangta.com เมื่อวันที่ ๓๑ มีนาคม ๒๕๔๓ ซึ่งในช่วงแรกทางวัดได้จัดส่งพระธรรมเทศนาเป็นระยะๆ ต่อมามีการถอดกัณฑ์แบบวันต่อวันโดยทางวัดได้จัดส่งให้ทีมงานนำขึ้นเว็บไซต์แบบประจำวัน องค์หลวงตาได้กล่าวถึงกัณฑ์เทศน์ประจำวันไว้เช่นกันว่า
“อย่างเทศน์ตอนเช้านี้ พอตกตอนเย็นมาเขาเอาอินเตอร์เน็ตมาอ่านให้ฟัง เป็นการทบทวนอินเตอร์เน็ตอยู่ในตัวนะ คือทางอินเตอร์เน็ตเขาจะออกเป็นทางหนังสือออกมา ทางนี้ก็อัดอินเตอร์เน็ตไว้แล้วตอนเย็นก็มาอ่านให้เราฟัง นั่นละคือทบทวนในตัว เรียกว่าตรวจทานไปในตัว เราได้ฟังอ่านจากอินเตอร์เน็ตแล้วก็ไม่ปรากฏว่าได้แก้ไขดัดแปลงตรงไหน แม้ตัวเดียวไม่มี ขนาดนั้นละนะเราฟังเอง แสดงว่าตายใจได้แล้ว ๆ อ่านไม่คัดค้านก็เรียกว่ารับรองแล้ว ไม่เคยมีที่จะแก้ไขตรงไหน ไม่เคยมีจริง ๆ นะ ไม่ว่าเทศน์กัณฑ์ไหนเหมือนกัน”
ด้วยการพัฒนาเว็บไซต์ของทีมงานศิษย์หลวงตาที่มีความสามารถและด้วยการถอดกัณฑ์เทศน์แบบประจำวันจากทางวัดโดยการช่วยเหลือจากทีมงานคณะศิษย์ ทำให้ในระยะนี้เว็บไซต์หลวงตาได้รับความนิยมอย่างมากเป็นที่รู้จักแพร่หลายแก่สาธารณชนดังปรากฏในหน้า NEDSTAT แสดงสถิติผู้ใช้บริการตั้งแต่วันที่ ๑๐ มีนาคม ถึงวันที่ ๖ ตุลาคม ๒๕๔๒ จำนวนมากถึง ๑๙๑,๖๘๘ ครั้ง (Total number of page views up till now) 
ต่อมาในปี ๒๕๔๕ ได้มีการจดทะเบียนเพิ่มเติมอีกชื่อหนึ่งในชื่อ www.Luangta.or.th ทางวัดจึงมีเว็บไซต์หลวงตาถึง ๒ ชื่อ คือ www.Luangta.com และ www.Luangta.or.th โดยในระยะนี้เว็บไซต์ได้รับการพัฒนาจากทีมงานมืออาชีพของกลุ่มบริษัทชินแซทเทลไลท์ จำกัด(มหาชน) และได้ถวายส่งมอบเป็นธรรมทานอย่างเป็นทางการเมื่อวันที่ ๒๗ พฤศจิกายน ๒๕๔๕ ประกอบกับคณะศิษย์ได้ร่วมกันบริจาค File server ที่มีประสิทธิภาพสูงขึ้นโดยฝากไว้ภายใต้การดูแลของกลุ่มบริษัทชินแซทเทลไลท์ จำกัด(มหาชน) ซึ่งทำให้สามารถบรรจุเทศน์องค์หลวงตาในรูปแบบต่างๆ ได้มากขึ้นนอกจากตัวอักษร คือ สามารถรับฟังและรับชมภาพวิดีโอได้ พระสงฆ์วัดป่าบ้านตาดจึงได้ทยอยแปลงเทปธรรมะหลวงตาให้อยู่ในรูปแบบดิจิตอล และอัพโหลดไว้บน File server 

ต่อมาไม่นานเมื่อพระสงฆ์วัดป่าบ้านตาดร่วมกับโปรแกรมเมอร์ได้ทำการทดลองทางเทคนิคทำให้เว็บไซต์สามารถถ่ายทอดสดพระธรรมเทศนาขององค์หลวงตาทั้งในวัดป่าบ้านตาด สวนแสงธรรม และสถานที่อื่นๆ ออกกระจายไปทั่วโลกได้เป็นผลสำเร็จนับเป็นเว็บไซต์แห่งแรกหรือลำดับแรกๆ ของประเทศไทยที่มีการถ่ายทอดสดผ่านระบบอินเตอร์เน็ต สำหรับเว็บไซต์ที่เป็นของวัดป่าบ้านตาดที่เกิดขึ้นในเวลาต่อมาก็คือ www.klangluang.com เพื่อให้ข้อมูลข่าวสารความรู้เกี่ยวกับคลังหลวงและ www.siangdham.com เพื่อให้ข้อมูลรายละเอียดและการประสานงานระหว่างเครือข่ายสถานีวิทยุเสียงธรรมเพื่อประชาชน 

ธรรมะหลวงตาออกทั่วโลกเป็นประวัติศาสตร์
“...นี้ก็นับว่าเป็นประวัติศาสตร์อันหนึ่งอีกเหมือนกัน คือเทศน์นี้ไม่ได้มีเฉพาะประเทศไทยของเรานะ เวลานี้ออกเมืองนอก ทางอินเตอร์เน็ตออกทั่วโลก .. เดี๋ยวนี้หนังสือเรามันจะร้อยกว่าเล่มละมั้ง(ร้อยกว่าครับ) ร้อยกว่าแน่ ๆ แล้วที่พิมพ์นะ นี่ก็เทศน์ทุกวัน แล้วสุดท้ายมันก็จะไปเป็นหนังสือจนได้นี่นะ ออกอินเตอร์เน็ต ๆ นั่นซี อินเตอร์เน็ตนี้ออกทั่วไปเวลานี้ ..

การเทศน์ก็เทศน์ทุกเช้า ออกวิทยุทุกเช้า อุดรฯ นี้ ๙ สถานีออกด้วยกันหมด เป็นแต่เพียงไม่ซ้ำเวลากัน ออกทุกสถานี ๙ สถานีออกหมด เทศน์นี้อัดเทปไว้ข้างบนแล้วเขาก็เอาออกวิทยุ ๘ สถานี เป็นแต่เพียงว่าเวลาไม่ซ้ำกัน จากนี้ก็ออกกรุงเทพ สถานีใหญ่ ๆ นี้ออกทั้งนั้น แล้วอันที่สามก็ออกทางอินเตอร์เน็ต เวลานี้ทั่วโลกออกจากคำพูดของคนคนเดียวนี้ทั่วโลกไปเลยตลอดมานะ เป็นคำพูดประจำวันดังที่เขาเขียนไว้ วันต่อวัน พอเทศน์นี้ปั๊บ มันก็ติดเทป  เทปออกมันก็ทั่วไปหมด  เมืองไทยทางวิทยุก็ได้ยินได้ฟัง  ทางอินเตอร์เน็ตก็ออก  ทางหนังสือก็ออก ..
เทศน์ที่วัดป่าบ้านตาดนี้เทศน์อยู่นี้นะ เขาฟังทางสหรัฐเวลานี้เขาก็ฟังอยู่ด้วยกันดูด้วยกัน อินเตอร์เน็ตออกทั่วถึงกันหมด แล้วเทศน์นี้เขาได้ยินทั่วโลก เวลานี้เขากระจายออกไปหมด ก็ดูเหมือนมีแต่ธรรมหลวงตาบัวละออกทั่วประเทศและออกทั่วโลกไปหมดเลย ยิ่งกระจายไปเรื่อย ๆ นี่เขาให้เห็นทั้งรูปร่าง สังขารร่างกาย ทั้งซุ่มทั้งเสียง กิริยามรรยาทเขาให้เห็นทางอินเตอร์เน็ตหมดนะเวลานี้ เพราะฉะนั้นถึงกระจายไปทั่วถึง ทั่วถึงอย่างรวดเร็วนะ ก็ออกจากธรรมะหลวงตาองค์เดียวนี้แหละ เทศนาว่าการเราก็ไม่เคยคิดเคยคาดเคยฝันว่า เราจะได้เทศนาว่าการสอนพี่น้องชาวไทยเราทั่วประเทศอย่างที่เป็นอยู่เวลานี้ ถึงขนาดที่ว่าเวลานี้มันไปไม่ได้แล้ว แต่คำพูดคำจานี้ไปได้ทั่วถึงหมดนี่ เทศน์ออกเวลานี้ก็ออกกระจายลง นู่น ถึงสหรัฐ ถึงที่ไหนในขณะเดี๋ยวนี้นะ เดี๋ยวนี้ เขาฟังอินเตอร์เน็ต...”
คนไทยในต่างประเทศได้รับธรรมะหลวงตา

“...ทางเมืองนอกเขาบอกมาว่า อินเตอร์เน็ตเป็นเพื่อนเป็นเพื่อนตายของเขาได้ดีมาก คือทางโน้นเขาไม่ไปเที่ยวหาพ่นน้ำลายใส่กัน คุยกัน อยู่เมืองนอกตัวใครตัวเรา นอกเวลาทำงานแล้วมีแต่ตัวคนเดียว พอได้อินเตอร์เน็ตจากทางนี้ไปแล้วอบอุ่น เสียงอรรถเสียงธรรมกล่อมใจอบอุ่น คือเมืองนอกเขาไม่ได้เป็นเมืองบ้าน้ำลายเหมือนเมืองไทยเรา เมืองไทยเรามันบ้าน้ำลาย ไปอยู่ที่ไหนพ่นนี้ๆ อย่างนั้นนะ คือเพื่อนฝูงมีอยู่ทั่วไปคนไทย เป็นเพื่อนกันได้หมดเลย ไปที่ไหนคุยกันได้สบาย มันถึงพ่นน้ำลาย พ่นโน้นพ่นนี้ อยู่เมืองนอกไม่มีใครมาพ่นด้วยซี น้ำลายของเราคนเดียวไม่ทราบจะพ่นกับใคร พอได้ฟังได้ดูอินเตอร์เน็ตแล้วรู้สึกว่าอบอุ่นมาก ทางโน้นเสียงอรรถเสียงธรรมไม่มี มีอยู่ที่เมืองไทยเรา พอดีได้ฟังทางอินเตอร์เน็ตได้ยินจากอินเตอร์เน็ตทางเมืองไทยเรารู้สึกว่ามีความอบอุ่นมากว่างั้น  ..

ทางโน้นเขาก็อนุโมทนาสาธุการมาทางอินเตอร์เน็ตเหมือนกันนะ นี่หมายถึงคนไทยเราที่ไปอยู่เมืองนอก ใครมีอินเตอร์เน็ตบางคนพูดกันจนสนิทนะ เขาบอกว่า เขาไม่เคยได้ยินได้ฟังธรรมะอย่างนี้ เหมือนกับเขานี้หมดคุณค่าไปแล้วเรื่องศาสนา เป็นอย่างงั้นนะ พอมาได้ยินได้ฟังธรรมะนี้แล้ว เหมือนว่าเขาได้เกิดชาติใหม่ เขาอนุโมทนามา ออกอินเตอร์เน็ตทุกวันนั่นแหละ ออกไปทั่วประเทศไทย ถ้าใครรู้จุดมันแล้วเขาก็กด ว่างั้นนะ ออกทุกวัน ๆ ทีนี้มันกว้างขวางแล้ว สุดท้ายเวลานี้นะ เทศน์ทั่วประเทศไทยแล้วยังไม่แล้ว ยังทั่วโลกอีก ..

ในระยะนี้ศาสนาของเราก็กระจายออกไปทั่วโลกแล้วนี่ อย่างเทศน์อยู่เวลานี้ก็ออก ทั่วโลกได้ยินทั่วกัน ออกทางอินเตอร์เน็ต ก็อย่างนั้นแหละ คนที่ไม่เคยเห็นศีลเห็นธรรม เข้าใจในศีลในธรรม ก็จะพอรู้เรื่องรู้ราวบ้าง .. ทางด้านศีลธรรมหลวงตาก็ได้เริ่มพร้อมกันมา ดูเริ่มก่อนรัฐบาลจะขึ้นด้วยซ้ำ นี่ก็ฟื้นฟูทางจิตใจและด้านวัตถุ เพื่อประชาชนชาวไทยและชาวพุทธทั้งหลาย ตั้งแต่แคบๆ ถึงกว้างขวางมากมาย เรียกว่าทั่วโลก โดยทางอินเตอร์เน็ต อย่างพูดอยู่เวลานี้ทั่วโลกได้เห็นกันนะ ได้เห็นกันทั่วโลกในขณะเดียวกันนี้ อันนี้หลวงตาก็เพียงจับได้ว่า ธรรมะนี้รู้สึกว่าประชาชนทางเมืองนอกเมืองนาตื่นเต้นกันมากอยู่จากอินเตอร์เน็ต จำนวนคนที่เข้ามาเกี่ยวข้องมากน้อยในอินเตอร์เน็ตนั้นเพิ่มขึ้นโดยลำดับ ก็คิดว่าจะเป็นประโยชน์ทางด้านจิตใจไม่น้อยเลย แล้วทางเมืองไทยของเราก็กอดคัมภีร์อยู่แล้ว ผู้จะฟื้นฟูคัมภีร์มาปฏิบัติดัดแปลงกายวาจาใจของตนให้เป็นลูกชาวพุทธที่ดี มีความสงบร่มเย็น ก็ควรจะได้รับประโยชน์มาโดยลำดับ ..
ศาสนาพุทธเรานี้รู้สึกจะกระจายออกประเทศนอกเยอะนะเวลานี้ เวลาที่เราช่วยชาติเทศน์นี้ออกทางอินเตอร์เน็ต ออกทั่วโลก นี่จะเป็นข้อคิดได้คติมากอยู่จากที่เทศน์นี้ ออกทั่วประเทศไทยแล้วก็ออกทางอินเตอร์เน็ตทั่วโลกเลย ได้ฟังทุกวันๆ พุทธศาสนาแต่ก่อนก็มีอยู่ตามคัมภีร์ใบลานไม่ได้แสดงออกมา อันนี้แสดงออกทางเสียงทางอะไร เช่น อินเตอร์เน็ต เท่าที่ทราบมานี้หลายประเทศนะ ที่ออกจากเมืองไทยเราไป คนไทยเรามีอยู่ทุกประเทศ ได้ยินได้ฟังอรรถธรรมนี้ทั่วทุกแห่งทุกหน เมืองนอกเขาก็มีหูมีตานี่ ดีชั่วเขาก็รู้ เห็นไหมนี่ฝรั่งมาเต็มอยู่ในศาลาเรา มาจากประเทศไหนๆ บ้าง มาทำไม อยู่ที่หัวใจ หัวใจเชื่อหัวใจฝังลึกในสิ่งใดแล้วย่อมติดพันในสิ่งนั้น นี่เขาเชื่อพุทธศาสนา ..

ถ้าหากว่าเราจะพิจารณาตามหลักธรรมชาติจริงๆ แล้ว ก็ไม่มีความหมายอะไรเพียงว่าทั่วโลก เรียกว่าน้อยไปมากกับธรรมที่ครอบโลกธาตุ…”
ชาวต่างชาติก็สนใจธรรม
“...(โยม) ‘มาจากเม็กซิโก ได้อ่านเกี่ยวกับหลวงตาทางอินเตอร์เน็ต ภาษาอังกฤษจากอเมริกา ได้อ่านข่าวเกี่ยวกับหลวงตาทางอินเตอร์เน็ต อ่านแล้วก็เลยสนใจ เป็นยิว อยู่ในนิวยอร์ค อเมริกา พออ่านข่าวแล้วเลยอยากมากราบหลวงตา เขาอยากติดต่อกับพระเจ้าของเขาโดยตรง ก็เลยให้เขาลองมาติดต่อกับหลวงตา ติดต่อได้อยู่’ ..
เมื่อวานนี้เขาก็มาพวกสหรัฐเขามา ๔-๕ คน คนไทยเรา มา โอ๊ย ยิ้มแย้มแจ่มใส พูดน้ำตาคลอเลย ก่อนที่เขาจะมาที่นี่เขาตั้งสัจอธิษฐาน ยังไงขอให้พบหลวงพ่อว่างั้น ถ้ามีวาสนาขอให้พบในวันนี้อย่าให้เคลื่อนคลาดเขาว่างั้นนะ ตั้งสัจอธิษฐานด้วยกันแล้วเขาก็มา มาก็พบจริง ๆ เขาว่า เราก็เฉย เขาไม่เคยทำบุญ ใส่บาตร ไม่รู้จักทาน พอได้ทำเขาก็รู้สึกมีความสุขมากที่อยู่กับเรา เขาถวาย ๕๐ ดอลล์
เดี๋ยวนี้อินเตอร์เน็ตกำลังกระจายออกทั่วโลก เมืองนอกนี้ เมื่อวานนี้เขาตั้งหน้ามาจริง ๆ เขาติดต่อเรื่องของเรามาตลอดเขาบอกงั้นนะ ไม่ว่าทางหนังสือ ทางวิทยุทางโทรทัศน์ ทางไหน ๆ เขาติดต่อ แต่ทางอินเตอร์เน็ตไม่ได้ยินเขาพูด เราก็เลยพูดทางอินเตอร์เน็ตขึ้น ให้เขาได้ติดต่อกระจายออกไปอีกทีนึง เพื่อความสะดวก เพราะเขาอยู่เมืองนอกเขาตั้งหน้ามาเขาบอกตรง ๆ เลย หนังสือนี้ก็ออกไปมากละเวลานี้ ออกไปมากจริงๆ อย่างพูดอย่างนี้ก็ออก นี่ผู้ปฏิบัติทางด้านธรรมะจะได้ธรรมะข้อนี้ไปเป็นเครื่องเตือนใจได้เป็นอย่างดีมากทีเดียวนะ ไม่ใช่ดีธรรมดา ..

ทางทีวีกิริยาเป็นอย่างหนึ่ง ดูตัวจริงก็เป็นอีกอย่างหนึ่ง ไม่เหมือนกัน นี้ก็ออกทั่วประเทศไทย ทีวีนี้ก็ออกมานานแล้ว โทรทัศน์ วิดีโอ ออกมาตั้งนานแล้ว ๕ ปีกว่าแล้วมั้ง เวลานี้ออกทางอินเตอร์เน็ตด้วยนะ ออกทั่วโลกเลย เวลาเราพูดอยู่นี้เขาฟังเขาดูอยู่นะเวลานี้ ออกทั่วโลกทางอินเตอร์เน็ต เราพูดอย่างนี้กิริยาอย่างนี้ เขาดูอยู่ทางโน้น มีสหรัฐ เป็นต้น มีหลายประเทศเขาฟังเช่นเดียวกับเรานี่ ได้ฟังพร้อมๆ กัน ได้เห็นพร้อมกัน เวลานี้กำลังกระจายออกมากธรรมะหลวงตา แสดงทางอินเตอร์เน็ต ประเทศไหนต่อประเทศไหน แล้วถามปัญหามาเรื่อย เราก็ตอบ ตอบนี้ก็ออกรับกันๆ เรื่อยๆ ไปอย่างนี้…”

แสดงธรรมและตอบปัญหาเพื่อปลุกคนทั่วโลก
“...วันนั้นเราได้ตั้งใจพูดตั้งใจเทศน์ วิธีปฏิบัติอุปัฏฐากดูแลหลวงปู่มั่นเราทำยังไง ๆ เราได้ชี้แจงวันนั้น ธรรมประเภทนี้เราไม่เคยแสดง เพราะฉะนั้นจึงได้บอกพระจะเอาออกทางอินเตอร์เน็ตก็ได้ ให้โลกได้เห็นเสียบ้าง การปฏิบัติต่อครูบาอาจารย์ เราได้เอาตัวของเราออกแสดงเลย ที่เราได้ปฏิบัติต่อพ่อแม่ครูจารย์มั่นนี้ ถึงได้ให้เอาออกบ้างทางอินเตอร์เน็ตเราบอก โลกเขาคงไม่เคยมีกันแหละแบบนั้นนะ แบบเราทำกับท่านไม่มีใครทำกัน เราแน่ใจว่าจะไม่ค่อยมี จะว่าไม่มีก็ไม่ได้ ไม่ค่อยมี ..

ถาม ‘ดิฉันตอนนี้อยู่ที่ประเทศสวิสเซอร์แลนด์เจ้าค่ะ แต่ดิฉันได้ฟังท่านหลวงตาเทศน์ทุกๆ วันทางอินเตอร์เน็ต ฟังเสียงชัดแจ๋วมากและเห็นภาพหลวงตาด้วยเจ้าค่ะ ต้องฟังทุกๆ เช้า ไม่ฟังไม่ได้ เกิดความหงุดหงิด ใจไม่มีความสุข เปรียบเหมือนติดยาเลยเจ้าค่ะ นี้เรียกว่าเกิดกิเลสทางไหนเจ้าคะ?’

หลวงตาตอบ ‘อย่างนี้เรียกว่ากิเลสดับ ธรรมเกิดเข้าใจไหม จะเกิดกิเลสอะไร กิเลสเกิดไม่ได้ ธรรมเกิด กิเลสดับ เข้าใจ’ ..

(อีกคราวหนึ่ง) ปัญหาอินเตอร์เน็ตมีหรือเปล่าวันนี้ ไม่มีเหรอ ปัญหาอินเตอร์เน็ตมาจากทางสหรัฐ มาบ่อยๆ เริ่มมีปัญหา เราก็ได้เคยพูดอยู่เสมอมาว่า การช่วยชาติคราวนี้โดยทางการเทศนาว่าการนี้ รู้สึกว่าการถามการตอบปัญหาบกพร่องมาก เราบอก มีแต่เทศน์ เทศน์มันไปกลางๆ ปัญหามันซอกแซกซิกแซ็กตามความรู้สึกของแต่ละคนๆ เมื่อออกมาแล้วก็ทำให้เกิดสะดุดใจ เป็นคติเครื่องเตือนใจ ระลึกไว้ไม่ค่อยลืมนะ แล้วก็พยายามเอานั้น มาเป็นคติเตือนตนเสมอ ปัญหาเป็นอย่างงั้นนะ ปัญหามันซอกแซก การเทศน์ไปเรื่อยๆ แต่ปัญหาออกมาจากความรู้สึกของคนจำนวนมาก แล้วแต่ใครจะมีความรู้สึกยังไงออกมา การตอบก็ตอบไปตามทางของปัญหามา ..

พี่น้องชาวไทยทั่วประเทศนี้ออกอากาศทางวิทยุทั่วประเทศไทย มิหนำซ้ำออกอินเตอร์เน็ตอีกด้วยนะ ออกนี้ประกาศก้องทั่วประเทศไทยเราให้ตื่นเนื้อตื่นตัวนะคราวนี้ อย่านอนจมอยู่นะ ศาสนาไม่ได้พาใครให้ล่มจมนะ มาปลุกมาให้ตื่นทุกคน...”
เครือข่ายสถานีวิทยุเสียงธรรมฯ
องค์หลวงตาได้กล่าวไว้แล้วว่าหลวงปู่มั่น ภูริทัตโต เป็นพระผู้บุกเบิกกรรมฐานท่านเดินนำหน้า ยอมทุกข์ยากลำบากทุกอย่างจนได้ธรรมมาสอนโลก ท่านเปรียบหลวงปู่มั่นประดุจโรงงานใหญ่ผลิตพระเณรลูกศิษย์ลูกหาทั้งหลายให้เจริญงอกงามทางด้านอรรถธรรมให้กระจายออกไปทั่วประเทศและทั่วโลก ดังจะเห็นมีชาวต่างชาติจำนวนมากเข้ามาอุปสมบทประพฤติปฏิบัติในสายกรรมฐาน

การได้ยินได้ฟังธรรมเทศนาของประชาชนในสมัยนั้นยังไม่สะดวกเท่าใดนักเนื่องจากครูบาอาจารย์สายกรรมฐานท่านชอบความวิเวกสงบสงัดในป่าเขามักอยู่ในที่ห่างไกล เทศนาคำสอนของท่านจึงแพร่หลายอยู่ในวงจำกัดเฉพาะพระเณร สำหรับฆราวาสผู้สนใจปฏิบัติต้องดั้นด้นเสาะหาถึงองค์ท่านจริงๆ จึงจะได้ฟังคำสอนของท่าน ต่อมาเมื่อเครื่องมือทางอิเล็คโทรนิคส์และเครื่องมือสื่อสารเจริญมากขึ้น การเข้าถึงพระธรรมคำสอนของท่านก็มีความสะดวกมากขึ้น ดังปรากฏว่ามีการบันทึกเสียงธรรมะลงในรูปเทป ซีดี หรือไฟล์ภาพและเสียง เป็นต้น 
ในปีพุทธศักราช ๒๕๔๐ รัฐธรรมนูญแห่งราชอาณาจักรไทยเปิดโอกาสให้ประชาชนเข้าถึงสื่อได้ และเมื่อพระราชบัญญัติองค์กรจัดสรรคลื่นความถี่และกำกับกิจการวิทยุกระจายเสียง วิทยุโทรทัศน์ และกิจการโทรคมนาคม พ.ศ. ๒๕๔๓ มีผลบังคับใช้ ผู้ประกอบกิจการกระจายเสียงภาคประชาชนซึ่งไม่ใช่ภาครัฐและภาคธุรกิจก็เริ่มพากันก่อตั้งวิทยุภาคประชาชนขึ้นอย่างกว้างขวางกระจายไปทั่วประเทศไทย มีวัตถุประสงค์เพื่อสร้างความเจริญแก่สังคมเป็นประโยชน์สาธารณะไม่แสวงหากำไรในทางธุรกิจแต่อย่างใด ในวงการนิยมเรียกวิทยุประเภทนี้ว่า วิทยุกระจายเสียงชุมชน(Community Radio) 

สืบเนื่องจากพระราชบัญญัติฉบับนี้ ทำให้ประชาชนผู้สนใจในพระพุทธศาสนาฝ่ายกรรมฐานสายหลวงปู่มั่นได้เริ่มคิดก่อตั้งสถานีวิทยุภาคประชาชนขึ้นด้วยเช่นกันเนื่องจากจะหารับฟังธรรมะกรรมฐานทางสถานีวิทยุที่มีอยู่ในขณะนั้นได้ยากหรือไม่ได้เลยเพราะทุกสถานีล้วนเป็นสถานีวิทยุภาครัฐหรือไม่ก็ให้ภาคธุรกิจเข้าสัมปทานแทบทั้งสิ้น เนื้อหารายการทั้งหมดจึงมุ่งไปเพื่อตอบสนองความต้องการของรัฐบาลและเน้นความบันเทิงหารายได้เข้าธุรกิจของผู้สัมปทานเท่านั้น 
สถานีวิทยุภาคประชาชนได้ก่อตั้งขึ้นเป็นแห่งแรกที่จังหวัดกาญจนบุรีซึ่งในระยะนั้นยังไม่มีการแต่งตั้งกรรมการกิจการกระจายเสียงและกิจการโทรทัศน์แห่งชาติ(กสช.)จึงไม่มีองค์กรเข้ามาพิจารณาใบอนุญาตให้แก่สถานีวิทยุที่เกิดใหม่ ซึ่งสิ่งนี้ก็มิอาจตัดสิทธิของประชาชนให้หยุดรอคณะกรรมการชุดนี้เพราะเกิดความผิดพลาดทางกฎหมายทำให้กระบวนการสรรหาเป็นโมฆะ ประชาชนจึงอาศัยสิทธิตามเจตนารมณ์แห่งรัฐธรรมนูญและตามบทบัญญัติของพระราชบัญญัตินี้เป็นการกรุยทางสร้างสื่อและรายการที่ดีเพื่อประโยชน์ของสังคมที่มิอาจประเมินค่าได้
สำหรับสถานีวิทยุที่กระจายเสียงด้านธรรมปฏิบัติสายหลวงปู่มั่นนั้นเกิดขึ้นแห่งแรกที่วัดป่าหลวงตาบัวญาณสัมปันโน อำเภอไทรโยค จังหวัดกาญจนบุรี ต่อมาประชาชนก็พากันก่อตั้งขึ้นที่วัดดอยเทพสมบูรณ์ อำเภอเมือง จังหวัดหนองบัวลำภู และก่อตั้งที่โรงเรียนบ้านตาด อำเภอเมือง จังหวัดอุดรธานีเมื่อวันที่ ๑๗ ตุลาคม ๒๕๔๖ ในชื่อ “สถานีวิทยุชุมชุนเสียงธรรมบ้านตาด” คลื่นความถี่ระบบ FM 103.25 โดยสถานีวิทยุทั้ง ๓ แห่งข้างต้นได้จัดหาผู้ดำเนินรายการเองและออกอากาศตามผังรายการของแต่ละสถานี สัดส่วนรายการมีเนื้อหาทางโลกประมาณกึ่งหนึ่ง โดยมิได้ร่วมกันจัดรายการให้เป็นเครือข่ายเดียวกันแต่อย่างใด
จุดกำเนิดและลักษณะของเครือข่ายวิทยุเสียงธรรม

พระธรรมเทศนาขององค์หลวงตาขณะที่ท่านออกมาเป็นผู้นำในการช่วยชาติท่านปรารภเสมอว่า การช่วยชาติทางวัตถุเป็นเพียงปลายเหตุเท่านั้น ต้นเหตุที่ออกมาช่วยชาติแท้จริงก็คือการนำธรรมะออกกระจายสู่จิตใจประชาชนนั่นเอง ดังนั้นเมื่อรัฐมีนโยบายเพื่อการปฏิรูปสื่อและกฎหมายก็เปิดโอกาสให้ประชาชนประกอบกิจการวิทยุกระจายเสียงได้ อีกทั้งขณะนี้สถานีวิทยุภาคประชาชนที่ไม่มีโฆษณาและมีเนื้อหาเป็นประโยชน์ต่อประชาชนก็พากันก่อตั้งขึ้น ดังนั้นหากจะมีสถานีวิทยุภาคประชาชนกระจายเสียงธรรมกรรมฐานเกิดขึ้นอย่างจริงจังบ้างจะเป็นไปได้หรือไม่และจะตรงต่อคำปรารภที่องค์หลวงตาท่านได้แสดงไว้หรือไม่อย่างไร บรรดาพระสงฆ์และประชาชนจึงได้เข้ากราบเรียนปรึกษาและขออนุญาตต่อองค์หลวงตาก่อตั้งสถานีวิทยุขึ้นที่สำนักสงฆ์สวนแสงธรรม ถนนพุทธมณฑลสาย ๓ กรุงเทพมหานคร ซึ่งท่านก็เมตตาอนุญาตให้ก่อตั้งได้เพราะเห็นแก่ประโยชน์ด้านธรรมะของพี่น้องประชาชน พระสงฆ์และประชาชนจึงได้พร้อมใจกันอาราธนาองค์หลวงตาเมตตาเป็นประธานอำนวยการตั้งแต่นั้นเป็นต้นมา

ด้วยเหตุนี้ “สถานีวิทยุเสียงธรรมเพื่อประชาชน สวนแสงธรรม” จึงถือกำเนิดขึ้นอย่างเป็นทางการโดยเริ่มออกอากาศเมื่อวันที่ ๑๑ พฤษภาคม ๒๕๔๗ กระจายเสียงด้วยคลื่นความถี่ FM 103.25 ตลอด ๒๔ ชั่วโมง และเมื่อประชาชนในจังหวัดอื่นๆ เห็นตัวอย่างสถานีที่สวนแสงธรรมว่าเป็นประโยชน์ต่อประชาชนเป็นอย่างมาก ประชาชนในท้องถิ่นนั้นๆ อยากมีโอกาสได้รับฟังธรรมเช่นนี้บ้างจึงพร้อมใจกันรวมตัวเป็นกลุ่มผู้ก่อตั้งสถานีในแต่ละแห่งขึ้นด้วยกำลังของตน และเป็นที่น่าอัศจรรย์เนื่องจากหากถือจุดนี้เป็นจุดเริ่มต้น ในช่วงเวลาเพียง ๖ เดือนเท่านั้นประชาชนในแต่ละท้องถิ่นได้พากันก่อตั้งสถานีวิทยุภาคประชาชนขึ้นรวมแล้วเป็นจำนวนมากถึง ๒๔ สถานี และเมื่อได้คลื่นความถี่ออกอากาศได้แล้ว ประชาชนในแต่ละท้องถิ่นต่างพร้อมใจกันเดินทางเข้ามามอบถวายสถานีแด่องค์หลวงตา เพื่อยกให้เป็นสมบัติของสงฆ์และขอเป็นสถานีลูกข่ายรับสัญญาณ ๑๐๐ เปอร์เซ็นต์ ประสงค์ให้ลูกหลานได้สืบทอดเจตนารมณ์เผยแผ่ธรรมะสายกรรมฐานสืบไป พร้อมกับขอเชื่อมสัญญาณจากสถานีแม่ข่ายที่สวนแสงธรรมโดยในระยะแรกส่งสัญญาณด้วยระบบอินเตอร์เน็ตไปยังสถานีเครือข่ายทั่วประเทศ 
ต่อมาเมื่อวันที่ ๑๒ มกราคม ๒๕๔๘ สถานีวิทยุที่ก่อตั้งที่โรงเรียนบ้านตาดได้ย้ายมาตั้งในเขตที่ดิน ๑๔ ไร่เศษซึ่งเป็นพื้นที่ของวัดป่าบ้านตาดอยู่บริเวณหมู่บ้านตาดใกล้โรงเรียนบ้านตาดและใช้ชื่อใหม่ว่า “สถานีวิทยุเสียงธรรมเพื่อประชาชน วัดป่าบ้านตาด” โดยเพิ่มความสูงของเสาให้สูงขึ้น และ ขยายกำลังส่งให้แรงขึ้น เพื่อกระจายเสียงให้ทั่วจังหวัดอุดรธานีและจังหวัดใกล้เคียง ตอบสนองความต้องการของประชาชนผู้บริจาคจำนวนมาก ในระยะแรกสถานีแห่งนี้เป็นทั้งแม่ข่ายและลูกข่ายในเวลาเดียวกันเนื่องจากเนื้อหารายการในเวลา ๐๗.๐๐-๒๒.๐๐ น. รับสัญญาณจากสวนแสงธรรมและส่งสัญญาณไปยังสวนแสงธรรมในเวลา ๒๒.๐๐-๐๗.๐๐ น. ด้วยระบบ Leased Line 
ต่อมาเมื่อสถานีวิทยุเสียงธรรมฯ วัดป่าบ้านตาดก่อสร้างแล้วเสร็จสมบูรณ์ มีความพร้อมทั้งด้านบุคคลากร ด้านเทคนิค มีโครงสร้างองค์กรและจัดวางระบบงานที่ชัดเจนพอสมควรแล้ว จึงได้ทำการย้ายสถานีแม่ข่ายจากสวนแสงธรรมมาประจำที่วัดป่าบ้านตาดโดยสมบูรณ์เมื่อเดือนมิถุนายน  ๒๕๔๘ และมีการส่งสัญญาณจากที่นี่ไปยังสถานีลูกข่ายทั่วประเทศตลอด ๒๔ ชั่วโมง ต่อมาเมื่อวันที่  ๒๒  มิถุนายน  ๒๕๔๘ ได้ปรับเปลี่ยนการส่งสัญญาณจากเดิมด้วยระบบอินเตอร์เน็ตไปเป็นดาวเทียมไทยคมระบบซีแบนด์ 
เครือข่ายสถานีวิทยุเสียงธรรมเพื่อประชาชนทั่วประเทศได้รับพระมหากรุณาธิคุณเป็นล้นพ้นจากสมเด็จพระเจ้าลูกเธอเจ้าฟ้า จุฬาภรณวลัยลักษณ์ อัครราชกุมารี เนื่องจากทรงรับเป็นองค์อุปถัมภ์ เมื่อวันที่ ๒๖ เมษายน ๒๕๔๘ และเสด็จเป็นองค์ประธานเปิดแพรคลุมป้ายสถานีวิทยุเสียงธรรมเพื่อประชาชนเมื่อวันที่ ๘ กรกฎาคม ๒๕๔๙ เครือข่ายสถานีวิทยุเสียงธรรมฯ ทั่วประเทศจึงพร้อมใจกันถือวันอุดมมงคลนี้เป็นวันสถาปนาสถานี

สำหรับประชาชนผู้ฟังรายการนั้นนอกจากฆราวาสแล้ว อีกส่วนหนึ่งที่สำคัญ ก็คือ  พระภิกษุสามเณรฝ่ายกรรมฐานที่อยู่ตามวัดป่าห่างไกลจากที่ตั้งของสถานีวิทยุ บางพื้นที่ไม่สามารถรับฟังได้เนื่องจากคลื่นวิทยุที่ส่งออกไปยังไม่ครอบคลุมทั่วทุกพื้นที่ และอีกส่วนหนึ่งก็คือคนสูงอายุและคนเจ็บป่วยที่ยากลำบากในการเดินทางไปวัดแต่สะดวกที่จะสวดมนต์ไหว้พระฟังเทศน์ปฏิบัติธรรมไปพร้อมๆ กับรายการของทางสถานี ดังนั้น เครือข่ายสถานีวิทยุเสียงธรรมฯ จึงได้พยายามปรับปรุงและพัฒนาระบบการส่งสัญญาณให้มีประสิทธิภาพยิ่งขึ้น ดังนั้นเพื่อเปิดโอกาสให้พระเณรและประชาชนที่ประสงค์จะก่อตั้งสถานีวิทยุในเครือข่ายแต่อยู่ในท้องถิ่นห่างไกลสามารถรับสัญญาณดาวเทียมจากสถานีแม่ข่ายได้อย่างชัดเจนยิ่งขึ้น และประชาชนในทุกพื้นที่ก็สามารถรับชมภาพวิดีโอเทศนาขององค์หลวงตาได้อีกด้วย ดังนั้นเมื่อวันที่ ๒๔ กันยายน  ๒๕๔๙ สถานีวิทยุเสียงธรรมฯ วัดป่าบ้านตาด จึงได้ทำสัญญาเช่าช่องสัญญาณดาวเทียมไทยคม ๕ กับบริษัท  กสท.  โทรคมนาคม  จำกัด  ทำให้สามารถส่งได้ทั้งสัญญาณเสียงของสถานีวิทยุในเครือข่ายและภาพโทรทัศน์พระธรรมเทศนาขององค์หลวงตากระจายไปทั่วประเทศไทยและประเทศใกล้เคียง  จึงเรียกได้ว่า เป็นทั้งกิจการสถานีวิทยุและโทรทัศน์  นับแต่นั้นเป็นต้นมา
เมื่อกิจการของสถานีวิทยุและโทรทัศน์ฯ มีการพัฒนาและมีจำนวนสถานีเครือข่ายเพิ่มมากขึ้น เพื่อให้การดำเนินการมีความมั่นคงถาวรสืบไป ในเดือนมิถุนายน ๒๕๔๙ องค์หลวงตาจึงได้จัดตั้ง “มูลนิธิเสียงธรรมเพื่อประชาชน” ขึ้นรองรับการดำเนินการโดยมีคณะกรรมการซึ่งเป็นตัวแทนมาจากเครือข่ายวิทยุเสียงธรรมในแต่ละภูมิภาค มีการแต่งตั้งคณะกรรมการอำนวยการเข้ามาบริหารจัดการให้เป็นไปตามนโยบายที่ตัวแทนแต่ละภูมิภาคได้ตกลงกันไว้ นอกจากนี้คณะสงฆ์ได้มีมติให้จัดตั้งกองทุนเพื่อใช้ในกิจการของสถานีวิทยุและโทรทัศน์เสียงธรรมเพื่อประชาชน โดยหลวงปู่ลี กุสลธโร เมตตารับเป็นประธานคณะกรรมการบริหารกองทุน ในการนี้องค์หลวงตาได้เมตตากล่าวตอบรับว่า
“นี่เราก็เห็นด้วยแล้ว เมื่อวานนี้เขาประชุมกันเรียบร้อยก็มาหาเรา เราไม่ได้ไปประชุม ว่าได้มอบเงินให้เป็นกองทุน ๑ ล้านบาท เราก็ให้พร้อมในขณะเดียวกันเลยเมื่อวานนี้ ๑ ล้านบาทเหมือนกันเป็นกองทุน เรียกว่าได้เงิน ๒ ล้านแล้ว เราคิดทุกด้านทุกทางเพื่อพี่น้องชาวไทยลูกหลานไทยเรา เราไม่หวังอะไรแหละเราพูดตรงๆ ถ้าพูดทางด้านจิตใจเราก็พอเต็มที่แล้ว พูดถึงอย่างอื่นก็เหลือเฟือดังที่เห็น แต่ที่คิดไปภายนอกกระจายออกไปเพื่อลูกหลานของเรานั่นละบกพร่อง เราจึงได้อุตส่าห์พยายามคิดไว้ทุกด้านทุกทาง เมื่ออยู่ในฐานะพอเป็นไปได้อยู่เราก็พาตะเกียกตะกายอย่างนี้แหละ”
เครือข่ายสถานีวิทยุเสียงธรรมฯ มีรูปแบบการจัดตั้งเกิดจากความต้องการของประชาชนที่มีความสนใจร่วมกันในพระธรรมเทศนาของพระกรรมฐานทั้งฝ่ายมหานิกายและธรรมยุตจากทั่วประเทศตามปฏิปทาของหลวงปู่มั่น ภูริทัตโต ลักษณะการประกอบการมีความเป็น “วิทยุภาคประชาชน” และ “วิทยุกระจายเสียงชุมชน” โดยสมบูรณ์ทั้งโดยเจตนารมณ์ของกฎหมาย รวมถึงหลักวิชาการ เนื่องจากเป็นสถานีวิทยุที่เป็นของประชาชน โดยประชาชน เพื่อประชาชน ปราศจากการครอบงำจากภาครัฐและภาคธุรกิจ ในทางสากลจะใช้ชื่อในทางวิชาการว่า “Community Radio of Interest” ซึ่งในประเทศที่เจริญแล้วกฎหมายไม่จำกัดสิทธิเสรีภาพเกี่ยวกับความเป็นเครือข่ายและการใช้กำลังส่ง กล่าวคือ ผู้ประกอบการภาคประชาชนมีความเสมอภาคมีสิทธิทัดเทียมกับภาครัฐและภาคธุรกิจโดยสมบูรณ์
ปัจจุบันเครือข่ายสถานีวิทยุเสียงธรรมฯ มีสถานีวิทยุในเครือข่ายกระจายเสียงครอบคลุมพื้นที่ทุกภาคของประเทศไทยมีจำนวนทั้งสิ้น ๑๑๙ สถานี โดยแยกเป็นภูมิภาคต่างๆ ดังนี้

การกำหนดผังรายการและเนื้อหาของแต่ละรายการนั้น เครือข่ายสถานีวิทยุเสียงธรรมฯ คำนึงถึงความแตกต่างของผู้ฟังเกี่ยวกับชาติพันธุ์ ภูมิศาสตร์ อายุ สถานะ เพศ วัย การศึกษา อาชีพ ความสนใจ และสภาพปัญหา อีกทั้งต้องการให้นโยบายและการดำเนินการเป็นไปเพื่อประโยชน์สาธารณะด้านคุณธรรมจริยธรรมแก่ประชาชนอย่างยั่งยืน จึงมีมติให้ก่อตั้ง “เครือข่ายผู้ฟัง” ขึ้นเมื่อวันที่ ๕ ธันวาคม ๒๕๕๒ และส่งเสริมให้ประชาชนพร้อมใจกันคัดเลือกผู้แทนแต่ละจังหวัดและแต่ละกลุ่มเข้าเป็นสมาชิกโดยจัดประชุมที่ศาลาวัดป่าบ้านตาด จังหวัดอุดรธานี เมื่อวันที่ ๖ กุมภาพันธ์ ๒๕๕๓ เพื่อให้เป็นไปตามหลักการการควบคุมดูแลด้วยตัวเอง(Self Regulation) การตรวจสอบ ประเมินผล และเฝ้าระวังการกระจายเสียงให้เป็นไปตามเจตนารมณ์ของประชาชนผู้ก่อตั้งและผู้บริโภคสื่อ นอกจากนี้ยังเป็นการควบคุมดูแลร่วมกันกับหน่วยงานของรัฐที่รับผิดชอบ (Co-Regulation( อันเป็นการแบ่งเบาภาระหน้าที่การกำกับดูแลของ กสทช. อีกด้วย 
เครือข่ายผู้ฟังหรือสภาผู้ฟังวิทยุเสียงธรรมนั้น ประกอบด้วยสมาชิกจากกลุ่มต่าง ๆ คือ
1. ผู้แทนคนในพื้นที่
2. ผู้แทนกลุ่มเฉพาะ ได้แก่ 

· กลุ่มบรรพชิต 
· กลุ่มเด็กและเยาวชน
· กลุ่มผู้สูงอายุ 
· กลุ่มสตรี 
· กลุ่มผู้พิการ 
· กลุ่มชาติพันธุ์และชนกลุ่มน้อย 
· กลุ่มแรงงานในระบบและนอกระบบ 
· กลุ่มธุรกิจและผู้ประกอบการ 
· กลุ่มข้าราชการ 
· กลุ่มสุขภาพ 
· กลุ่มลูกจ้าง 
· กลุ่มช่างฝีมือ 
· กลุ่มศิลปิน 
· กลุ่มเกษตรกร 
· กลุ่มนักการศึกษา 
· กลุ่มนิสิตนักศึกษา 
· กลุ่มวิชาชีพ 
· และอื่นๆ 

และเพื่อให้ผังรายการมีเนื้อหาที่เป็นประโยชน์ต่อผู้ฟังอย่างแท้จริงและยั่งยืนสืบไป เครือข่ายผู้ฟังวิทยุเสียงธรรมจึงได้เชิญผู้ทรงคุณวุฒิซึ่งมีความรู้ความสามารถทางวิชาการหลากหลายสาขาเข้ามาเป็นที่ปรึกษาเพื่อให้คำแนะนำและคุ้มครองสิทธิการรับฟังของประชาชน เพื่อให้กลุ่มประชาชนทุกกลุ่มได้บริโภคข้อมูลข่าวสารทางธรรมให้สอดคล้องกับสภาพปัญหาและความสนใจของกลุ่มอย่างทั่วถึงอีกด้วย
นอกจากนี้ มูลนิธิเสียงธรรมฯ ยังเน้นความมีส่วนร่วมของประชาชนในฐานะผู้รับฟังหรือผู้รับบริการโดยการเปิดช่องทางให้สามารถติดต่อสื่อสารโดยตรงกับตัวแทนประชาชนในท้องถิ่นในฐานะคณะกรรมการบริหารสถานีวิทยุ หรือผู้แทนสมาชิกสภาผู้ฟัง และยังสามารถติดต่อโดยตรงกับทางมูลนิธิเสียงธรรมฯ ทั้งทางเวปไซต์ www.siangdham.com โทรศัพท์ ทางจดหมายอิเลคทรอนิคส์ (e-mail) หรือ Facebook ทั้งนี้เพื่อให้ทุกฝ่ายเข้ามามีส่วนร่วมในการกำหนดนโยบาย การบริหารจัดการ และการกำหนดผังรายการที่หลากหลายตอบสนองความต้องการร่วมกันของประชาชนที่สนใจในธรรมะสายกรรมฐาน
สำหรับปัญหาและอุปสรรคในการดำเนินการของเครือข่ายวิทยุเสียงธรรมฯ นั้น ในระยะแรกพบว่า หน่วยงานภาครัฐที่เกี่ยวข้องไม่มีอำนาจในการออกกฎระเบียบควบคุมวิทยุภาคประชาชน ดังนั้นเมื่อประกาศกฎเกณฑ์ใดๆ ออกมาจึงไม่เป็นที่ยอมรับ โดยเฉพาะหากขัดต่อเจตนารมณ์แห่งรัฐธรรมนูญว่าด้วยการปฏิรูปสื่อและมีแนวคิดที่ลิดรอนสิทธิของวิทยุภาคประชาชนให้ต่ำต้อยกว่าวิทยุภาครัฐและภาคธุรกิจซึ่งมักมีเนื้อหาตอบสนองทางการเมืองและทางบันเทิงเพื่อการแสวงหากำไรโดยถ่ายเดียวมากกว่าเพื่อสาระประโยชน์ของประชาชนด้วยแล้ว กฎเกณฑ์เหล่านั้นย่อมเป็นโมฆะ เพราะขัดต่อกฎหมาย และขัดต่อหลักธรรม ประชาชนย่อมมีสิทธิคัดค้านได้ ซึ่งในเรื่องนี้องค์หลวงตาได้เมตตาแสดงพระธรรมเทศนาไว้อย่างชัดเจนจำนวนมาก เพื่อจะได้ถือเป็นหลักเกณฑ์ให้กุลบุตรสุดท้ายภายหลังจักได้ช่วยกันปกป้องสื่อธรรมะทุกประเภทของครูบาอาจารย์สายกรรมฐานให้แคล้วคลาดปลอดภัยและให้มั่นคงถาวรเป็นที่พึ่งที่ยึดถือแก่พี่น้องชาวไทยและแก่สรรพสัตว์ทั้งหลายสืบไป
เกี่ยวกับการดำเนินการเพื่อให้เครือข่ายวิทยุเสียงธรรมได้รับการรับรองทางกฎหมายนั้น องค์หลวงตาในฐานะประธานมูลนิธิเสียงธรรมฯ ได้เมตตาทำหนังสือให้คณะสงฆ์และประชาชนเข้าไปเสนอแนวทางที่ถูกต้องเป็นธรรมเกี่ยวกับสื่อภาคประชาชนต่อคณะกรรมาธิการซึ่งพิจารณาร่างกฎหมายทั้งฝ่ายสภาผู้แทนราษฎรและฝ่ายวุฒิสภา ซึ่งคณะกรรมาธิการทั้ง ๒ คณะมีมติเป็นเอกฉันท์เห็นด้วยกับข้อเสนอของมูลนิธิเสียงธรรมฯ ที่เสนอให้ยกเลิกการใช้ข้อความ “ชุมชนท้องถิ่น” เพราะจะทำให้คำว่า “ชุมชน” มีความหมายจำกัดไว้เพียงภายในท้องถิ่นเท่านั้นซึ่งย่อมจะทำให้การกระจายเสียงถูกจำกัดในพื้นที่ที่คับแคบเท่านั้น ส่วนข้อเสนออีกประการหนึ่งที่ได้รับการสนับสนุนก็คือเสนอให้ระบุคำนิยาม “ชุมชน” เป็นลายลักษณ์อักษรให้ชัดเจนเพื่อให้มีความหมายอย่างกว้างครอบคลุมทั้งในเชิงพื้นที่(Area base) และในเชิงความสนใจร่วมกัน(Interested base) ซึ่งจะทำให้สิทธิการประกอบการ พื้นที่กระจายเสียง กำลังส่ง และการดำเนินการในลักษณะเครือข่ายมีความทัดเทียมกับภาครัฐและภาคธุรกิจอย่างสมบูรณ์ เป็นการป้องกันมิให้ตีความ “วิทยุภาคประชาชน” หรือ “วิทยุกระจายเสียงชุมชน” ขัดต่อเจตนารมณ์แห่งการปฏิรูปสื่อตามรัฐธรรมนูญหรือขัดต่อหลักวิชาด้านสื่อสารมวลชน สังคมวิทยา มานุษยวิทยา และวิศวกรรมการสื่อสาร ซึ่งนานาอารยะประเทศต่างก็ยอมรับ สำหรับข้อเสนอของมูลนิธิเสียงธรรมฯ ที่เรียกร้องเป็นผลสำเร็จนี้ปรากฏอยู่ในพระราชบัญญัติองค์กรจัดสรรคลื่นความถี่และกำกับกิจการวิทยุกระจายเสียง วิทยุโทรทัศน์ และกิจการโทรคมนาคม พ.ศ. ๒๕๕๓ ซึ่งมีผลบังคับใช้แล้ว
สำหรับการดำเนินการภายหลังองค์หลวงตาได้ดับขันธ์เข้าสู่พระนิพพานนั้น คณะสงฆ์มีมติเป็นเอกฉันท์ขออาราธนานิมนต์หลวงปู่บุญมี ปริปุณโณ วัดป่าบ้านนาคูณ อำเภอบ้านผือ จังหวัดอุดรธานี เป็นประธานมูลนิธิเสียงธรรมฯ สืบต่องานขององค์หลวงตาต่อไป ซึ่งหลวงปู่บุญมีได้เมตตารับตามมติคณะสงฆ์เมื่อวันที่ ๘ มีนาคม ๒๕๕๔ ณ วัดป่าเกษรศีลคุณธรรมเจดีย์(ภูผาแดง) อำเภอหนองวัวซอ จังหวัดอุดรธานี ซึ่งภาระการงานขณะนี้อยู่ระหว่างการประสานกับสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ(กสทช.) ที่ต้องรับฟังความคิดเห็นของประชาชนในการร่างประกาศเกี่ยวกับการประกอบกิจการวิทยุกระจายเสียงชุมชนให้สอดคล้องกับรัฐธรรมนูญและข้อกฎหมายข้างต้น นอกจากนี้ยังต้องสอดคล้องกับหลักวิชาการที่เป็นสากลเป็นที่ยอมรับของนานาอารยะประเทศ ประการสำคัญที่สุดต้องเป็นประกาศที่รองรับพระธรรมคำสอนในพระพุทธศาสนาซึ่งเป็นสถาบันหลักอันสำคัญของชาติ ประกาศข้อบังคับต้องเปิดทางให้พระธรรมวินัยของพระพุทธเจ้าโดยเฉพาะภาคปฏิบัติที่เป็นของจริงให้แผ่กระจายไปทั่วประเทศ
มูลนิธิเสียงธรรมเพื่อประชาชนฯ
มูลนิธิเสียงธรรมเพื่อประชาชนในพระอุปถัมภ์สมเด็จพระเจ้าลูกเธอเจ้าฟ้าจุฬาภรณวลัยลักษณ์ อัครราชกุมารีเป็นมูลนิธิที่ก่อตั้งขึ้นเมื่อเดือนมิถุนายน ๒๕๔๙ โดยหลวงตาพระมหาบัว ญาณสัมปันโน เพื่อรองรับการบริหารจัดการเครือข่ายสถานีวิทยุและโทรทัศน์เสียงธรรมเพื่อประชาชน ตั้งอยู่ที่เลขที่ ๓๐๙/๑ หมู่ ๑ ตำบลบ้านตาด อำเภอเมือง จังหวัดอุดรธานี มีเนื้อที่ ๑๔ ไร่เศษ 

และเมื่อวันที่ ๑๘ กันยายน ๒๕๕๐ สมเด็จพระเจ้าลูกเธอเจ้าฟ้าจุฬาภรณวลัยลักษณ์ อัครราชกุมารี ทรงรับเป็นองค์อุปถัมภ์มูลนิธิเสียงธรรมเพื่อประชาชน ปัจจุบันมูลนิธิมีสถานีวิทยุในเครือข่ายมูลนิธิจำนวน ๑๑๙ สถานี คือขอรับรายการ ๑๐๐ เปอร์เซ็นต์และขอให้การประกอบการเป็นของมูลนิธิโดยสมบูรณ์ นอกจากนี้ยังมีสถานีวิทยุในเครือข่ายรายการอีก ๒ สถานี คือขอรับรายการ ๑๐๐ เปอร์เซ็นต์จากมูลนิธิแต่ขอประกอบการด้วยตนเอง

ลักษณะการประกอบการของสถานีวิทยุในเครือข่ายมูลนิธิ

๑. การประกอบการของมูลนิธิเป็นการประกอบการภาคประชาชน สถานีวิทยุในเครือข่ายมูลนิธิก่อตั้งขึ้นโดยพระสงฆ์และประชาชนแล้วพร้อมใจถวายสถานีแด่องค์หลวงตาในนามมูลนิธิเพื่อให้เป็นสมบัติของสงฆ์  โดยการบริหารจัดการในระดับชาติองค์หลวงตาได้แต่งตั้ง “คณะกรรมการอำนวยการ”  ซึ่งองค์หลวงตาเป็นองค์ประธานและพระสงฆ์ซึ่งเป็นตัวแทนจากภูมิภาคต่างๆ อีกจำนวน  ๙  รูป 


๒. ขอบเขตของการส่งกระจายเสียงและภาพ  มีสถานีวิทยุเสียงธรรมฯ  บ้านตาดเป็นสถานีแม่ข่ายทำหน้าที่เป็นศูนย์กลางในการรวบรวมการผลิตรายการที่ได้มาตรฐานจากภูมิภาคต่างๆ แล้วส่งสัญญาณผ่านดาวเทียมไปยังสถานีเครือข่ายและผู้รับสัญญาณทั่วประเทศ

๓. เนื้อหาของรายการเกือบทั้งหมดเป็นสาระประโยชน์เกี่ยวกับพระพุทธศาสนาสายกรรมฐานตั้งแต่บทธรรมขั้นพื้นฐานการดำรงชีวิตสำหรับทุกเพศวัย ความรู้เพื่อความมั่นคงของชาติ ศาสนา พระมหากษัตริย์ จนกระทั่งถึงบทธรรมภาคปฏิบัติด้านสมถวิปัสสนาเพื่อความหลุดพ้น สำหรับสาระประโยชน์ด้านอื่นๆ เป็นข่าวสารจากกรมประชาสัมพันธ์ บทเพลงคติธรรม และอื่นๆ ตามกาลอันเหมาะสม

๔. ไม่แสวงหากำไรทางธุรกิจและไม่มีการโฆษณาสินค้า
  ๕. ทุนในการก่อตั้งและการบริหารงาน มาจากการบริจาคของประชาชนผู้รับฟังและมีจิตศรัทธา  
[image: image1.emf]
เครือข่ายโทรทัศน์ดาวเทียมหลวงตา

หลังจากวัดป่าบ้านตาดได้ทำสัญญาเช่าช่องสัญญาณดาวเทียมไทยคม ๕ แล้ว ประชาชนทั่วประเทศตลอดประเทศใกล้เคียงที่มีจานรับระบบซีแบนด์ (C Band) และตั้งค่าเครื่องรับตามที่กำหนดไว้ก็สามารถรับชมภาพโทรทัศน์ขององค์หลวงตาได้อย่างชัดเจน ช่วงเวลาที่ลูกศิษย์ลูกหาติดตามมากที่สุดก็คือช่วงเวลาถ่ายทอดสดพระธรรมเทศนาประจำวันของท่านในตอนเช้า นอกจากนี้ในช่วงเวลาอื่นหากองค์หลวงตาเมตตาออกมาเทศนาต้อนรับประชาชนที่มากราบเยี่ยมองค์ท่านก็จะมีการถ่ายทอดสดทั้งภาพและเสียงออกทางโทรทัศน์และวิทยุด้วยเช่นกัน ในการรับชมภาพโทรทัศน์ช่องหลวงตานั้นนอกจากออกอากาศทางโทรทัศน์ดาวเทียมฟรีทีวีแล้วยังมีผู้ให้บริการเคเบิลทีวีหลายแห่งรับไปถ่ายทอดในพื้นที่บริการของตนอีกด้วย

มีกลุ่มประชาชนจำนวนมากที่เห็นภาพองค์หลวงตาในโทรทัศน์ไม่ว่าจะเห็นทางข่าว ทางการถ่ายทอดสดงานสำคัญ หรือเห็นทางโทรทัศน์ดาวเทียมก็ตาม เมื่อประชาชนกลุ่มนั้นมีโอกาสเดินทางมากราบเยี่ยมที่วัดและได้เห็นองค์จริงของท่านก็มักจะกราบเรียนให้ท่านทราบ องค์หลวงตาก็นำมาเล่าต่อให้ลูกศิษย์ลูกหาฟังอย่างเช่นครั้งนี้

“เมื่อวานนี้อนุบาลมาเต็มไปหมด เรายังพูดขบขัน .. ว่าครูพาพวกเด็กอนุบาลมานี้เต็ม หัวเท่ากำปั้น ๆ กำลังน่ารักดี เราเห็นเราอยากหยอกนะ มานี้พอพูดอะไร ๆ พอสมควรแล้ว เขาอยากจะขอถ่ายภาพหลวงตา พวกเด็กเหล่านี้ คือเริ่มที่เขาจะมา เขาดูหนังสือหยดน้ำบนใบบัว แล้วเขาได้เห็นหลวงตาในทีวี ได้ทราบเรื่องราวของหลวงตาแล้วเขาอยากมาดู เด็กนะ เราก็คิด ถ้าเด็กอยากมาดูก็นับว่าค่อนข้างดีมากสำหรับเด็กนะ ทำไมถึงอยากดูพระเฒ่าพระแก่ 
พอเห็นในหนังสือหยดน้ำบนใบบัว เห็นในทีวี แล้วเขาอยากมาดูตัวจริง เสร็จแล้วเขาอยากจะขอถ่ายรูปเรา เราก็ต้อนรับอย่างเต็มยศเลย พอเขาขออนุญาตถ่ายรูปเรา เออ เราเปิดโอกาสให้เรียบร้อยแล้ว เอ้ามาถ่าย ยกโคตรยกแซ่มา ยกหมูหมาเป็ดไก่มาถ่ายได้หมดวันนี้ เราว่าอย่างนั้น เด็กเขาก็หัวเราะ เปิดให้แล้ววันนี้ ทำไมเด็กถึงอยากดูมันน่าคิดอยู่”
และอีกคราวหนึ่งพี่น้องชาวอยุธยาเดินทางหลายคันรถบัสเข้านมัสการกราบเยี่ยมองค์หลวงตาซึ่งต่างก็เคยเห็นองค์หลวงตาทางโทรทัศน์มาก่อนแล้วเมื่อมาพบเห็นองค์จริงของท่านก็อดจะนำกิริยาความเผ็ดร้อนระหว่างองค์จริงกับในโทรทัศน์มาเปรียบเทียบกันมิได้ เหตุการณ์ในครั้งนั้นท่านนำมาเล่าให้ฟังดังนี้
“...วันนั้นรถบัสใหญ่นะ ไปตั้ง ๔-๕ คัน ศาลานี้แน่นหมดเลยเชียว .. ชาวอยุธยามาเราก็ถามเหตุถามผล ‘พากันมายังไงมีเหตุผลกลไกอะไรบ้าง’ เราก็ถาม 
เขาบอกเหตุผลกลไกก็คือว่า ‘ดูท่านที่ออกทางทีวีรู้สึกว่าเผ็ดร้อนมาก ทุกสิ่งทุกอย่างกิริยาที่แสดงออกนี้เผ็ดร้อนมาก แต่มันไม่สนิทใจเพราะเห็นในนั้นจึงต้องพากันมาดูต่อหน้าต่อตาที่นี่’
‘เวลาดูทางทีวีเป็นยังไง’ ‘โอ๊ นั่นเข้มข้นมาก ดูทางทีวีนี้เข้มข้นมาก’ 
‘แล้วดูทางนี้ล่ะเป็นยังไง’ ‘ทางนี้เห็นสงบๆ ไม่มีลวดลายเข้มข้นเหมือนอย่างทีวี’ 
เราก็นึกในใจ คือมันก็ยังไม่ได้ขึ้นเวทีจะให้ต่อยดะไปยังไงใช่ไหมล่ะ เวลาดูทางเวทีนี้เข้มข้นมาก แล้วเวลามาดูอยู่อย่างนี้เป็นยังไงล่ะ สงบๆ ธรรมดาว่างั้น ทีนี้พอว่าอย่างนั้นก็เริ่มละที่นี่ เริ่มเรื่องเริ่มราว เริ่มขึ้นเรื่อยๆ เลย ต่อจากนั้นไปมันก็ถึงพริกถึงขิงซัดกัน สุดท้ายไอ้พวกที่นั่งอยู่ก็คู้เข่าขึ้นๆ ยืนขึ้น เลยยืนกันหมดทั้งศาลา ดูมันไม่ถึงใจเขาว่างั้น มันเข้มข้นเขาจึงยืนขึ้นดู เลยยืนดูกันหมด รสบัสตั้ง ๔-๕ คัน พี่น้องชาวอยุธยาเขาตั้งใจมาดูเฉยๆ เขาว่างั้น เขาเห็นในทีวี จะมาดูตัวจริงบนศาลา ทีนี้มันก็เผ็ดร้อนละซิ มาก็จริงๆ ขึ้นเวทีก็ซัดกันเลย พอออกจากนั้นแล้ว(จึงถามอีกทีคราวนี้)
‘เป็นยังไง ดูทีวีกับดูตัวจริงเป็นยังไง ที่ดูมาแล้วกับดูเวลานี้มันต่างกันยังไง’

‘หูย ดูที่นี่มันเข้มข้นมากกว่านั้น ตัวจริงเผ็ดร้อนมากกว่า’ 
นี่พวกอยุธยามา .. ตั้งหน้ามาดูเฉยๆ เขาว่างั้น คือเห็นทางนู้นมันสะดุดใจในทางนู้น แต่ว่ามันไม่สะดุดใจที่จะมาดูซ้ำเข้าอีก ดูทางนี้สะดุดใจมากกว่าก็เลยมา เขามาดูเรา ..

นี่ก็จะออกทั่วประเทศไทยเดี๋ยวนี้นะ เริ่มออกแล้ว จะเริ่มออกทั่วประเทศไทยไปนี้นะ ทางนี้ยังไงไม่ได้ยกครู ทางนั้นเริ่มออกทั่วประเทศไทยแล้ว ..
ที่กล่าวทั้งนี้ไม่ใช่เรื่องอะไรนะ ในหัวใจจริงๆ เป็นธรรมล้วนๆ แต่กิริยานี้เป็นเครื่องมือเครื่องใช้ของธรรม แล้วแต่จะแสดงอากัปกิริยาหนักเบามากน้อยที่พลังของธรรมบ่งบอกออกมา เข้าใจไหมล่ะ คือดันออกมาขนาดไหนๆ แต่เป็นธรรมล้วนๆ จะเผ็ดจะร้อนขนาดไหนจะไม่มีภัยเลย มีแต่ธรรมล้วนๆ แสดงออกๆ กิริยานี้จึงแปลกๆ ต่างๆ กัน 
คนที่จะมาดูตั้งแต่กิริยาเฉยๆ มันก็ไม่เข้าใจละ ให้นักปฏิบัติดูกัน รู้กัน ต่างคนต่างรู้ นักปฏิบัตินักรู้ธรรมเห็นธรรม คลังของธรรมภายในใจแสดงออกตามความเป็นจริงของธรรม ต่างคนต่างรู้ด้วยกันแล้วจะเข้าใจกันได้ทันทีๆ ทุกกระเบียดเลย ถ้าหากภายนอกมาดูนี้มันดูยากและดูไม่ออก เขาก็ต้องดูเป็นแบบโลก เพราะเขาเป็นโลกทั้งนั้น ใครมาๆ ตา หู จมูก ลิ้น กาย จิต เป็นโลกทั้งนั้น เวลามาดูมาสัมผัสสัมพันธ์เท่ากับเป็นโลกทั้งนั้นไปเลย มันไม่เป็นธรรม นี่ละต่างกันอย่างนี้…”

สำหรับโทรทัศน์ดาวเทียมช่องหลวงตานั้นออกอากาศพระธรรมเทศนาตลอด ๒๔ ชั่วโมง ทั้งนี้เพื่ออำนวยความสะดวกแก่ประชาชนที่มีเวลาว่างในช่วงเวลาที่แตกต่างกันจะได้มีโอกาสสัมผัสกับธรรมได้ทุกช่วงเวลา  ท่านที่รับชมรายการของสถานีจะได้เห็นภาพการบิณฑบาต การขบฉัน การแสดงธรรมขององค์หลวงตาประจำวันและการแสดงธรรมช่วยชาติในสถานที่ต่างๆ ชีวประวัติครูบาอาจารย์องค์สำคัญ และอื่นๆ สำหรับอานิสงส์ของการได้เห็นสมณะ ได้เห็นข้อวัตรปฏิบัติต่างๆ ของพระกรรมฐาน องค์หลวงตาก็ได้กล่าวไว้เช่นกันว่า
“...เวลานี้เราก็พอใจอยู่กับทางวิทยุที่ออกเพื่อประชาชนทั้งหลาย ไม่มากก็ขอให้เป็นคติเครื่องเตือนใจ เพราะเป็นธรรม จะเป็นสิริมงคลแก่จิตใจผู้ได้เห็นได้ยินได้ฟัง ได้เห็นก็เห็นพระเจ้าพระสงฆ์ผู้ทรงศีลทรงธรรม ตานี้ก็เป็นมงคล ทัสสนานุตตริยะ การเห็นที่สูงที่เลิศเลอก็คือการเห็นสมณะ ท่านบอก สมณะท่านก็บอกไว้ คำว่าสมณะคือสงบกายวาจาใจจากบาปทั้งหลาย ตั้งแต่พระโสดาก็เรียกสมณะ สกิทา อนาคา เรียกสมณะ อรหันต์ เรียกสมณะทั้งนั้น พระท่านผู้ทรงธรรมเหล่านี้ไว้เป็นสรณะหรือเป็นมงคลแก่ท่านเองแล้ว ยังเป็นมงคลแก่ผู้ได้เห็นได้ยินได้ฟัง เห็นท่านเป็นมงคล เรียกทัสสนานุตตริยะ 

ใจของเราขอให้อบรมจะเป็นมงคล เราได้เห็นพระเจ้าพระสงฆ์ผู้ทรงศีลทรงธรรม หูตาเป็นมงคลตลอด พอพูดอย่างนี้เราก็เคยพูดแล้ว ได้เขียนในหนังสือไม่ใช่เหรอ ที่ได้ไปพบเห็นพ่อแม่ครูจารย์มั่นเบื้องต้นที่วัดเจดีย์หลวง จังหวัดเชียงใหม่ อันนั้นมันถึงใจไม่ลืมจนกระทั่งบัดนี้ .. พอท่านใกล้เข้ามาก็ปุ๊บปั๊บเข้าในห้อง ห้องมันก็มีช่องอยู่ จะว่าไง ถึงมีฝามันก็มีช่อง เข้าใจไหม พอท่านใกล้เข้ามาก็ปุ๊บเข้าห้อง จ่อดูในช่อง คอยดู
ดูท่านด้วยความเอิบอิ่ม ด้วยความเคารพเลื่อมใสสุดหัวใจนะเวลานั้น ดูจ้อเข้ามาๆ ดู ทีนี้พอท่านผ่านไปแล้วออกจากห้องมาดูท่านอีก ดูข้างหลังท่าน ดู วันนั้นปีติทั้งวันนะ ชาตินี้เราก็ภูมิใจ เราได้พบพระอรหันต์เสียแล้ว วันนี้ได้พบแล้ว ทุกสิ่งทุกอย่างเราได้สังเกตดูท่านทุกอย่างด้วยความปลื้มปีติในใจของเรา ทีนี้วันนั้นจิตใจไม่ได้ไปไหน อยู่กับท่านอาจารย์มั่นทั้งนั้น เป็นมงคลสูงสุดว่าเรามีวาสนาเกิดมาได้พบพระอรหันต์เสียแล้วในคราวนี้ แม้เราไม่ได้เป็นพระอรหันต์เราได้ชมบารมีท่านเราก็พอใจ อันนี้ถึงใจหมดนะที่ว่านี้
เราพูดถึงเรื่องได้เห็นครูบาอาจารย์ ทัสสนานุตตริยะ เรายกตัวอย่าง เช่น เราเห็นท่านอาจารย์มั่น นี่ละมันถึงใจตลอดทั้งวันเลยเชียวนะ ทัสสนานุตตริยะ เป็นความเห็นที่เลิศเลอ เรายังไม่เห็นภายใน เราเห็นสมณะภายนอกเสียก่อน อย่างที่เราเห็นหลวงปู่มั่นเราพอใจ นี่เรียกว่าสมณะอยู่ภายนอก ทีนี้พอเราบำเพ็ญเข้าๆ สมณะภายในจะเริ่มเกิดขึ้นจากเราผู้บำเพ็ญ โสดา สกิทา อนาคา อรหันต์ จะขึ้นที่นี่ๆ ทีนี้อรหันต์นอกกับอรหันต์ในเข้ากันได้แล้วพอใจ เต็มสัดเต็มส่วน...”
ในเวลาที่องค์หลวงตาดำรงธาตุขันธ์อยู่นั้นประชาชนมีโอกาสได้รับชมการถ่ายทอดสดทางโทรทัศน์ดาวเทียมและทางอินเตอร์เน็ตทำให้ได้เห็นการเคลื่อนไหวไปมาของท่านในปัจจุบันทันทีเหมือนได้มาสัมผัสองค์จริงที่วัดเลยทีเดียว ต่อเมื่อองค์ท่านดับขันธ์เข้าสู่พระนิพพานแล้ว สิ่งที่จะทำให้เหล่าศิษยานุศิษย์ตลอดถึงกุลบุตรสุดท้ายลูกหลานชาวพุทธได้สัมผัสองค์หลวงตามีสังฆานุสสติระลึกถึงองค์ท่านได้อย่างยอดเยี่ยมที่สุดและเป็นการป้องกันมิให้พระพุทธศาสนาแท้ต้องค่อยจืดจางหายไปก็คือการรักษาโทรทัศน์ดาวเทียมหลวงตาให้อยู่คู่ชาติไทยของเราตลอดไปนั่นเอง จึงขอให้ศิษยานุศิษย์ช่วยกันเผยแผ่ธรรมะเป็นธรรมทานแก่ลูกแก่หลานอย่างต่อเนื่องตลอดไป ซึ่งองค์หลวงตาได้กล่าวเกี่ยวกับเรื่องนี้ไว้ด้วยว่า

“อยู่ที่นี่เขาถ่ายทอดสดนะ เขาถ่ายเห็นกันทั่วประเทศไทย หลวงตาบัวนั่งอยู่นี้พูดแต่ละครั้งๆ เห็นกันทั่วประเทศไทย มันออกทั่วประเทศไทย .. ทีวีนั้นคงอยู่กระมัง ออกเมื่อไรก็ได้ที่ออกตอนช่วยชาติน่ะ จะออกเมื่อไรก็ได้หรือว่าไง เขามีฟิล์มอยู่ไม่ใช่เหรอ เขามีอะไรติดไว้ไม่ใช่เหรอ ออกเมื่อไรก็ได้ นี่หลวงตาตายไปแล้วยังจะออกทีวีอยู่นะ ตายไปแล้วทางนี้ยังจะออกทีวีให้โลกเขาดูอยู่”

พระธรรมเทศนากับเครื่องมือสื่อสารทางธรรม
พระธรรมเทศนาขององค์หลวงตาแสดงถึงความสำคัญของเครื่องมือสื่อสารในการเผยแผ่ธรรมะสายกรรมฐานออกสู่ประชาชน ท่านได้ให้หลักเกณฑ์และวิธีการปกป้องรักษาเครื่องมือสื่อสารทางธรรมดังนี้
วิทยุเสียงธรรมเป็นประโยชน์แก่หัวใจโลก 
“...ถามไปตรงไหนมีแต่กุดแต่ด้วนๆ ถูกไฟความทุกข์ความจน ความล่มความจมเผาเข้ามาๆ  อ้าว มันจะไม่มีอะไรเหลือเมืองไทยเรา ปู่ย่าตายายพาถ่อพาพายมาตั้งนานแสนนาน ก็พากันสงบร่มเย็นมาโดยลำดับ แต่เวลาลูกหลานไทยเกิดมาทีหลังนี้ จำนวนมากขึ้นตั้ง ๕๐-๖๐ ล้าน แล้วรวมหัวกันจะจมลงในทะเลเป็นไปได้เหรอ นั่นละเรื่องราว
จึงได้ออกประกาศ เอา จะช่วย ตายให้เห็นต่อหน้าต่อตาเรา ตายท่ามกลางความจม เอา เราอยู่ในท่ามกลาง จะออกละช่วยชาติว่างั้นละ เราก็ออกประกาศเลย เอ้า เราจะเป็นผู้นำช่วยชาติ ทีนี้คำว่าช่วยชาติบรรดาประชาชนทั้งหลายส่วนมากจะคิดไปถึงด้านวัตถุ ช่วยการเงินการทองข้าวของทุกสิ่งทุกอย่างที่เป็นด้านวัตถุ ช่วยชาติๆ เขาไม่ค่อยคิดด้านนามธรรม คือธรรมที่จะสั่งสอนโลก แต่เราคิดเรียบร้อยแล้ว ด้านวัตถุนี้โลกจะมองเห็นก่อนใคร ด้านธรรมจะไม่มอง แต่ธรรมมองดูธรรมก่อนอื่น วัตถุเหล่านี้เพียงเล็กน้อยเท่านั้น ส่วนธรรมนี้ออกกระจาย ..

นี่ก็เริ่มต้นมาตั้งแต่ออกช่วยชาติทีแรก พิจารณาซิหัวใจใครต่างกันไหมล่ะ ไม่ใช่ยอเรานะ พอว่าจะช่วยชาติ เอาเราจะช่วยเราจะนำ คือเราคิดไปหมด วัตถุนี้เป็นเพียงเล็กน้อย แต่ประชาชนทั้งหลายจะถือว่าเป็นเรื่องใหญ่โตมาก ช่วยชาติก็เกี่ยวกับเรื่องวัตถุเงินทองข้าวของต่างๆ เกี่ยวกับเรื่องเศรษฐกิจตกต่ำถึงเมืองไทยจะล่มจม แต่หัวใจของคนไทยจะพาคนไทยทั้งชาติล่มจมไปนั้น โลกไม่ได้คิด
เราพอออกคราวนี้ก็ เอ้อ ดีแล้วละ คราวนี้คราวธรรมจะได้เข้าสู่จิตใจของประชาชนพร้อมไปกับการที่ว่าช่วยชาติทาง ด้านวัตถุ ด้านวัตถุนี้โลกจะทราบทั่วถึง กันทันที แต่เรื่องธรรมจะไม่มีใครคิด เราอยากจะพูดอย่างนี้ เราคิดเต็มหัวใจคนเดียว ว่าคราวนี้คราวธรรมจะได้ออกช่วยโลก เข้าสู่จิตใจของประชาชน เป็นการฟื้นอันใหญ่หลวงคือฟื้นจิตใจ วัตถุไม่สำคัญ ขอให้จิตใจฟื้นได้เถอะจะขึ้นทันที ถ้าจิตใจยังต่ำอะไรจะมีสูงขนาดไหนก็ไม่มีความหมาย เดี๋ยวนี้ก็ออกแล้วเห็นไหมล่ะธรรมะ .. 
คราวนี้คราวธรรมะจะได้กระจายออกสู่หัวใจประชาชน จะเป็นการฟื้นฟูอันใหญ่หลวงจากจิตใจที่เป็นเจ้าของของชาติ ว่างั้นเถอะ ของแต่ละคนๆ รวมแล้วเป็นของชาติ .. ก็ออกจริงๆ เวลานี้ก็กระจายไปหมดแล้วเห็นไหมล่ะ นี่คิดไว้แล้วผิดไหม .. อะไรที่ออกทุกอย่าง พิจารณาเรียบร้อยแล้วออกๆ จะออกช่องแคบช่องกว้างไม่ผิด ไม่มีคำว่าผิด เพราะธรรมชาตินี้ถูกต้องสมบูรณ์แบบแล้ว พิจารณาออกจากนี้ ช่องแคบช่องกว้างถูก จะออกแค่ไหนๆ จะเป็นในตัวของมันเสร็จเลย แล้วก็เดินตามนั้นไม่ผิดๆ 
เดี๋ยวนี้ก็ออกทางด้านธรรมะ .. วิทยุเรานี้ก็ โอ้โห ครอบไปเยอะนะ วิทยุต่างๆ กว้างขวางมากนะ เป็นประโยชน์แก่คนทั้งประเทศ เวลานี้วิทยุนี้ออกกระจายอย่างรวดเร็วทีเดียว ธรรมะนี่นะ ..  ฟังว่าวิทยุนี้ออกเดี๋ยวนี้ทั่วประเทศไทยแล้ว ธรรมะเข้าสู่จิตใจของประชาชนไม่ใช่น้อยๆ นะ นี่เป็นประโยชน์อันใหญ่หลวง การฟื้นฟูจิตใจนี้เป็นประโยชน์อันใหญ่หลวง และวัตถุสิ่งของอะไรๆ จะรู้จักประมาณเองจากหัวใจที่รับอรรถรับธรรมซึ่งเป็นความพอดีตลอดมา ธรรมนี้ความพอดี อะไรจะหนักไปเบาไปธรรมจะพินิจพิจารณาแก้ไขดัดแปลง จึงว่าธรรมคราวนี้ออกสู่โลกเรานี้กว้างขวาง ออกทางอินเตอร์เน็ตเมืองนอกเมืองนาก็ออก ทั่วไปหมดเวลานี้ ..
ด้านวัตถุจะพอประมาณ แต่ธรรมนี้จะกระจายไปกว้างขวาง เห็นไหมล่ะกว้างขวางไหม นี่ละคิดด้วยธรรมไม่ผิด ถ้าลงได้คิดด้วยธรรม…”
สมเจตนารมณ์ที่นำช่วยชาติบ้านเมือง
“...สถานีวิทยุนี้ดูตั้งออกไปเรื่อยๆ นะ เดี๋ยวนี้มีทุกภาคแล้วเครือข่ายของบ้านตาด ออกไปเรียกว่าทั่วประเทศไทยแล้วเดี๋ยวนี้ทุกภาค .. ที่วิทยุเสียงธรรมออกทั่วประเทศไทยนี้ ก็จะเป็นประโยชน์แก่หัวใจของโลกไม่ใช่น้อยนะ หัวใจเป็นสำคัญในตัวของบุคคลแต่ละคนๆ ทุกสิ่งทุกอย่างสมบัติศฤงคารบริวารอะไรอยู่ที่หัวใจหมด ความประพฤติหน้าที่การงานความเคลื่อนไหวของคนแต่ละคนออกจากใจ ถ้าใจได้รับการอบรมศีลธรรมแล้วทุกสิ่งทุกอย่างจะมีเบรกห้ามล้อ จะมีคันเร่งเป็นไปตามสายทางที่ปลอดภัยได้ประโยชน์ ถ้าไม่มีธรรมแล้วเบรกก็ไม่มี ทะลุพุ่งไปเลยลงเหวลงคลองไปเลย คันเร่งก็เร่งในทางที่ลงเหวลงคลอง เบรกไม่มี ..
เราก็พอใจนะที่ออกนี้ เข้ากันได้กับเจตนารมณ์ของเราตั้งแต่เริ่มแรกช่วยชาติบ้านเมือง ที่เราออกประกาศว่า เอ้า จะเป็นผู้นำนั่น เพราะเรื่องของชาติไทยเรามันจะจมลงทะเลหลวงแห่งความล่มจม หมู หมา เป็ด ไก่หัวจ่อเข้าไปลงทะเลหลวงแห่งความล่มจมด้วยกันทั้งนั้น เราก็เป็นลูกหลานไทย เกิดในท่ามกลางของเมืองไทย เมื่อชีวิตลมหายใจและความคิดอ่านยังมีอยู่ เราจะปล่อยให้พี่น้องชาวไทยพร้อมทั้งเราเองจมไปด้วยกันทั้งหมดเลยเหรอ ไม่ได้ เพราะฉะนั้นถึงได้ออกละซิว่าจะเป็นผู้นำ ทีนี้พอเป็นผู้นำ เอ้า จะเป็นผู้นำ คิดทางด้านวัตถุก็จะฟื้น แต่ประชาชนทั้งหลายจะทราบทางด้านวัตถุก่อน ว่าเป็นผู้นำเพื่อช่วยชาติทางด้านวัตถุ เขาไม่ได้คิดทางด้านอรรถธรรม แต่เรานี้มันพุ่งไปเลย
คราวนี้คราวธรรมที่จะได้ออกสู่โลก วัตถุนี้เป็นเพียงเล็กน้อย แต่สายตาของโลกเปิดเผยกันหมดว่าช่วยบ้านเมืองด้วยวัตถุ แต่ด้านนามธรรมที่จะช่วยจิตใจ ฟื้นฟูจิตใจของโลกทั้งหลายให้ได้ฟื้นตัวขึ้นมานี้ไม่ได้คิด เราคิดเต็มหัวใจ คราวนี้คราวธรรมจะออก แล้วก็ออกมาตั้งแต่นู้น ไปเทศนาว่าการที่ไหนธรรมออกๆ จนกระทั่งปัจจุบันนี้ธรรมยังไม่ถอยนะ ยังออกเรื่อยๆ นี่ละสมเจตนารมณ์ของเรา เมื่อธรรมเข้าสู่จิตใจมันจะค่อยยุบยอบลง ฟืนไฟที่แสดงเปลวจะค่อยอ่อนตัวลงๆ ธรรมเข้าถึงไหนจิตใจจะค่อยอ่อนลงไปๆ นี่ละเราจึงพอใจที่วิทยุออกทั่วโลก ธรรมออกทั่วโลก สมเจตนาที่เราคิดไว้เรียบร้อย ไม่ผิด ที่ธรรมจะได้ออก
ธรรมที่เราแสดงนี้เป็นธรรมที่ไม่สงสัยด้วย ถอดออกจากหัวใจไปเลยเชียว ไม่ว่าจะเป็นธรรมขั้นใดๆ ถอดออกจากนี้ๆ แม่นยำๆ สำเร็จรูปแม่นยำสมบูรณ์ๆ แบบตลอดไปเลย ไม่ว่าจะธรรมขั้นใดถึงนิพพานบอกตรงๆ เลย พูดได้เต็มปากทีเดียว ถอดออกมาจากหัวใจ จึงว่าเป็นมงคลละคราวนี้…”

คลื่นกิเลสทำโลกร้อน คลื่นธรรมคือน้ำดับไฟ
“...เราอยากให้เสียงธรรมเข้าสู่จิตใจของประชาชนชาวพุทธเรา มันเหือดแห้งจากศีลจากธรรมมาแทบว่าเป็นประจำ ส่วนมากเป็นอย่างนั้น ส่วนน้อยมีเราก็ยอมรับว่ามี แต่ว่าน้อยมาก เพราะฉะนั้นโลกถึงเดือดร้อนวุ่นวาย เพราะไม่มีธรรมคือน้ำดับไฟ ไฟ ราคคฺคินา โทสคฺคินา โมหคฺคินา เป็นไฟทั้งนั้น ..
เราพอใจนะให้พากันตั้งเถิด เป็นความเจริญแก่ผู้บำเพ็ญนั่นแหละ ผู้สนใจฟังก็ได้อรรถได้ธรรมมาเป็นคติเครื่องเตือนใจ นี่ละธรรมกระจายอยู่ทั่วโลก ใครนำไปฟังได้ประโยชน์ทั้งนั้น เหมือนกับความชั่วกระจายอยู่ทั่วโลก ทั่วจิตใจคน ธรรมก็ทั่วโลกทั่วจิตใจคน กระจายออกไปธรรมเป็นความสว่างไสว ส่วนโลกเป็นเรื่องความมืดบอด มากแล้วนะสถานีวิทยุ รู้สึกว่ามากขึ้นโดยลำดับ ตั้งทางโน้นตั้งทางนี้ ..
เดี๋ยวนี้กำลังตั้งขึ้นทุกแห่งทุกหน ธรรมะของเราออกๆ ไปหมดเลย เราอยากให้ธรรมะนี้กระจายออกทั่วประเทศไทยเรา เวลานี้ชาวพุทธเราเหลวไหลมากอยู่นะ เหลวไหลมากทีเดียวไม่อยากว่าธรรมดา เหลวไหลมากแทบจะไม่มีคำว่าพุทธแฝงอยู่ในวงงานในประชาชนทั่วๆ ไป ตั้งแต่ราชการลงมา มีตั้งแต่โลกล้วนๆ ไม่มีธรรมเลย ฟังแง่ไหนมันฟังไม่ได้นะ คือมันขวางธรรมๆ นี่ละเรารู้สึกอ่อนใจเหมือนกัน ทางโลกนี้มันเท่าคลื่น(สึนามิ) ทางภาคใต้จมลงไป คลื่นอันนั้นละ อันนี้คลื่นกิเลสกำลังเป็นอย่างนั้น มันจะเอาให้คนฉิบหายไปทั่วโลก ไม่ใช่ธรรมดานะ ไอ้คลื่นนั้นฮือฮากันๆ คลื่นกิเลสมันเอาคนฉิบหายไปทั่วโลก เดือดร้อนวุ่นวาย รบราฆ่าฟันกันทั่วโลกดินแดน ไม่ได้คิดนะ คลื่นอันนี้รุนแรงมากเขาไม่คิด แต่เราคิดหมด…”

วิทยุเสียงธรรม ต้องเป็นธรรมล้วนๆ ไม่เป็นโลกสกปรก

“...พอใจๆ เวลานี้วิทยุออกดูเหมือนจะทั่วประเทศไทยแล้วมัง ทุกภาค ทางภาคใต้ก็ ๔-๕ แห่ง ภาคใต้มันยาวได้ถึง ๔-๕ แห่งนะ นอกนั้นไปทั่วหมด ทางภาคอีสานก็ทั่วไปหมดเลย เฉพาะร้อยเอ็ดนี้กว้างขวางมาก ของเสี่ยสมหมายกว้างขวางมาก เปิดตลอด ๒๔ ชั่วโมงเลย ที่จะทราบได้ชัดว่าคนสนใจมากก็คือว่า พอเครื่องขัดข้องชั่วไม่กี่นาที โทรศัพท์ โอ๋ย แหลกเลยโรงสี โทรศัพท์ไม่ทราบมาจากไหนๆ เป็นยังไงๆ เรื่อยมาเลย แสดงว่าเขาจ่อฟังอยู่ตลอดที่ร้อยเอ็ด ร้อยเอ็ดนี้กว้างขวางมาก สูงเต็มที่เลย แล้วก็เปิด ๒๔ ชั่วโมง เป็นของเขาทั้งหมดเลย ก็โรงสีใหญ่นี่วะ นอกจากนั้นก็มีทั่วๆ ไปสำหรับธรรมะนะ แต่ไม่ให้โลกเข้าไปเกี่ยวข้อง อันนี้เป็นเรื่องของเราพูดเอง
วิทยุนี้เราก็วิตกวิจารณ์เหมือนกัน ผลได้กับผลเสียมันจะตามกันมา เบื้องต้นก็ว่าได้ผลดี ออกวิทยุนี้พูดเป็นอรรถเป็นธรรมให้คนทั้งหลายได้ยินพอเป็นคติเครื่องเตือนใจ ครั้นต่อมานี้ความเลอะเทอะมันจะแทรกเข้าไป คืบคลานเข้าไปนะ แล้วเสียงขับเสียงลำเสียงเพลงเสียงอะไรมันจะเข้าไป ต่อจากนั้นจะมีแต่เสียงมูตรเสียงคูถเต็มวิทยุนี่นะ คอยดูคำพูดอย่างนี้จะผิดไหม พิจารณาซิ หรือเดี๋ยวนี้มันจะมีแล้วก็ไม่รู้ ไอ้เรื่องสกปรกมันเร็ว
ทำวิทยุนี้เราทำประโยชน์แก่โลกสงสาร เพราะโลกมันมีแต่เรื่องสกปรกรกรุงรัง เรื่องอรรถเรื่องธรรมไม่ค่อยมี เมื่อมีผู้มาขออยากจะทำวิทยุนี้ขึ้นเป็นอรรถเป็นธรรมสอนประชาชน เราก็เห็นดีด้วยจึงอนุโลมให้ แต่ก็อดคิดไม่ได้เหมือนกัน เรื่องสกปรกมันจะแทรกเข้า ต่อไปนี้เรื่องสกปรกมันจะเริ่มนะ เรื่องอรรถเรื่องธรรมจะมีน้อยมาก ต่อไปจะมีแต่เรื่องขับลำทำเพลงเรื่องอะไรต่ออะไรยุ่งไปหมด โลกมันเป็นอย่างนั้น ความสกปรกนี้เข้าอย่างรวดเร็วนะ ธรรมไปที่ไหนมันแทรกเข้าไป แล้วเหยียบหัวธรรมไปเลย…”

ถ้ากลายเป็นเสียงมูตรคูถ ให้รื้อเสียงธรรมทิ้ง
“...วิทยุสวนแสงธรรมนี้ระวังให้ดีนะ ใครเป็นคนกำกับ ถ้าหากว่าไม่เป็นท่าแล้วเราให้รื้อเลยนะ เราไม่ได้เหมือนใคร รื้อทิ้งเลยไม่เสียหายมากยิ่งกว่าเอาวิทยุนี้ไว้นานๆ กระจายสิ่งที่เสียหายให้แก่โลกได้ทราบทั่วถึงกัน แล้วทำลายทั่วประเทศเขตแดน อันนั้นมีความเสียหายมาก รื้อวิทยุทิ้งเข้าป่าไม่เห็นเสียหายอะไร ถ้าไม่เป็นท่าจริงๆ แล้วสั่งงด รื้อถอนทิ้งเลย เราไม่ได้เสียดายอะไรยิ่งกว่าหัวใจคน เราทำนี้เราทำเพื่อหัวใจคน เพราะหัวใจมันคลุกเคล้าด้วยของสกปรก เอาน้ำเข้าไปชำระล้างพอให้เป็นอรรถเป็นธรรมเป็นความสะอาดสะอ้านขึ้นมาบ้าง แล้วมันก็เอาความเลอะเทอะเข้าไปใส่นั้น เรียกว่าปาเข้าป่าเลยวิทยุนี้อย่าเอามาไม่เกิดประโยชน์
ที่พูดเหล่านี้จะไม่ผิด ที่ไหนเขาก็ขอ เวลานี้เยอะนะเขาขอวิทยุเกี่ยวกับธรรมะของหลวงตา อย่างสกลนครมีตั้ง ๑๐ แห่งออกทั่วไป ภาคอีสานกระจายๆ ออกไป ไปตั้งวิทยุแล้วก็เอาเสียงอรรถเสียงธรรมเราเข้าไป เอาเทปเอาอะไรก็แล้วแต่ทุกอย่างแหละเข้าไปเทศน์ให้คนฟัง มาขอหลายแห่งแล้วนะ เราก็อดคิดไม่ได้เรื่องอย่างนี้แหละ เรื่องสกปรกมันจะค่อยคืบคลานเข้าไป มันเอาธรรมะเป็นโล่ห์บังหน้าก็ได้ แต่ไม่มีเจตนามันหากเป็นโดยหลักธรรมชาติของมัน มันจะมีอย่างนั้นจนได้แหละ
สวนแสงธรรมเรานี้ก็เหมือนกัน ให้ระวังนะใครเป็นคนกำกับรักษา ถ้าหากว่าทำให้เลอะๆ เทอะๆ เรารื้อทิ้งเลยนะ เราพูดไม่เหมือนใครพูด เราไม่มีอะไรเสียดายยิ่งกว่าหัวใจคนที่เสียหายไป ไม่อยากให้เสียหายเพราะความเลอะเทอะเหล่านี้ ตั้งวิทยุขึ้นมาแทนที่จะเป็นประโยชน์ เป็นวิทยุเสียงอรรถเสียงธรรม กลับเป็นวิทยุเสียงมูตรเสียงคูถเสียงตดเสียงขี้ไปหมดไม่เอานะ เราสั่งให้รื้อเลยไม่มีอะไรเสียดาย เหตุผลเท่านั้น เราก้าวเดินตามเหตุผล จะไปเสียดายนั้นเสียดายนี้อย่างไม่มีเหตุผลเราไม่มี จะมีแต่เหตุผลเท่านั้น ควรตัดตัดทันที ควรเสริมเสริมทันที ผู้ที่รักษาวิทยุให้ระมัดระวังนะ อย่าทำสุ่มสี่สุ่มห้า ทำแบบเลยเถิดเตลิดเปิดเปิง มันจะเป็นไปได้นะไม่สงสัย
ตอนกลางค่ำกลางคืนก็ให้พี่น้องทั้งหลายได้ภาวนากันบ้าง สงบใจประมาณสัก ๕ นาทีก็ยังดี เบื้องต้นบังคับเสียก่อน ท่านทั้งหลายให้บังคับท่านทั้งหลายเอง บังคับความชั่วที่มันคิดมันปรุงอยู่ตลอดเวลาตั้งแต่ตื่นนอนจนกระทั่งหลับ เอาความหลับนั้นเป็นเวลาระงับความคิดนี้ ถ้าไม่ได้หลับ..ตายมนุษย์เรา นี้ได้นอนหลับได้ระงับความคิดความปรุง มันก่อฟืนก่อไฟตั้งแต่ตื่นนอนจนกระทั่งหลับ ให้เอาไประงับ ภาวนา ภาวนาธรรมบทใดก็ตามให้ได้วันหนึ่งสัก ๕ นาที เอาไปบังคับตัวเองบ้างซิ...”
อย่าเอาการบ้านการเมืองเข้ามายุ่ง

บางทีมันเอาการบ้านการเมืองเข้ามาแทรกในวิทยุเสียงธรรมของเรา บอกว่าไม่ได้เราห้ามขาดเลย อย่าเอาเข้ามายุ่งทางการบ้านการเมืองให้เป็นของเขาไป ทางเรื่องอรรถเรื่องธรรมเป็นเรื่องของเราไปเรื่อยๆ อย่าเอาการบ้านการเมืองเข้ามาแทรกวิทยุนี้เสีย ทางวิทยุทางธรรมะนี้เสีย เพราะฉะนั้นเราถึงห้าม ห้ามมาตั้งแต่ต้นแล้วแหละ หากมันจะออกมันก็แทรกออกมาอย่างนี้ เพราะฉะนั้นเราถึงได้ขู่ไว้เสมอไม่งั้นไม่ได้ ..
นี่ทางวิทยุก็ออกกว้างขวางมากมาย การเทศนาว่าการเราไม่สงสัยในการเทศน์ ถอดออกจากหัวใจที่บำเพ็ญมาด้วยความถูกต้องๆ จนกระทั่งถึงสมบูรณ์เต็มที่แล้วออก ออกจึงไม่ไปปรึกษาใคร เทศน์ไปนี้ไม่ต้องไปตรวจไปทาน ว่าแก้ไขหรือโวหารสำนวนว่าหนักไปหรือเบาไป หรือว่าบกพร่องตรงไหนหรือมันขาดเหลืออะไรเพิ่มเติมไม่มี ออกเต็มเม็ดเต็มหน่วยไปพร้อมๆ กันเลย ออกแล้วออกพิมพ์ได้เลย สำนวนเทศน์ของเราเหมือนว่าอ่านไปเลยเชียว ทุกวันนี้อย่างพูดนี้ก็ออกละ ..
นี่เป็นยังไงหัวใจดวงนี้น่ะ ท่านทั้งหลายฟังเอาซิ คือไม่ต้องตรวจทานออกไปเรียบร้อยแล้วทุกอย่างๆ ไม่ว่าธรรมะขั้นใดๆ เหมาะสมตลอด ถูกต้องไปเลยตลอด เราไม่สงสัยในหัวใจของเรา เพราะฉะนั้นการออกไปจึงไม่สงสัยว่าหนักไปเบาไป เหมือนเขาถากไม้ ไม้ที่เขาจะมาทำต้นเสามีประเภทต่างๆ กัน ถ้าตรงไหนที่มันตรงแน่วเขาก็ถากเรียบๆ ไปธรรมดา ที่ไหนมันคดมันงอมากเขาก็ถากหนักมือๆ 
อันนี้เรื่องคลื่นของกิเลสก็เหมือนกัน คลื่นเรียบๆ ก็มี คลื่นคดๆ งอๆ ก็มี ต้องใช้ธรรมะซึ่งเป็นเหมือนขวาน นายช่างถากก็ได้แก่ครูอาจารย์ที่นำมาสั่งสอนนั้น ควรหนักมือตรงไหนควรเน้นหนักตรงไหนก็ต้องเน้นหนักไปตรงนั้นๆ เพื่อจะทำต้นเสาให้ดี นี่ละเพื่อจะทำคนให้ดีก็ต้องเป็นอย่างนั้นเหมือนกัน จะว่าหนักไปเบาไปไม่ได้ มันขึ้นอยู่กับต้นเสา ต้นเสาเป็นยังไงควรจะถากยังไงดัดแปลงยังไง มันขึ้นอยู่กับคน คนเป็นยังไง ควรจะหนักจะเบามันคดมันงอหรือไม่คดไม่งออะไรบ้าง การแนะนำสั่งสอนจะเป็นไปตามนั้น...”
เทศนาในเสียงธรรมกลั่นกรองแล้ว..ด้วยภาคปฏิบัติ
“..วิทยุที่ออกนี่ จะเป็นประโยชน์เฉพาะอย่างยิ่งแก่ประเทศไทยเรามากมาย จากนั้นก็ออกทั่วโลกไปเลย ธรรมะเหล่านี้เป็นธรรมะที่กลั่นกรองเรียบร้อยแล้วตั้งแต่ภาคปฏิบัติยุติลง เป็นธรรมะที่บริสุทธิ์สุดส่วน ที่นำไปแสดงทั้งหมดนี้เรียกว่าเป็นหลักธรรมชาติยืนยันตัวเองในนั้นเสร็จ ไม่มีบกพร่องที่ตรงไหนๆ เลย แสดงให้โลกทั้งหลายได้เห็นได้ยินได้ฟัง ธรรมของพระพุทธเจ้ามีคุณค่าขนาดไหน รื้อขนสัตว์โลกให้พ้นจากทุกข์เป็นจำนวนมากเพียงไร นี่เราก็นำมาสอนตามกำลังความสามารถของเราโดยลำดับ
เวลานี้วิทยุกำลังกระจายออกทั่วประเทศไทย ก็เป็นสำนวนของเราเป็นรากฐาน ส่วนครูบาอาจารย์เหล่านั้นๆ ก็เอามาแทรกนิดหน่อยๆ หลักใหญ่เป็นของเราทั้งนั้นออกในวิทยุ ของครูบาอาจารย์ทั้งหลายก็เอามาแทรกเพราะเราเปิด เปิดไว้เลย เราไม่ได้ถือสิทธิ์ในเรื่องธรรมที่จะทำประโยชน์ให้แก่โลก ใครที่จะช่วยเหลือได้แบบไหน เอาๆ ช่วยมา จะมาเข้าทางวิทยุเราให้เอามา เราบอก นอกจากสิ่งที่จะมาเป็นภัยต่อวิทยุของเราปัดออก เราบอกงั้น ที่จะเป็นคุณ เช่นอย่างครูบาอาจารย์องค์ใดๆ ท่านเทศนาว่าการเป็นคติเครื่องเตือนใจแล้วให้เอาเข้ามา เราว่าอย่างนี้นะ เราเปิดรับเต็มเหนี่ยวเลย เรื่องความดีทั้งหลายที่จะให้เป็นมงคลแก่พี่น้องชาวไทยเรา แต่เรื่องที่จะมาเป็นภัยนี้เรียกว่าตัดมาตลอด ..

คือธรรมะมีหลายประเภท ธรรมะทั่วๆ ไปเรียกว่าแกงหม้อใหญ่ ธรรมะหม้อเล็ก หม้อจิ๋ว เป็นธรรมะสูงขึ้นเรื่อย หม้อเล็กหม้อจิ๋วตั้งแต่สมาธิขึ้นไปเรื่อยจนกระทั่งถึงวิมุตติหลุดพ้น นี่เรียกว่าแกงหม้อเล็กหม้อจิ๋ว ธรรมะประเภทเด็ดเดี่ยวเฉียบขาด พุ่งทะลุถึงนิพพานเลย ธรรมะเหล่านี้กำลังออก นี่ก็เข้ากันได้เรียบร้อยแล้วกับที่เราคิดคาดไว้แต่เบื้องต้น ที่เราจะประกาศลั่นขึ้นมาในท่ามกลางเมืองไทยของเราปี ๒๕๔๐ เราไม่ได้ลืมนะ 
นี่ก็ออกทุกวันละวิทยุทั่วประเทศ เดี๋ยวนี้ออกหมดเลย .. วิทยุออกทุกภาค ธรรมสอนโลกส่วนมากก็เป็นวิทยุของเรา ครูบาอาจารย์ทั้งหลายในสายกรรมฐานก็มาเทศน์ ก็ช่วยสนับสนุนบ้างเล็กๆ น้อยๆ ไม่ได้มากนะ ที่ออกสนามจริงๆ ก็คือเราออกๆ เรื่อยมาจนกระทั่งทุกวันนี้ ครูบาอาจารย์ทั้งหลายก็ได้นำเทปท่านออกมา เทศน์ออกทางวิทยุ ก็เอามาช่วยกันบ้างๆ ตามนิสัยวาสนาของแต่ละท่านๆ การเทศนาว่าการจึงไม่เหมือนกัน สำหรับเรานี้เรียกว่าออกทุกอย่างเลย ไม่ว่าจะสำนวนธรรมดาๆ เด็ดเผ็ดร้อนทุกอย่างฟ้าดินถล่มมีอยู่ในนั้นหมดเลย เพราะกิเลสประเภทฟ้าดินถล่มมันจะเอาคนทั้งโลกให้คว่ำเลยก็มี ปรมาณู นิวเคลียร์ต้องซัดให้กิเลสพังไปนู่นเข้าใจไหมล่ะ นั่นละที่ว่าสำนวนโวหารเด็ดเผ็ดร้อนเป็นอย่างนั้นละ ตามขั้นของกิเลสมันมียังไงบ้าง…”
รายนามสถานีวิทยุที่ออกอากาศพระธรรมเทศนาขององค์หลวงตาในบางช่วงเวลา
(โดยรับเทปบันทึกเสียงหรือรับสัญญาณจากสถานีวิทยุยานเกราะอุดรธานี)
มีรายนามดังต่อไปนี้
	ภาคเหนือ

	    สวท. น่าน พะเยา แพร่ พิษณุโลก แม่ฮ่องสอน ลำพูน ลำปาง สุโขทัย อุตรดิตถ์

	    สสส. เพชรบูรณ์

	    ทภ. กำแพงเพชร ตาก พิจิตร สุโขทัย

	    อื่นๆ กรป.กลาง เชียงราย 

	ภาคกลาง

	    สวท. กาญจนบุรี จันทบุรี สระแก้ว สุพรรณบุรี

	    สสส. กรุงเทพฯ ชลบุรี

	    ทภ. สุพรรณบุรี

	    อื่นๆ สทร.10 ตราด ค่ายจักรพงษ์ ปราจีนบุรี จทบ.ชลบุรี  จปร.FM นครนายก ศูนย์การทหารราบ ประจวบคีรีขันธ์  วศป.612 ลพบุรี สอต.FM ระยอง กรมเจ้าท่า 1 สมุทรสงคราม ทอ.1 กรุงเทพฯ สพทม. ราชบุรี 934 อุทัยธานี

	ภาคอีสาน

	    สวท. กาฬสินธุ์ ชัยภูมิ นครพนม มหาสารคาม มุกดาหาร ร้อยเอ็ด ศรีสะเกษ อุบลราชธานี 

	    สสส. ยโสธร สกลนคร หนองคาย

	    ทภ. นครราชสีมา บุรีรัมย์ เลย อุดรธานี 

	    อื่นๆ ทอ.202 ขอนแก่น หอการค้า อุดรธานี

	ภาคใต้

	    สวท. กระบี่ ชุมพร ตรัง นครศรีธรรมราช นราธิวาส พังงา พัทลุง ภูเก็ต ยะลา สงขลา สตูล

	    สสส. ภูเก็ต

	    อื่นๆ จส.3 สุราษฎร์ธานี อสมท. ระนอง มอ.FM ปัตตานี


กฎเกณฑ์ของสัตว์นรกเท่านั้นที่กีดกันวิทยุเสียงธรรม
“...ถ้าเป็นเจ้ากรรมใหญ่แล้วมันก็เป็นอีกแบบหนึ่ง เห็นศาสนาเป็นข้าศึกศัตรูไปดังที่เวลานี้กำลังเริ่มขึ้น วิทยุกำลังเริ่มออกเพื่อเป็นคุณธรรมประกาศธรรมสอนโลกกระจายออกไปๆ แล้วทางวิทยุเขาก็มีความสมัครรักใคร่ใฝ่ใจกับอรรถกับธรรม เขาตั้งวิทยุขึ้นในสถานที่ต่างๆ ทีนี้ตัวแสบตัวสำคัญอยู่ในวงรัฐบาลเรานี้แหละ กำลังเริ่มตั้งกฎเกณฑ์กฎข้อบังคับขึ้นมา กิเลสนั่นน่ะ คลังกิเลสกำลังตั้งกฎข้อบังคับขึ้นมาสอนอรรถสอนธรรมสอนพระพุทธเจ้า คอยฟังดูก็แล้วกัน
วิทยุเวลานี้มันหาเรื่องว่าตั้งถ่งตั้งเถื่อน อันนี้เราได้ยินออกทางหนังสือพิมพ์ พูดได้เต็มปากเลย ท่านทั้งหลายให้พิจารณา พี่น้องทั้งหลายธรรมะเป็นสมบัติประเภทใด สิ่งที่กีดขวางนี้เป็นสมบัติประเภทใด มีคุณค่าหรือมีโทษประการใด เอาไปพินิจพิจารณานะ เวลานี้กำลังตั้งกฎเกณฑ์ขึ้นมาบีบบังคับธรรมไม่ให้ออก คือห้ามขาดเสียจริงๆ ไม่ได้แล้ว ก็ห้ามเป็นกฎเป็นเกณฑ์ ให้มีเท่านั้นกิโลเท่านี้กิโล ความสูงเท่านั้นของวิทยุนะ เราได้เห็นในหนังสือพิมพ์ แล้วพูดตามหนังสือพิมพ์ไม่ผิด ถ้าลงได้เห็นแล้วเราไม่มีถอยใครทั้งนั้นแหละ ธรรมถอยใครไม่ได้ ต้องพูดอย่างตรงไปตรงมา
นี้ก็ข้าศึกอันหนึ่งที่กำลังทำลายพุทธศาสนาเราอยู่นี้ แกนข้าศึกมันมาจากไหน ออกมาจากรัฐบาลเวลานี้ จะประชุมกันข้อนั้นข้อนี้กำลังจะตั้งกฎเกณฑ์บังคับอรรถธรรมไม่ให้กระจายออกไปที่ไหน จะห้ามอย่างนั้นจริงๆ ก็ไม่ได้ มีกฎเกณฑ์ย่นเข้ามาๆ คือให้ตั้งความกว้างประมาณเท่านั้น เช่น ๑๕ กิโลเมตร ความสูง ๓๐ เมตรหรืออะไรเหล่านี้ กำลังตั้งข้อกฎเกณฑ์มา นี่คลังกิเลส รัฐบาลนี้มันจะกลายเป็นรัฐบาลเพชฌฆาตสังหารจิตใจประชาชนที่มีต่อธรรมให้ พินาศฉิบหายไปโดยไม่สงสัยละ ถ้าออกทางหนังสือพิมพ์ดังที่เห็นนี้แล้วชัดเจนแล้ว
ธรรมก็เป็นธรรมของพระพุทธเจ้า นำสอนโลกมานี้สอนมามากเท่าไร พระพุทธเจ้าทุกๆ พระองค์รื้อขนสัตว์ให้พ้นจากทุกข์มาโดยลำดับลำดา ไม่เคยมีความเสียหาย ธรรมที่ประกาศสอนโลกอยู่เวลานี้ก็เป็นธรรมประเภทเดียวกัน มีคุณค่าต่อจิตใจมากน้อยเพียงไร ที่มากีดมากันมาขัดมาขวางมาบีบบังคับนี้มีคุณอะไรหรือไม่ หรือเป็นข้าศึกต่อศาสนา หรือเป็นก้างขวางคอศาสนา เราไม่อยากพูดนะก้างขวางคอ เป็นข้าศึกอันใหญ่หลวงของศาสนา .. ตั้งกฎนั้นตั้งกฎนี้ ตั้งกฎหมายแล้วตั้งกฎหมอย ตั้งกฎหมาตั้งกฎหมัด ตั้งกฎเพชฌฆาตมาจะทำลายศาสนา เห็นอย่างโจ่งแจ้งมาโดยลำดับ ไอ้ตัวแสบๆ นี้ไม่เคยที่จะส่งเสริมศาสนา มีแต่บีบบี้สีไฟกีดกันแล้วจะเอาไฟเผาศาสนา ..

ถูกบังคับไม่ให้สูงอย่างนั้นสูงอย่างนี้ สูงต่ำมันผิดกันตรงไหน นี่ตรงนี้จะรอ จะฟัดกันละนะ เราไม่รอนะ เราไม่ถอยใคร เอาธรรมะนี้ออกสอนโลกมาตั้งกัปตั้งกัลป์แล้ว ไม่เคยผิดเลย มันจะมาผิดที่เมืองไทยเราหรือ ธรรมะที่สอนโลกเป็นธรรมะที่แน่นอนเหมือนกัน ผิดที่ตรงไหน เอาไล่กันตรงนี้ มันจะเอากันตรงนี้ เวลานี้เราคอยฟังอยู่ ไม่ได้เล่น ทำอะไรทำไม่เล่น เราทำเพื่อพี่น้องทั้งหลายทั้งประเทศไทยเราเราไม่ได้ทำเล่นๆ นะ สำหรับเราเราไม่เอาอะไรแล้ว เราพอทุกอย่าง ทั้งหมดไม่เอาเลย 


อันนี้เราทำเพื่อโลกทั้งนั้นขอให้พี่น้องทั้งหลายได้เห็นใจ จะเด็ดเดี่ยวขนาดไหนก็เพื่อชาติ ศาสนา พระมหากษัตริย์ของเราเท่านั้นเอง ไม่มีอย่างอื่นสำหรับเรา เรื่องที่มันจะคอยกัดคอยฉีก คอยกีดคอยขวาง มันมีอยู่ตลอดนะ ไอ้พวกนี้พวกมหาภัยพวกมหาโจร ถ้าว่าเข้าไปเป็นตั้งข้าราชการงานเมือง ก็ข้าราชการเพชฌฆาตที่จะทำลายสังหารประชาชน-ศาสนาให้ล่มจม ว่าอย่างอื่นไปไม่ได้ ถ้าอุบายมันยังแสดงอย่างนี้อยู่ก็เป็นอุบายวิธีการที่จะทำลายชาติ ศาสนา พระมหากษัตริย์ให้ล่มจมโดยไม่ต้องสงสัย เพราะฉะนั้นจึงได้เอากันอยู่เรื่อยกับเรา ธรรมะนี้พิจารณาเท่าไรมันก็รู้ไปหมดนี่ จะว่าไง กิเลสเต็มหัวใจมันจะมาอวดเหรอ ว่างี้เลย ..

เสียงธรรมออกประกาศทางวิทยุ ก็ถูกกลั่นแกล้งกีดกันต่างๆ อ้างมาตรานั้นมาตรานี้มาบีบบังคับเสียงธรรมไม่ให้ออก .. เรานี้สลดสังเวชมากนะ เพราะเสียงธรรมไม่ค่อยมีที่จะให้เป็นประโยชน์แก่โลก เสียงกิเลสตัณหา เสียงฟืนเสียงไฟมันทั่วโลก ไม่บอกว่าพวกนี้ฟุ้งเฟ้อ พวกนี้เป็นอันตรายต่อโลก ไม่ประกาศออกมา ในกฎหมายข้อใดมาตราใดก็ไม่เคยแสดงออกมา
แต่เรื่องอรรถเรื่องธรรมที่แสดงออกมาเพื่อเป็นประโยชน์แก่โลกอย่างมหาศาลนี้ มีมาตรานั้นมาตรานี้ออกมา ความสูงความต่ำวิทยุอย่างนั้นอย่างนี้มีบังคับมาๆ นี้มาจากไหน ถ้าไม่มาจากสัตว์นรกจะมาจากไหน ขอให้พูดเต็มปากเถอะ ถ้าสัตว์สวรรค์สัตว์นิพพานจะไม่พูดอย่างนี้ มีแต่อนุโมทนาสาธุการ ถ้าสัตว์นรกแล้วกีดกันทุกแบบทุกฉบับ ที่จะเป็นอรรถเป็นธรรมเพื่อหัวใจโลกได้รับความสงบร่มเย็นนี้ต้องกีดต้องกัน ด้วยมาตรฐานของเปรตของผี เอ้า ฟังให้ชัด เราพูดให้เต็มยัน...”
สิ่งที่เป็นข้าศึกต่อศาสนา ประชาชนค้านได้ล้มได้
“...วิทยุต่างๆ ที่บรรดาพี่น้องทั้งหลายมีความรักใคร่ใฝ่ธรรมตั้งลงสถานที่ต่างๆ เพื่อจะได้ยินได้ฟังอรรถธรรมชโลมจิตใจให้มีความสงบร่มเย็น ถูกกีดถูกกันถูกบังคับเข้ามาโดยลำดับแล้วเวลานี้ หาว่าเป็นอันตรายอย่างนั้นอย่างนี้ เป็นอันตรายต่อสิ่งใด ที่มันกีดมันกันบีบบังคับอยู่นี้มันเป็นอันตรายหรือเป็นคุณ เอามาแยกกันซิ ธรรมของพระพุทธเจ้าเคยเป็นโทษต่อผู้ใดไม่เคยมี สิ่งที่เป็นภัยต่อธรรมก็คือกิเลสที่กำลังมันกีดมันขวางอยู่นี้ ตั้งตัวเป็นเจ้าอำนาจ ..

ประชาชนเขาไม่ใช่หมานี่นะ เขามีความรักใคร่ใฝ่ธรรม ธรรมที่เขาได้ยินได้ฟังเป็นธรรมประเภทใด ใครก็รู้ทั่วประเทศไทยเรา ธรรมพระพุทธเจ้าแท้ๆ ไม่เคยเป็นโทษแก่ผู้ใดเลยตลอดมาตั้งกัปตั้งกัลป์ ท่านสอนธรรมท่านสอนอย่างนี้ เวลามากีดกันทำอย่างนี้ก็ไม่เคยมี พึ่งจะมีในเมืองไทยเรานี้แหละ คอยฟังกันนะพี่น้องทั้งหลาย พึ่งจะมีในเมืองไทยนี้ กำลังกีดกันท่านั้นท่านี้ กำลังเริ่มเข้ามาแล้วละ ให้ดูนะ
หัวใจคนไทยเป็นหัวใจหมาหรือหัวใจคน เอา พิจารณาให้ดี ออกมานี้มันออกมาแบบไหน ดูให้ดีนะ จำให้ดี นี้เป็นเสียงธรรม เราพูดเป็นกลางๆ ไว้อย่างนี้เอง เป็นยังไงก็ว่าไปตามเรื่องตามราวของที่มันเป็นขึ้นมา จิตใจของคนทั่วประเทศไทยเราซึ่งเป็นชาวพุทธมีคุณค่าขนาดไหนต่ออรรถต่อธรรม ที่จะนำมาชโลมจิตใจ หล่อเลี้ยงจิตใจให้มีความสงบร่มเย็นด้วยอรรถด้วยธรรม จากทางข่าวประเภทต่างๆ เช่น ทางวิทยุเป็นต้น ทำไมจะเป็นภัยไปหมด ข่าวที่ดีที่เลิศเลอทำไมเป็นภัย ข่าวที่เป็นมหาภัยที่กำลังก่อตัวขึ้นมาเวลานี้ทำไมจึงกลายเป็นมหาคุณไปได้ เอาไปพิจารณาพี่น้องทั้งหลาย เวลานี้กำลังเริ่มออก
จะตั้งกฎใดๆ เข้ามาก็ตาม กฎใดก็เพื่อประชาชนชาวไทยเรานี้แหละ มาจากไหน ก็มาจากรัฐบาล รัฐบาลใครเป็นคนตั้งขึ้นมา บรรดาพี่น้องทั้งหลายหย่อนบัตรแทบเป็นแทบตายให้เป็นรัฐบาลขึ้นมา ถ้ารัฐบาลเป็นเพชฌฆาตสังหารจิตใจประชาชนในทางที่ถูกที่ดีแล้วประชาชนก็ค้านได้ หรือค้านไม่ค้านก็ฟัดกันเหมือนนักมวยก็ได้นี่นะ เอา เราตั้งรัฐบาลขึ้นมาได้ ทีนี้รัฐบาลไม่ดี รัฐบาลเป็นข้าศึกของคน ทำไมประชาชนจะล้มไม่ได้วะ ตามหลักธรรมเป็นอย่างนี้ แต่ส่วนหลักกฎหมายกฎหมอยเขาจะเป็นยังไงเราไม่ทราบด้วยนะ แต่หลักธรรมเป็นอย่างนี้ ตั้งได้ล้มได้ ถ้าเห็นไม่ดีทำลายได้ แยกแยะออกหนี เอาแต่ของดีเข้ามาได้ นี่เป็นเรื่องของธรรม เราพูดกลางๆ ให้เป็นธรรม
เวลานี้กำลังเริ่มนะ พวกที่คอยทำลายศาสนามันก่อมันกวน ทำลายเรื่อยมาๆ แกนของมันเป็นตัวสำคัญยิ่งกว่าเทวทัตเสียอีก เทวทัตยังยอมรับพระพุทธเจ้า อันนี้มันไม่ยอมรับศาสนธรรมของพระพุทธเจ้า จะหนักกว่าเทวทัตเข้าไปอีก เอา ฟังทุกคนนะ นี่ออกให้พี่น้องทั้งหลายได้ทราบทั่วกัน ในฐานะที่เราเอาธรรมะเข้ามาเป็นหัวใจ พุทธัง ธัมมัง สังฆัง สรณัง คัจฉามิ ได้ ยินได้ฟังเสียงอรรถเสียงธรรมเป็นที่พอใจตายใจตลอดมา แต่จะถูกกีดกันด้วยวิธีการต่างๆ นี้ไม่อยากฟังสำหรับคนไทยชาวพุทธแล้ว...”
วงราชการกำจัดวิทยุเสียงธรรมเท่ากับทำลายหัวใจชาวไทย
“...เช้านี้ก็ได้พูดเกี่ยวกับเรื่องศาสนา กำลังถูกเบียดเบียน ถูกบีบบี้สีไฟเข้ามาเป็นลำดับลำดานะ ที่ออกมานี้ก็จากวงราชการนั่นแหละมาบีบบี้สีไฟด้วยวิธีการต่างๆ แก่ศาสนาเราไม่ใช่ใครที่ไหนนะ เวลานี้ศาสนารู้สึกว่าถูกเบียดเบียนบีบบี้สีไฟโดยประการต่างๆ มีเยอะ ออกแบบนั้นแบบนี้ มีแต่แบบที่จะทำลายศาสนาในเมืองไทยของเราให้ล่มจม ถ้าศาสนาของเมืองไทยที่เคยเทิดทูนมาดั้งเดิมซึ่งถือว่าเป็นของเลิศของเลอมาแต่พระพุทธเจ้าทุกๆ พระองค์นี้ได้ถูกเบียดเบียนได้ถูกทำลายล่มจมลงไป เฉพาะเมืองไทยเราเท่ากำปั้นนี่ก็เรียกว่าจมกันเท่ากำปั้นนี้หมด แล้วก็จะจมไปอีกมากมาย
ศาสนาไม่ควรที่จะถูกเบียดเบียนอย่างนี้ ควรจะได้รับการส่งเสริมจากคนผู้มีหัวใจเป็นธรรม ที่มันกีดกันนี้ก็คือว่าหัวใจไม่เป็นธรรมนั่นแหละมันเป็นอยู่เวลานี้ ศาสนาพุทธเรานี้รู้สึกว่าจะเด่นชัดขึ้นมาในระยะสี่ห้าหกปีนี้ ที่ถูกเบียดเบียนด้วยวิธีการต่างๆ มีมาโดยลำดับ ระยะนี้ก็กำลัง นี่ก็ธรรมะที่ออกทางวิทยุ การทำอย่างนี้ไม่ได้ถูกบังคับแต่อย่างใด เขาทำด้วยความชอบใจพอใจเคารพเลื่อมใสของผู้ที่ตั้งต้นเหตุขึ้นมา คือวิทยุแต่ละแห่งๆ เพื่อจะเป็นเสียงออกมาเป็นผลดีงามแก่ประชาชน ถูกบีบบี้สีไฟเข้ามาเป็นลำดับ หาว่าเรื่องอรรถเรื่องธรรมเหล่านี้กลายเป็นสิ่งรบกวนไปหมด โลกเขาอยู่ด้วยความสงบ แต่ธรรมเราเป็นธรรมคึกคะนองเที่ยวกวนเขา เป็นอย่างนั้นนะเวลานี้ หาอุบายวิธีการบีบบี้สีไฟต่างๆ น่าสลดสังเวชนะ
แต่ก่อนก็ไม่เห็นมีอะไร มีมาระยะนี้ระยะที่เราช่วยชาติ ธรรมะออกประกาศสอนโลกตั้งแต่บัดนั้นมา จากนั้นก็ถูกกีดกันหรือกลั่นแกล้งด้วยวิธีการต่างๆ เรื่อยมา เวลานี้กำลังเข้ามาอยู่ในจุดวิทยุ วิทยุนี้เราก็ไม่ได้บีบบังคับให้ผู้ใดไปตั้ง การเทศนาว่าการเราก็ไม่ได้บีบบังคับเทศนาว่าการ เหมือนพระพุทธเจ้า พระสาวกทั้งหลายท่านสอนธรรมแก่โลกมาเป็นเวลาตั้งกัปตั้งกัลป์ ท่านไม่ได้บีบบังคับผู้ใด แต่เป็นความรักใคร่ใฝ่ใจของบรรดาสัตว์ทั้งหลาย เกิดความเชื่อความเลื่อมใสได้ยินได้ฟังธรรมนั้นแล้วพออกพอใจในการที่จะปฏิบัติธรรมของท่าน แล้วก็นำไปปฏิบัติตัวเอง เป็นการเทิดทูนศาสนาในหัวใจของตัวเองให้รุ่งเรือง การเทศน์สอนธรรมท่านก็เทศน์แบบนี้ ท่านไม่ได้บีบบังคับผู้ใด
ธรรมะพระพุทธเจ้าเป็นมหาคุณมาดั้งเดิมแล้ว ในเมืองไทยของเรานี้ก็ต้องอาศัยพุทธศาสนาเป็นเครื่องพยุงกันอยู่ ถ้าศาสนาไม่มีแล้วพูดไม่ได้เลย แต่ความเข้าใจชัดเจนไม่สงสัยว่าจะมีอะไรอยู่ในนั้น เมืองหมา เข้าใจไหม ไม่มีศาสนาเขาก็เรียกเมืองหมาละซิ ผู้มีศาสนาเทิดทูนตามหลักธรรมพระพุทธเจ้า แต่ผู้มากีดกันทำลายพุทธศาสนานั้นก็คือหมาตัวหนึ่งอีกเหมือนกัน มันไม่รู้จักหนักจักเบา คอยแต่จะทำลายโดยถ่ายเดียว
ที่วิทยุออกเวลานี้ออกด้วยความสมัครใจของประชาชนชาวพุทธเรา กระจายออกไป นี่เขาก็ตำหนิว่าออกมากต่อมาก คนพาลสันดานหยาบที่ทำลายชาติบ้านเมืองอยู่เวลานี้มันมีมากขนาดไหน ทำไมไม่พูดบ้าง ผู้ที่จะสร้างคนให้เป็นคนดีด้วยอรรถด้วยธรรม นำออกมาประกาศสอนโลกทำไมจะเป็นของเสนียดจัญไรไป มันน่าคิดไหมเรื่องเหล่านี้น่ะ หัวใจของคนแต่ละคนมีคุณค่าขนาดไหน ได้ธรรมเข้าไปชโลมจิตใจจะชุ่มเย็นขึ้น ทำความสงบร่มเย็นแก่ตนและส่วนรวมไม่มีประมาณนะ เรื่องธรรมเป็นอย่างนั้น ..

ธรรมที่เรานำมาสอนโลกเวลานี้ ก็ชื่อว่าธรรมเรานำมาจากพระพุทธเจ้านั่นแหละ มาสอนโลกเวลานี้ก็เป็นธรรมประเภทเดียวกัน สอนไปที่ตรงไหนๆ ไปก่อกวนให้ได้รับความเสียหายล่มจมที่ตรงไหนก็ไม่เคยเห็นมี มีแต่ผู้ที่ชอบแล้วก็ติดตาม ถึงขนาดที่กระจายออกมาเป็นตั้งวิทยุ สร้างวิทยุที่นั่นที่นี่ก็เป็นความสมัครใจ อันนี้ก็ถูกกีดกันถูกบังคับในแง่ต่างๆ มาโดยลำดับ คราวนี้กระจายออกมาแล้ววิทยุนี้จะถูกบังคับ การเทศน์สอนธรรมจะถูกเป็นผู้ต้องหาไปแล้วเวลานี้ การฟังอรรถฟังธรรมของพี่น้องชาวพุทธเราด้วยความพออกพอใจ เมื่อทางวิทยุอันเป็นเสียงของธรรมเข้าสู่ใจถูกกำจัดออกไปทำลายออกไป หัวใจพี่น้องชาวไทยก็ต้องถูกทำลายไปตามๆ กัน...”
วงราชการต้องอุปัฏฐากพระพุทธศาสนา
“...อันนี้มีแต่เรื่องกีดกันศาสนา กีดกันอรรถธรรม เฉพาะอย่างยิ่งเวลานี้กำลังกีดกันทางวิทยุกระจายเสียงซึ่งเป็นเสียงธรรมของประชาชน ฟังซิมันฟังได้ไหม ไม่ออกจากรัฐบาลจะออกจากใครจากที่ไหน ที่มาตั้งข้อนั้นข้อนี้ขึ้นมา ถ้าอย่างนั้นรัฐบาลนี้ซึ่งแต่ก่อนก็เป็นรัฐบาลที่ว่า เป็นคู่เคียงกับพุทธศาสนา หรือว่าอุปัฏฐากศาสนาก็ได้ เป็นลูกศิษย์ศาสนาก็ได้ตลอดมา ไม่เคยมีการคัดค้าน ไม่เคยมีการทำลาย แต่เข้ามาในรัฐบาลยุคปัจจุบันนี้ ทำไมจึงกลายเป็นรัฐบาลที่เป็นเพชฌฆาตทำลายศาสนาให้ฉิบหายลงไปได้ โดยวิธีกลั่นแกล้งห้ามนั่นห้ามนี่ดังที่เห็นมานี้ มันเป็นมงคลที่ไหน
เสียงอรรถเสียงธรรมที่ออกกระจายธรรมต่อโลกนี้ ตั้งแต่ท้าวมหาพรหมลงมาพระพุทธเจ้าสอนได้หมด บรรดาพระสาวกที่ท่านสอนธรรม อย่าว่าแต่มนุษย์ขี้เหม็นนี้เลยท่านสอนมาเป็นลำดับ ทำไมธรรมมาสอนมนุษย์จึงต้องถูกกลั่นแกล้งทุกแบบทุกฉบับอย่างนี้ .. มาในยุคปัจจุบันนี้ก็เรียกว่ารัฐบาลไทยเรา แทนที่จะเชิดชูศาสนาให้เจริญรุ่งเรือง  กลับ บีบบี้สีไฟศาสนามาโดยลำดับลำดา ..
         เวลานี้เรื่องวิทยุกำลังจะให้อยู่ในเขตนั้นเขตนี้ บังคับหาอะไร บังคับไว้อะไร วิทยุไปทำความเสียหายอะไรแก่ผู้ใด นอกจากทำประโยชน์ให้โลกมากมายเท่านั้น การห้ามอันนั้นมีคุณค่ายังไงบ้าง เอามาเทียบกันซิ ถ้าไม่ใช่เรื่องกลั่นแกล้งเบียดสีเข้ามาๆ เพื่อจะทำลายเท่านั้น ไม่เห็นเป็นอย่างอื่น นี้เราพิจารณาโดยธรรม  ตรงไหน ที่ไม่ดียังไงก็ปรับปรุงเพื่อเสริมขึ้นเรื่อยถึงถูก นี้มันไม่ใช่ปรับปรุง มันเหยียบลงมากีดกันๆ แล้วเหยียบลงๆ พวกทำลายศาสนาพวกนี้ มันอยู่ในไหน ก็รัฐบาลเป็นผู้ตั้งกฎเกณฑ์ออกมาต่างๆ ไม่อยู่ในรัฐบาลจะอยู่ที่ไหน เมื่อเป็นเช่นนั้นก็เรียกว่ารัฐบาลเพชฌฆาตสังหารศาสนาก็ไม่ผิด ..

         หัวใจมีทุกคนคนไทยเรา จะหมอบให้มันเหยียบกระดองไปอย่างนั้นเหรอ เหตุผลมีอยู่ที่จะพูดได้ มีสิทธิที่จะพูดได้ด้วยกัน ต้องนำมาวิพากษ์วิจารณ์ซิ ผู้มันตั้งออกมา มันต้องคิดของมันแล้วด้วยวิธีการต่างๆ มันถึงออกมา ทางนี้ก็คิดแล้วที่จะโต้ตอบกันอย่างไรก็ต้องคิดเหมือนกัน .. หูมีตามีมันฟังมาได้ยินได้คิดได้อ่านด้วยกันทุกคนนั่นแหละ มีสิทธิที่จะคิดได้ ทั้งผิดทั้งถูกด้วยกัน ทำไมเวลาคิดแล้วก็พูดออกตามสิทธิของตนที่รู้ที่เห็นยังไงออกมาได้จะผิดไปที่ ตรงไหน เอาผิดตรงไหนแก้กันไป พิจารณาเหตุผลกลไกกันไปซิ เอาอำนาจป่าเถื่อนมาใช้อย่างนี้ไม่ได้นะ เมืองไทยไม่ใช่เมืองป่าเถื่อน เมืองชาวพุทธแท้ๆ ฟังระยะนี้มีตั้งแต่เรื่องทำลายศาสนานะ มันเป็นยังไง มันตัวไหนสำคัญอยู่ในวงนั้น ที่กระจายออกมาทำลายศาสนาอยู่เรื่อย เดี๋ยวตั้งกฎนั้นเดี๋ยวตั้งกฎนี้ บังคับข้อนั้น บังคับข้อนี้มาเรื่อยๆ ฟังแล้วมันฟังไม่ได้นะ .. 
ถึงขนาดที่ว่ามีความพออกพอใจจะตั้งขึ้นเป็นสถานีวิทยุกระจายเสียงออกไปให้กว้างขวางออกไป เท่านั้นเอง ไม่เห็นมีอะไรที่จะไปทำลายจิตใจเขาให้เขาบอบช้ำดำเขียว พอที่จะมาเบียดเบียนทำลายศาสนาเหมือนที่ว่ารัฐบาลปัจจุบันนี้ .. มันวิเศษมาจากไหน มันเหนือใครมาจากไหน เหนือพระพุทธเจ้า เหนือธรรมไปหมดแล้วเหรอ ที่มาตั้งกฎข้อนั้นตั้งกฎข้อนี้มาบีบบังคับศาสนาซึ่งเป็นธรรมสอนโลกให้ทำตาม คลังกิเลสของตัวเอง...”
ตัวอย่างผู้ได้รับประโยชน์จากสื่อ 

มีประชาชนผู้สนใจใฝ่ธรรมจำนวนมากที่ได้อ่านหนังสือ ฟังเทป ซีดี วิทยุเสียงธรรม โทรทัศน์ดาวเทียม หรือสื่อประเภทอื่นเกี่ยวกับพระธรรมเทศนาขององค์หลวงตา แล้วเขียนจดหมายกราบนมัสการมาถึงท่านด้วยความปลื้มปีติใจหลายลักษณะดังนี้

“แต่เดิมนั้นคิดสิ้นหวังแล้วในเรื่อง .. มรรคผลนิพพานและพระพุทธศาสนา เข้าใจว่าเป็นของที่มีแต่เพียงในตำรับตำราเท่านั้น ปัจจุบันนี้คงจะหมดสิ้นไปแล้ว ผู้ทรงมรรคทรงผลก็คงหาไม่ได้แล้ว”


หรือบางรายก็เคยคิดขนาดว่า “ศาสนานี้หมดหวังแล้ว มีแต่ตัวหนังสือ มีแต่ชื่อ ดูพระดูเณรผู้ปฏิบัติมีแต่เรื่องที่ดูไม่ได้เลย เป็นที่สลดสังเวชใจมาก”


ต่อเมื่อได้อ่านหนังสือธรรมะเล่มนั้นๆ ของท่านแล้วเกิดความรู้สึกใหม่ว่า 
“กลับพลิกขึ้นมาเลย เหมือนกับว่าได้เกิดชาติใหม่” 

บรรดานักปฏิบัติธรรมจำนวนไม่น้อยก็มีความรู้สึกเช่นเดียวกันเมื่อได้อ่านหนังสือหรือฟังเทปแล้วเกิดความซาบซึ้งในธรรมคำสอนของพระพุทธเจ้าอย่างน่าอัศจรรย์ใจ จดหมายที่ส่งมาถึงวัดป่าบ้านตาดเพื่อกราบนมัสการถึงความรู้สึกเหล่านี้ต่อองค์ท่านจึงมีจำนวนมากอย่างต่อเนื่องตลอดมา และนับวันจะเพิ่มมากขึ้น ในจำนวนจดหมายประจำวันทั้งหมดที่ส่งมาถึงองค์ท่าน ส่วนใหญ่เป็นการทำบุญปกติธรรมดา และก็มีจำนวนไม่น้อยที่เขียนจดหมายมาถามปัญหาธรรมะตั้งแต่ขั้นพื้นฐานทั่วๆ ไป จนถึงเรื่องเกี่ยวกับจิตตภาวนา ซึ่งท่านก็เมตตาตอบจดหมายสอนสั่งแนะนำเรื่อยมา 

สำหรับพระภิกษุสามเณรและประชาชนผู้ได้รับประโยชน์จากสื่อธรรมะขององค์หลวงตาประเภทหนังสือ เทป หรือซีดี มีจำนวนมาก ซึ่งจะขอยกตัวอย่างมาแสดงในที่นี้แต่เพียงบางส่วนเท่านั้นดังนี้
เจ้าคุณอริยเวที(หลวงปู่มหาเขียน) วัดรังสีปาลิวัน จังหวัดกาฬสินธุ์


ท่านเจ้าคุณอริยเวที เป็นศิษย์หลวงปู่มั่น ภูริทัตโต อีกองค์หนึ่งที่มีความรู้ภาคปริยัติอย่างสมบูรณ์และอยู่ในสายทางของพระฝ่ายปกครอง ต่อมาภายหลังท่านก็มีโอกาสได้ศึกษาและปฏิบัติธรรมโดยติดตามรับฟังเทปธรรมเทศนาอบรมพระขององค์หลวงตาอย่างต่อเนื่องซึ่งทางวัดป่าบ้านตาดจะคอยจัดส่งให้เป็นระยะๆ  องค์หลวงตาได้กล่าวในเรื่องนี้ไว้เช่นกันว่า
“...ท่านมหาเขียน ๙ ประโยค อายุพรรษาเท่ากัน เราบวชก่อนท่าน ๓ เดือน อายุพรรษาเท่ากัน ท่านเคารพนับถืออย่างลับๆ นะ เงียบๆ นะ คือพระในวัดของท่านจะเปลี่ยนตัวเรื่อยๆๆ นะ เดี๋ยวให้องค์นั้นมาอยู่ พอองค์นั้นกลับไปให้องค์นั้นมาอยู่ องค์นี้กลับไป เปลี่ยนตลอดนะ บทเวลาท่านล่วงไปแล้วถึงทราบทีหลังว่าเทปของเรานี้เต็มอยู่ในกุฏิท่าน พอตกเย็นๆ ท่านจะไม่ให้ใครเข้าไปยุ่งเลย ท่านเจ้าคุณเขียนท่านจะเอาแต่เทปเราฟังตลอด ฟังเทปเราตลอด พอตกค่ำมานี้เสียงอ็อดๆๆ อยู่องค์เดียว(เสียงดังขณะเปิดเครื่องเทปในสมัยนั้น)  อย่างนั้นเป็นประจำนะ เรียกว่าท่านลงอย่างลึกๆ ลับๆ เงียบๆ นี่ก็กลายเป็นพระธาตุนะ อัฐิของท่านกลายเป็นพระธาตุ จิตท่านลงแล้วก็เป็นอย่างนั้นละ มันลงที่จิตนะ จิตนี่สำคัญมาก ถ้าจิตไม่ลงอย่างไรก็ไม่ดี ถ้าจิตลงแล้วยอบเลย เป็นอย่างนั้น
          ท่านก็ออกจากโคราชมาก็มาอยู่นี่ เขาให้เป็นเจ้าคณะจังหวัดที่โคราชท่านไม่เป็น  ท่าน หนีมาจากโคราช ท่านก็มาอยู่บ้านโพน เราพาญาติโยมไปเยี่ยมท่านหนหนึ่ง นานนะนาน ท่านไปอยู่ที่นั่นไม่นานนักละ ท่านออกจากโคราชไปตั้งสำนักอยู่ที่นั่นไม่นานนัก ก้ำกึ่งความสงสัย คือไปนี้ตั้งใจจะฟังเทศน์ ท่านออกมาอยู่เป็นกรรมฐานแล้วเป็นอย่างไรการเทศนาว่าการของท่าน คิดไว้อย่างลึกลับนะ พาญาติโยมไป พอไปทอดผ้าป่าเรียบร้อยแล้วเรียกว่าท่านเทศน์ เราจะคอยฟังสำนวนเทศน์ท่าน เทศน์ผลได้ใหม่ได้เก่ารู้ทันที ผลได้ใหม่คือภาคปฏิบัติจะออกสดๆ ร้อนๆ สดๆ ร้อนๆ ไปเลย ถ้าผลได้เก่าคือความจำ ให้ท่านเทศน์ให้ฟัง ท่านเทศน์มีแต่ของเก่า ท่านยังไม่ได้อะไรน้า ทางนั้นบอกแล้วนะนั่น ท่านยังไม่ได้จากภาคปฏิบัติที่เป็นผลใหม่ ท่านเทศน์มีแต่เรื่องของเก่าที่ท่านเรียนมา ต่อจากนั้นมาก็เลยไม่ได้ไปอีก แต่ทราบว่าอัฐิของท่านกลายเป็นพระธาตุแล้ว ถ้าลงเป็นอันนั้นแล้วแน่เลย ฟังไม่ฟังดูไม่ดูก็แน่ อันนี้แน่นอนมากนะ
ท่านออกมาจากโคราชมาสร้างวัดเป็นวัดป่าเลยละ เป็นวัดป่าล้วนๆ เราเคยไป อย่างเงียบ เพราะฉะนั้นท่านถึงเอาพระมาฝากเรา เอาองค์นี้มาแล้วขอองค์นั้นกลับไป แล้วให้องค์นี้กลับมา ขอองค์นั้นกลับไป ติดต่อกันเรื่อยนะ เงียบๆ ท่านล่ะทำเอง ท่านขอฝากพระมาให้เรา แล้วขอองค์นี้กลับไป แล้วเอาองค์นี้มาฝากแล้วขอองค์นี้กลับไป พระวัดท่านนะที่เอามาฝาก แล้วขอกลับไปก็เป็นพระวัดท่านนั่นละ อันนี้ท่านก็ลงเราอย่างเงียบๆ ท่าน ๙ ประโยค เรียนมาปริยัติถึง ๙ ประโยค เรา ๓ ประโยค แต่ท่านลงอย่างลับๆ เงียบๆ แต่เวลาทราบจากพระที่ไหนได้เทปเรานี้เต็มอยู่ในกุฏิท่าน ตอนค่ำมานี้ท่านจะเอาเทปเรามาเปิดฟัง ค่ำๆ อ็อดๆๆ อยู่คนเดียว เสียงจะพอได้ยินเฉพาะท่านละ เป็นประจำนะ ท่านเจ้าคุณเขียนเรียกว่าท่านลงเราอย่างลับๆ เช่นอย่างให้พระมาอยู่กับเรา แล้วขอองค์นั้นกลับไปแล้วส่งองค์นี้กลับมา เป็นการลงใจอย่างลับๆ
ลูกศิษย์ถาม  ‘ท่านเป็นพระวัดบวรนิเวศ ตอนนั้นหลวงตาได้พบท่านที่วัดบวรบ้างไหมครับ’
‘อ๋อ ได้พบ จะไม่พบอย่างไรเราเข้าออกวัดบวรอยู่ตลอด .. แต่วัดบวรนิเวศน์ไปวัดเมื่อไรก็เจอกัน ท่านอยู่วัดบวร ๙ ประโยค เรียนจบเปรียญ ๙ ประโยค’…”
หลวงปู่สุวัจน์ สุวโจ วัดป่าเขาน้อย จังหวัดบุรีรัมย์ 

หลวงปู่สุวัจน์ เป็นลูกศิษย์หลวงปู่มั่นอีกองค์หนึ่ง และท่านยังเป็นศิษย์หลวงปู่ฝั้นที่สกลนครอีกด้วย ในช่วงบั้นปลายของชีวิตท่านได้ไปจำพรรษาอยู่สหรัฐอเมริกาหลายปี ต่อมาจึงได้กลับเมืองไทย หลวงปู่สุวัจน์ท่านเคยบอกกับลูกหลานพระเณรทั้งที่วัดป่าบ้านตาดและวัดของท่านเองเสมอๆ ว่า ที่ท่านเคารพนับถือหลวงตามหาบัวก็เพราะได้อ่านหนังสือของท่านโดยเฉพาะอย่างยิ่งในกัณฑ์เทศน์ภาคปฏิบัติคราวหนึ่งที่องค์หลวงตาแสดงธรรมไว้ ณ วัดอโศการาม จังหวัดสมุทรปราการ
ตอนหนึ่งของเทศน์กัณฑ์นั้นกล่าวถึงเรื่องราคะตัณหาและวิธีพิจารณาถอดถอน หลวงปู่สุวัจน์เมตตาเล่าว่า พอท่านอ่านแล้วมันสะดุดใจปุ๊บ รู้สึกเผ็ดร้อนถึงใจขึ้นทันที จากนั้นก็จับเงื่อนได้ ทีนี้จิตก็หมุนติ้วในธรรม มีแก่ใจที่จะเร่งความพากความเพียรตลอดเวลา ท่านกล่าวว่าท่านได้กำลังครั้งใหญ่ในคราวนั้นก็ด้วยเหตุที่ได้อ่านหนังสือในตอนนั้นนั่นเอง รายละเอียดในเรื่องนี้องค์หลวงตาได้กล่าวไว้ดังนี้
“...อย่างท่านสุวัจน์ท่านมาเล่าเองนะ เล่าด้วยความตื่นเต้นจริง ๆ ว่า ท่านได้ฟังเทศน์ จะเป็นในเทป ฟังว่าเทปม้วนนี้เราเทศน์ที่วัดอโศการาม ท่านฟังเทปม้วนนี้ การเทศน์สอนพระธรรมะมักสูงเสมอแหละ เทศน์สอนพระวัดอโศการาม ท่านฟังเทปไปฟังไป ๆ ไปถึงจุดสำคัญ พอเทศน์ผางออกมาตรงนั้นมันมาโดนเอาอย่างนี้เลย ท่านว่านะ สะดุดกึ๊กเลยจนตัวไหวท่านว่า นั่นเห็นไหมล่ะ ธรรมะนั้นมาสะดุดใจปึ๋งเลย เพราะธรรมะเป็นจุดสำคัญนั่นแหละ ระหว่างกิเลสกับธรรมฟัดกันในเทศน์ เลยสะดุดใจอย่างแรง
ตอนนั้นท่านก็พิจารณาของท่านอยู่แล้ว พอดีไปได้ธรรมะข้อนี้เข้าไปก็เลยเปิดกุญแจใหญ่เลยเทียว พอจิตสะดุดกึ๊กจนตัวไหว ท่านว่าอย่างนั้นนะ ทำไมมันสะดุดแรงเอาขนาดนั้น นี่เห็นไหมธรรมเทศนาที่พระพุทธเจ้าเทศน์สอนโลกสำเร็จมรรคผลนิพพานเป็นหมื่น ๆ แสน ๆ เทวบุตรเทวดามนุษย์มนาเต็มไปหมด ก็มีมาอย่างนี้ ไม่มากก็มีอย่างนี้ แต่ธรรมะนี้ต้องเป็นธรรมะที่ผู้ปฏิบัติธรรมเป็นผู้รู้ผู้เห็น แสดงมาจากความรู้ความเห็นจริง ๆ ไม่ใช่ว่าไปอ่านตำรับตำรา เราไม่ได้ประมาท อ่านตำรับตำราเท่าไรมันก็ไม่สะดุดใจนะ ก็เราเคยอ่านมาแล้วมันก็ไม่สะดุดใจ มันไปเรียบ ๆ เป็นคำบอกเล่า ๆ ไปเลย มันไม่ใช่ผู้นั้นไปเจอจริง ๆ เห็นจริง ๆ ไปพบเข้าจริง ๆ เหมือนผู้ปฏิบัติรู้จริงเห็นจริง ระหว่างกิเลสกับธรรมกระทบกันตรงไหน ๆ มันก็ออกมา
การบอกเล่าก็คืออ่านตามตำรับตำรา ท่านว่ายังไงตามตำรับตำราก็ว่าไปเรื่อย เป็นคำบอกเล่า ๆ ไปเรียบ ๆ ผิวเผินว่างั้นเลย ไอ้เรียบ ๆ เราไม่อยากพูดแหละมันเป็นการส่งเสริมกิเลส กิเลสว่าเรียบ ๆ มันชอบ ผิวเผินนี่จะฟัดหัวกิเลส มันผิวเผิน ๆ ไม่ว่าท่านว่าเราที่อ่านในพระไตรปิฎก นี้ก็เคยอ่านมาแล้วนี่ถึงเอามาพูด มาพูดเล่น ๆ เมื่อไรวะ มันลอย ๆ ๆ ไปเรื่อย เพราะจำเป็นคำบอกเล่าเฉย ๆ เจ้าของไม่ได้เจอเอง แต่ภาคปฏิบัตินี้เป็นภาคที่เจอจริง ๆ เพราะท่านสอนวิธีการเข้าไป ๆ ดำเนินตามนั้นเรียกว่าภาคปฏิบัติ ก้าวเข้าไปก็ไปเจออย่างที่ว่าซิ พอเจอแล้วมันก็สะดุดกึ๊ก ๆ ท่านแก้กิเลสท่านแก้อย่างนั้นนะ
ธรรมะที่ว่านี้ก็คงเป็นอย่างนั้นละท่า ท่านฟังไป ๆ เทศน์กัณฑ์นี้ว่างั้นนะ พอไปถึงจุดนั้นสะดุดปึ๋งเลยทันทีจนกายไหว มันสะเทือนแรง นั่นเห็นไหมล่ะ ตั้งแต่นั้นมาจิตหมุนติ้วเลยเทียว โอ๋ย ไม่มีวันมีคืน นั่นเข้าแล้ว หมุนติ้ว ๆ เราจับได้ทันที แต่ก่อนมันก็เป็นธรรมดาไป พอสะดุดกึ๊กแล้วเหมือนว่าเปิด ที่มานั้นก็พุ่งเลย ท่านพูดด้วยความตื่นเต้นนะ พูดให้เราฟังเอง จากนั้นท่านก็เล่าไป ๆ เรียกว่าเข้าไปจุดนั้นแล้วไม่ไปไหนแหละ มันจะเข้าพังวัฏจักร ป้อมใหญ่ของวัฏจักรคืออวิชชา นี่ป้อมใหญ่ของวัฏจักรที่พาโลกให้เกิดแก่เจ็บตายอยู่ตลอดมาตั้งกัปตั้งกัลป์ คือป้อมนี้ มันฝังลึกอยู่ในหัวใจของสัตว์ ทีนี้ธรรมเอาเข้ามาก็เป็นประเภทนิวเคลียร์นิวตรอนละซิ เข้าไปก็ผางกันตรงนั้น มันก็แตกกระจาย
อันนี้พังแล้วความเกิดแก่เจ็บตายก็พังไปด้วยกัน ความทุกข์พังไปด้วยกันหมด ท่านจึงแสดงไว้ว่า ทุกฺขํ นตฺถิ อชาตสฺส ทุกข์ย่อมไม่มีแก่ผู้ไม่เกิด การว่าเกิดทุกข์ก็มาพร้อมกันเป็นเงาตามตัว ไม่เกิดความทุกข์ก็ไม่มีและไม่ตายด้วย จิตดวงนี้เป็นจิตบริสุทธิ์ล้วน ๆ แล้วไม่เกิดอีกเหมือนที่เคยเกิดเคยตายมาแต่ก่อน บริสุทธิ์แล้วก็ผางเลยเป็นธรรมทั้งแท่ง นี่สูญเมื่อไร จิตไม่เคยสูญ พอบริสุทธิ์แล้วก็เป็นธรรมธาตุไปเลย
ท่านมาเล่าให้ฟังอย่างนั้นแหละ เราเข้าใจทันที เข้าจุดแล้วมีแต่พุ่งแล้วไม่มีถอย เราลืม ๆ เสียตอนสุดท้าย ถึงเราลืมก็ตาม อันนี้มันก็เป็นทางที่จะเข้าจุดนั้นอยู่แล้ว เราก็หายสงสัยไปเลยทีเดียว จึงว่าท่านองค์นี้องค์หนึ่งที่อัฐิจะกลายเป็นพระธาตุ นักปฏิบัติพูดกันคุยกันไม่ได้ผิดนะ...”
พระอาจารย์เสถียร สมาจาโร วัดป่าวาชูคุ จ.กาญจนบุรี
“...‘อาจารย์เสถียร สมาจาโร ที่ว่าอัฐิเป็นแก้วน่ะครับ’ ‘ไหนนี่เหรอ’ 

‘นี่ละครับ ด้านหลังหนังสือนี่เป็นแก้วเลยครับ’ ‘ก็อย่างนี้แหละเห็นไหม หาอรรถหาธรรมหาความดีงาม ดูเคยมาอยู่วัดป่าบ้านตาดหรือ’ ‘เป็นคนอุดรฯครับ’ 

‘เอ้อ ว่าเป็นคนอุดรฯ ท่านไปอยู่ทางแดนพม่านะ กะเหรี่ยง พม่า ท่านองค์นี้ ท่านบอกทำนายไว้เลย นั่นเห็นไหมความแน่ในหัวใจ เวลาท่านตายให้ทำอย่างนั้นๆ อัฐิของท่านจะเป็นพระธาตุแน่นอนท่านบอกไว้แล้ว องค์นี้ละ ใครจะเอาไปแจกๆ เป็นมงคล อันนี้นับว่าเป็นมงคล’

‘เหล่านี้รูปอะไร นี่ๆ’ ‘ท่านธุดงค์ แล้วท่านบิณฑบาต มีอาจารย์อุทัยกับท่านอาจารย์สาครร่วมอยู่ด้วย ท่านไปเจออาจารย์สาคร แล้วก็ติดตามไปที่เมืองกาญจน์ แล้วก็ไปธุดงค์กรรมฐานที่นั่น ท่านอาจารย์อุทัยก็ได้เจอกัน ได้ร่วมบิณฑบาตด้วยกันครับ ใหม่ๆ จิตท่านฟุ้งซ่านท่านให้พระมัดท่านไว้ทั้งแขนทั้งขาสามวันสามคืน’

คือจิตท่านฟุ้งซ่าน แล้วให้พระมัดแข้งมัดขาไว้เช่นนั้น มัดแข้งมัดขาเห็นไหมล่ะ นี่องค์ท่าน เวลาตายแล้วท่านบอกแต่ยังไม่ตาย เวลาตายแล้วให้เผาศพท่าน แล้วอัฐิของท่านจะกลายเป็นพระธาตุแน่นอนท่านบอกอย่างนั้น แน่ะเห็นไหมล่ะ
ครั้นเวลาถามไปๆ ไม่พ้นท่านมีครูมีอาจารย์ มายังไงต่อยังไงท่านถึงไปอยู่นู้น ท่านได้รับการอบรมจากใคร บทเวลาสรุปลงแล้วเทปหลวงตามหาบัวเต็มอยู่ในนั้นว่างั้น แน่ะอย่างนั้นนะ มันก็ไปอย่างนั้นจนได้ ท่านฟังเทปอาจารย์มหาบัวตลอดเลย ก็อย่างนั้นแหละ เวลาจิตท่านฟุ้งซ่าน นั่นฟังซิ เวลาจิตท่านฟุ้งซ่าน ท่านสั่งให้พระมามัดแขนมัดขาท่านไว้สามวันสามคืน แล้ว .. ท่านก็ภาวนาเรื่อย มัดแขนมัดขาไว้เลยภาวนาเรื่อย เห็นไหมล่ะ
วิธีไหนก็ตามเถอะถ้าวิธีกิเลสจะพังละเอาเลยเข้าใจไหม มัดแข้งมัดขาอะไรได้ เอ้า ถ้ากิเลสจะพังฟัดลงไปเลย นี่ละวิธีการสู้ น่าฟังอยู่นะท่านพูด จิตท่านฟุ้งซ่านวุ่นวายเลยให้พระมามัดขามัดแขนอะไรไว้ ท่านภาวนาว่างั้น น่าฟังอยู่นะภาวนา พวกนี้มีใครมัดขามัดแขนไว้มั่ง มันมัดติดหมอนนั่นน้าพวกนี้ นี่ล่ะวิธีการภาวนาเป็นอย่างนั้น .. นี่อัฐิท่านกลายเป็นพระธาตุ แล้วเป็นพระธาตุหลายแบบอยู่นะ ‘เขาถ่ายรูปมาตอนเผาศพท่าน’ 
เอ้อ นี่เผาศพท่าน นี่เป็นพระธาตุ .. เรื่องพระเสถียรนี้ท่านมัดแข้งมัดขาท่านไว้ท่านภาวนา ฟังซิเคยมีไหมล่ะ ท่านให้พระมามัดแขนมัดขาท่านไว้ นั่นละท่านภาวนา คือจิตท่านฟุ้งซ่านมาก ให้พระมัดแขนมัดขาเอาไว้แล้วท่านภาวนา เห็นไหมอัฐิท่านกลายเป็นพระธาตุ แล้วท่านบอกไว้ด้วยว่า 
‘เวลาผมตายแล้วให้ทำอย่างนั้นๆ อัฐิจะกลายเป็นพระธาตุแน่นอน’ นั่นท่านบอกแล้ว ก็เป็นจริงๆ…”

นักภาวนาชาวจันทบุรี

นักภาวนากลุ่มนี้รับสื่อธรรมะโดยเขียนจดหมายกราบเรียนถามปัญหาข้อข้องใจเรื่องภาวนาจากหลวงตาเสมอๆ และท่านเองก็เมตตาให้การอบรมทางจดหมายอย่างต่อเนื่องตลอดมา เฉพาะที่รวบรวมได้ตั้งแต่วันที่ ๙ มีนาคม ๒๔๙๙ จนกระทั่ง ๑๔ พฤศจิกายน ๒๕๐๙ มีจำนวนถึง ๕๗ ฉบับ ส่วนมากท่านตอบที่วัดป่าบ้านตาด มีนอกเหนือนั้นบ้างเป็นบางครั้งที่ท่านลงไปธุระที่กรุงเทพฯ หัวจดหมายจึงเป็นที่วัดบวรนิเวศวิหาร และวัดเทพศิรินทราวาส 
	หลวงตาตอบ... (ฉบับที่ ๓๙)
วัดป่าบ้านตาด อุดรฯ 

๖ กันยายน ๒๕๐๕ 

    การภาวนาจะดีหรือไม่ดี ละเอียดหรือไม่ละเอียด จงถือเป็นกิจจำเป็นประจำ อิริยาบถและประจำวัน เราเป็นศิษย์พระตถาคต บุกหน้าเรื่อยไป ไม่ต้องถวายหลัง
    ความตายไม่เคยไว้หน้าคน และถอยหลังให้ผู้ใดได้เยาะเย้ยเขา จงตั้งหน้ารับความตายด้วยความเพียรของเรา จะมีชัยชนะไปเป็นลำดับ ทางอื่นไม่มีท่าจะสู้ความตายได้ ใครก็ใครเถอะ ถ้าเว้นความดีแล้ว ต้องหมอบราบต่อเขาแน่
    โลก เราทุกคนได้เคยผ่านมาแล้ว ความสุขในทางโลกใครโกหกกันไม่ได้ เพราะใครก็มีเครื่องรับ (อายตนะ) เหมือนกัน และสุขทุกข์จะต้องผ่านอายตนะ ด้วยกัน รู้ด้วยกัน เห็นสุขทุกข์ด้วยกัน ที่สุดของสุขทุกข์ก็แค่ตายเท่านั้น ไม่มีใครสามารถเลยไปได้
    ถ้าผู้มีบุญอันได้สร้างไว้แล้ว ผู้นั้นแลจะมีโอกาส ได้เห็นสุขแลทุกข์เยี่ยมกว่าโลกเขาเป็นชั้นๆ ขึ้นไป จนสามารถข้ามแดนแห่งทุกข์ถึงบรมสุขคือพระนิพพานได้แน่
    ฉะนั้น ทาน ศีล ภาวนา จึงเป็นทางข้ามแดนแห่งทุกข์ได้โดยสวัสดี ขอได้พากันอุตสาหะพยายามตามรอยพระพุทธเจ้าเสด็จไป จะเห็นแดนแห่งความอัศจรรย์ในวันหนึ่งแน่ เอวํ.
บัว 


จดหมายทุกฉบับพิมพ์ไว้ในหนังสือ "ธรรมคู่แข่งขัน" หรือหนังสือ "ธรรมะในลิขิต"
ฆราวาสหญิงผู้มีโรคร้าย

ฆราวาสหญิงผู้นี้มีอายุ ๓๘ ปี มีบุตรหญิง ๒ คน คนโตอายุ ๑๓ ปี คนเล็กอายุ ๙ ปี ได้เคยมากราบนมัสการหลวงตาที่วัดป่าบ้านตาดหลายครั้ง และเธอได้เขียนจดหมายมากราบเรียนปรึกษาหาหลักใจ เพื่อให้เกิดกำลังใจในการปฏิบัติธรรมท่ามกลางการถูกรุมเร้าอย่างหนักด้วยโรคภัย ดังนี้
	
จดหมาย
    ลูกได้เคยมากราบนมัสการฟังธรรมจากท่านอาจารย์ และเมื่อวันที่ ๑๘ ธันวาคม ๒๕๒๖ อันเป็นวันเปิดตึก "รวมเมตตามหาคุณ" โรงพยาบาลอุดรฯ ก็ได้มาร่วมในพิธี ลูกดีใจมากที่ได้มีโอกาสโดยสารขบวนการสร้างกุศลกับหลวงตาที่ลูกกราบเคารพนบไว้เป็นครูอาจารย์ด้วยดวงใจแท้จริง มาบัดนี้ลูกได้รับทุกขเวทนาจากโรคชนิดหนึ่ง .. ซึ่งเป็นโรคที่ค่อนข้างจะร้าย คือภาษาแพทย์เรียกว่า โรคเลือด (เม็ดเลือดขาวมีจำนวนน้อยลง) ..
    ต่อมาในวันที่ .. นี้เองก็มีอาการผิดปกติ คือมีเลือดออกทางช่องจมูกโดยผิดปกติ คือออกวันหนึ่งหลายหนและหยุดยาก จึงต้องไปพบแพทย์ทางเลือด เจาะตรวจ นับเม็ดเลือดดูปรากฎว่า เม็ดเลือดขาวลดลงผิดปกติ .. ขณะนี้มีอาการเหนื่อย หอบ เพลีย ราวกับคนแก่อายุ ๘๐ ปี จะเดิน จะยืน จะทำอะไร แม้แต่จะพูดก็เหนื่อย
    ลูกคิดถึงท่านและธรรมเป็นที่สุด ได้อาศัยหนังสือ "แว่นดวงใย" กับ "ธรรมชุดเตรียมพร้อม" เป็นหลักยึดในใจขณะนี้ เพราะได้ทราบอยู่ตลอดมาว่า คนเราไม่พ้นตาย แต่ก็ไม่มีใครอยากตาย ลูกเอารูปหลวงตา .. ไว้บูชา พร้อมกับทำสมาธิภาวนาอบรมจิตให้สงบอยู่ขณะนี้ ..
    ลูกอยากกราบเรียนหลวงตาให้ทราบทุกอย่างว่าในหัวใจนี้คิดอะไร ปรารถนาอะไร ลาภ ยศ เงินทอง สรรเสริญ ไม่อาจช่วยใจให้สงบได้ ดังที่ท่านพร่ำสอนจริงแท้แน่เหลือเกิน ถ้าขณะนี้ลูกไม่ได้พบพระ ไม่ได้คติธรรมจากท่าน ..
    แน่นอน การป่วยเจ็บครั้งนี้ ย่อมนำมาซึ่งความวุ่นวายโศกเศร้า และทุกข์ทรมาน อาการที่ลูกเป็นนี้ วงการแพทย์ไม่อาจให้ยาใดบำบัดได้ ลูกได้ธรรมโอสถเท่านั้นมาช่วยบำบัด
    ขณะที่เขียนจดหมายนี้ อาการที่ทราบว่าแย่ลงก็คือ เหนื่อย หายใจขัด อึดอัดในร่างกาย เพลีย ต่อเมื่อได้ทำสมาธิภาวนา พุท-โธ ทั้งเวลานอนพักแล้ว จะพอมีกำลังบ้าง คิดถึงธรรมจากปากท่านอาจารย์เทศน์ให้ฟังเหลือเกิน ใคร่ได้ยินได้ฟังอีก การเดินทางไกลๆ เป็นอุปสรรคต่อสังขารขณะนี้มาก ถ้ามาได้ จะพยายามมาหาธรรมเพื่อบำรุงใจให้เข้มแข็งสู้กับมรณภัยให้ได้ ..
    ยามป่วยนี้ลูกเห็นคุณค่าของโรงพยาบาลยิ่ง คนจนป่วยมันแย่กว่าคนมีป่วยแน่นอน คนมีก็มีสถานบำบัดทันสมัย หมอดี ยาดี แต่โรคสมัยใหม่ก็เร็วจนตามไม่ทัน ดังที่ลูกกำลังประสบอยู่ แม้มีสมบัติล้นฟ้าก็มิอาจจะนำพายาหรือหมอใดมารักษาไข้หนักๆ ให้หายหรือให้คนรอดตายได้
    ขอกราบเท้าท่านอาจารย์ที่ลูกเคารพสูงยิ่งมาด้วยดวงใจระลึกถึงในธรรม และระลึกใน สังฆัง สรณัง คัจฉามิ ตลอดมาและตลอดไปตราบเท่าชีวิต
    ลูกพยายามตัดห่วงคือบุตรและพ่อบ้าน หากแต่เจ้าความสงสารมันคอยตีอยู่เสมอ การป่วยครั้งนี้ ถ้าไม่อาจจะหยุดการลดลงของเม็ดเลือดได้ ก็หมดทางรักษา .. ขอเมตตาจากท่านช่วยแนะนำให้ลูกได้ลดสงสารกับความห่วงลงให้หมดด้วยเถิด .. พระคุณเจ้า ขอพึ่งธรรมของพระบรมศาสดาเพียงทางเดียว .. จะอบรมจิตให้สงบได้
    ขอกราบเท้านมัสการท่านอาจารย์ด้วยความเคารพสุดดวงจิตดวงใจ

ป.ล. ขอท่านอาจารย์โปรดรักษาสุขภาพท่านด้วยเจ้าค่ะ 

	

	คำตอบของหลวงตา
    จ.ม. ทราบแล้วด้วยความสงสารมาก กรุณายึดธรรมเป็นเส้นชีวิตทั้งเป็นทั้งตาย อย่ายึดสังขารเป็นเส้นชีวิตหวังพึ่งเขาถ่ายเดียวโดยไม่มีคติธรรมเข้าแทรก ผู้ยังปกติกับผู้ที่เจ็บป่วยก็คือผู้จะเจ็บป่วยและตายด้วยกันทั้งโลก เป็นเพียงก่อนและหลังกันบ้างเท่านั้น
    จงนำปัญญาออกกางเป็นตาข่ายรอบสังขารไว้เสียแต่บัดนี้ แม้ถึงคราว จิตที่มีปัญญาย่อมไม่มัวกอดสังขารที่กำลังจะพังอยู่แล้วเป็นแน่ จะรักษาตัวได้ด้วยความแคล้วคลาดปลอดภัย ธรรมะในหนังสือทุกเล่มบอกความจริงล้วนๆ ไว้แล้ว กรุณาอ่าน-ตรอง และย้อนดูจิตดวงไม่เคยตายนี้ว่า ยังกลัวตายกับสังขารอันเป็นสิ่งแตก-ตายอยู่อย่างไม่มองดูธรรมบ้างหรืออย่างไร
    ใจไม่เคยตาย ธรรมไม่เคยตาย เป็นคู่เคียงกัน แต่สังขารแล้ว แตก-ตายทั้งสิ้น กรุณาพิจารณาแยกจิตดวงไม่ตายออก อย่าให้กอดกองเพลิงคือสังขารร่างกายที่กำลังก้าวหน้าหาความตายอยู่ทุกนาทีเดือนปี กรุณาทำใจให้สงบด้วยธรรมบทใดบาทใดก็ได้ ใจเรามิได้ป่วยไข้กับสังขารร่างกาย แต่อย่าคว้าเอาสังขารมาเป็นใจ ใจเป็นสังขาร จะแผดเผาใจให้วุ่นวายไปตาม
    จับให้มั่นในคำว่า ใจไม่เคยตาย ใจไม่มีป่าช้าเหมือนร่างกาย ใจเป็นอมตะโดยหลักธรรมชาติแม้ยังมีกิเลสอยู่ เป็นแต่ท่องเที่ยวในภพต่างๆ เท่านั้น ใจเป็นสมบัติของเราแท้ จงรักษาใจให้สงบเย็นอยู่โดยลำพังในท่ามกลางขันธ์ที่กำลังถูกไฟไหม้อยู่ขณะนี้ เอาละเหนื่อยขันธ์แล้ว ขอให้คุณได้ชัยชนะมารในขันธ์ 



จากความเมตตาที่ท่านแสดงธรรมให้แก่ผู้ป่วยที่ต้องการการเยียวยาทางด้านจิตใจและเป็นธรรมโอสถ ให้รู้จักพิจารณาทุกขเวทนาที่เกิดจากโรคภัยไข้เจ็บทั้งทางกายและทางใจ ทำให้สามารถรวมเล่มอยู่ในหนังสือ "ธรรมชุดเตรียมพร้อม" ซึ่งเนื้อหาเหมาะกับผู้ปฏิบัติธรรมจริงจัง ผู้ปฏิบัติสูงขึ้นๆ ผู้ต้องการต่อสู้กับทุกขเวทนาจากโรคภัยไข้เจ็บ หรือผู้ต้องการฝึกจิตเพื่อเตรียมสู้ เตรียมรับมรณภัย และเพื่อความหลุดพ้นจากทุกข์โดยสิ้นเชิง
ตัวอย่างผู้ได้รับประโยชน์การตอบปัญหาธรรมะทางอินเตอร์เน็ต
เด็กวัยรุ่นจากสหรัฐอเมริกา
โยม ตอนนี้หนูกำลังศึกษาอยู่ในต่างประเทศ หนูเป็นเด็กวัยรุ่นที่ไม่เคยสนใจธรรมะ ไม่สวดมนต์ ไม่เป็นนักปฏิบัติ ทำตัวไร้สาระไปวันๆ แต่หนูชอบอ่านหนังสือ จนกระทั่งน้าสาวได้มอบหนังสือธรรมะของหลวงตาให้อ่านชื่อธรรมะชาวบ้าน และหนังสือพุทธประวัติของพระพุทธเจ้าเรื่องพุทธโอวาทก่อนปรินิพพาน พอได้อ่านแล้วก็ซึ้งใจแล้วก็ตามเก็บตามอ่านอยู่เรื่อยไป บางทีเข้าใจบ้างไม่เข้าใจบ้าง พอจะจับใจความสำคัญได้ หนูท่องพุทโธจนติดเป็นนิสัย จะทำอะไรก็แล้วแต่คำว่าพุทโธติดอยู่ในใจตลอด จะทำอะไรก็มีพุทโธ จนบางทีเคยสงสัยว่า คำว่า พุทโธ นี้อยู่ดี ๆ เราคิดขึ้นมาได้อย่างไร ดังนั้นหนูจึงมีคำถามอยากจะรบกวนหลวงตาดังนี้
ข้อ ๑ การที่เราทำกิจกรรมต่าง ๆ ควบคู่ไปกับการภาวนาพุทโธนั้น เป็นสิ่งที่บังควรหรือไม่ เพราะหนูคิดว่าพุทโธเป็นคำศักดิ์สิทธ์แต่บางกิจกรรม เช่น การอาบน้ำ จิตก็คิดถึงพุทโธก็ท่องติดตลอด อันนี้ควรจะทำหรือไม่เจ้าคะ 
หลวงตา ต้องทำให้หนักมือ เวลาอาบน้ำ เวลาถ่ายมูตรถ่ายคูถนั้นตัวสกปรก พุทโธ ตัวสะอาดที่สุดเอามาชะล้างอย่างหนัก พุทโธติดแนบเลยตรงนั้นเวลานั้นเข้าใจไหม เพราะเวลานั้นมันสกปรกมาก เอาพุทโธที่สะอาดมาก ๆ นี้สาดลงไปเลยเข้าใจไหม เอ้า ว่าไป
ข้อ ๒ บ้างทีพุทโธเข้ามาอยู่ในใจเราเมื่อไรก็ไม่รู้ มารู้อีกทีตัวเองท่องพุทโธ ๆ ไปเรียบร้อยแล้วเหตุใดจึงเป็นเช่นนี้เจ้าคะ
หลวงตา พุทโธก็ดี กิเลสก็ดี เกิดได้ทุกเวลา แต่เวลากิเลสเกิดไม่เห็นพูดมันเกิดขึ้นได้ยังไง มาระลึกได้ พุทโธคำสองคำก็มาอวดตัวเอง ว่ามาระลึกพุทโธได้ยังไง แต่มันระลึกกิเลสตั้งแต่เกิดมาจนกระทั่งป่านนี้มันระลึกได้ยังไงก็ถามมาบ้างซิน่ะ เข้าใจไหม
ข้อ ๓ เวลาหนูเรียนหนังสือหรือทำกิจกรรมอื่น ๆ ใดก็ทำได้ แต่คำว่า พุทโธก็เข้ามาตลอด
หลวงตา เออ ให้เข้าตลอดเหมาะสมแล้วนะ พุทโธ ไม่มีคำว่าต่ำว่าสูง เป็นธรรมชาติที่เลิศเลอเข้าได้หมด น้ำสะอาดสาดกระจายไปได้หมด ทำสิ่งต่าง ๆ ที่สกปรกให้สะอาดได้ทั้งนั้นเข้าใจไหม ไม่เลือกว่าน้ำนี้อยู่ที่สูงที่ต่ำ มันสกปรกที่ไหนสาดเข้าไปเถอะ ธรรมก็แบบเดียวกันเข้าใจเหรอ .. ให้มันติดตลอดนั่นละเข้าใจไหม เออ เพราะกิเลสมันพาเรื่อยเปื่อยไปมันเท่าไร มันไม่ได้เห็นโทษของกิเลส มันมาเอาโทษของพระพุทธเจ้าพุทโธนี้มาใส่ นี่คือกิเลสมันแทรกเข้าใจไหม เอ้า ว่าไป
ถาม(ต่อ) เรื่องอัศจรรย์ที่สุดที่หนูอยากจะเผยแพร่ตรงนี้ผ่านสู่เยาวชนและเพื่อนนักเรียนด้วยกันคือ ตั้งแต่หนูท่องพุทโธในใจจิตเป็นสมาธิมากขึ้น เรียนหนังสืออย่างเข้าใจมากขึ้น และเปลี่ยนนิสัยของหนูให้เป็นคนมีวินัย ไม่เกียจคร้านไม่สุรุ่ยสุร่าย สิ่งที่แต่ก่อนจัดได้ว่าเป็นคนที่ใช้เงินใช้ทองหมดไปโดยไร้สาระ เดี๋ยวนี้ไม่อยากได้ไม่อยากมี เอาแค่พออยู่พอกินก็เพียงพอแล้ว แล้วจะหันไปทำอะไรที่มีสาระมากกว่าเดิม หนูขอกราบขอบพระคุณหลวงตา และขอบคุณทีมงานที่ทำให้หนูซึ่งอยู่ต่างประเทศได้ฟังเทศน์จากหลวงตาทุกวันๆ ยิ่งหนูมาอยู่คนเดียวความเหงาซึ่งเป็นกิเลสอันร้ายกาจชอบมาตามรังครานอยู่เรื่อย ก็ได้ธรรมะของหลวงตาคอยขัดเกลาจิตใจให้หนูพบทางสุขสงบมากขึ้น
หลวงตา เออ ถูกต้องแล้วให้ทำกันอย่างนี้ละนะ ทำอย่างนี้ถูกต้องแล้ว ไม่มีคำว่าสูงว่าต่ำ มีแต่กิเลสมันคอยเตะคอยถีบ พอเราจะระลึกพุทโธ ก็ว่าพุทโธเป็นของสูงนะ ไม่ควรจะระลึกเวลาเช่นนั้น แต่เวลามันขี้แตกป้าด ๆ มันของสูงหรือของต่ำ ทำไมมันขี้แตกป้าด ๆ ได้ ควรหรือไม่ควรเข้าใจไหม มันยังขี้แตกป้าด ๆ พุทโธทำจะพูดไม่ได้คิดไม่ได้ อยู่ในหัวใจอันเดียวกัน ก็ยังบอกว่ากิเลสก็ดีธรรมก็ดีอยู่ที่หัวใจอันเดียวกัน แก้กันได้ตลอดเข้าใจไหม เอ้า มีอะไรว่าไป
โยมจากประเทศนิวซีแลนด์ 
ที่ประเทศนิวซีแลนด์ มีวัดเนื้อที่พันกว่าไร่ ตั้งอยู่ในหุบเขา มีป่าแต่ไม่สมบูรณ์ อากาศเย็นจัด ขณะนี้มีพระจำพรรษาอยู่สองรูป มีคนเล่าว่าถึงความเพียรของพระฝรั่งสองรูป ว่าเคยธุดงค์จากเหนือสุดถึงใต้สุดของประเทศนิวซีแลนด์ เดินตลอด มีใครจอดรับก็ไม่ขึ้นรถ บางทีปฏิเสธคนไม่ได้ก็ขึ้นรถไปกับเขา แล้วก็เดินย้อนกลับมาที่เดิม แล้วค่อยเดินต่อไป จะเว้นก็ตอนขึ้นเรือข้ามฟากจากเกาะเหนือไปเกาะใต้ ระยะทางประมาณจากเชียงใหม่ถึงจังหวัดสงขลา ที่นี่จะมีกัณฑ์เทศน์ของหลวงตาลงพิมพ์เผยแพร่ด้วยครับ

ทำให้ผู้พบเห็นพระธุดงค์รู้สึกเย็นตาเย็นใจ ไม่ว่าฆราวาสหรือพระด้วยกันพบเห็นท่านเพียรเดินธุดงค์ในอิริยาบถที่สำรวมในระยะทางไกล ๆ ก็ทำให้รู้สึกว่าพวกเรามีวาสนาที่ได้มาพบเห็น ได้อยู่กับพุทธศาสนาแม้จะอยู่ในต่างประเทศ หรือแม้แต่พระฝรั่งที่ท่านเดินธุดงค์ด้วยอิริยาบถสำรวม เราก็ไม่เคยคิดแยกว่า ถือพุทธศาสนาต้องเป็นคนไทย พระธรรมท่านเข้าถึงผู้ตั้งใจปฏิบัติเข้าถึงมรรคผลนิพพาน จึงขอกราบเรียนหลวงตาเพราะความเย็นตาเย็นใจกับพระธุดงค์และพุทธศาสนาของเราในต่างประเทศ และทำให้มีกำลังใจในการปฏิบัติความดี ดำเนินชีวิตในต่างแดนด้วยการภาวนาตามคำสอนที่หลวงตาเมตตาเทศน์สอนมาตลอด
ชาวต่างชาติที่นี่ได้รู้จักหลวงตา และรับฟังเทศน์ของหลวงตา มีความสนใจในการปฏิบัติตาม มีการตั้งเป็นกลุ่มการปฏิบัติธรรม เช่น ชาวมาเลเซียทั้งสามีและภรรยาเขาตั้งใจปฏิบัติภาวนา พอได้ทราบว่าหลวงตาเมตตาแสดงการตอบปัญหาธรรม ชาวต่างชาติที่นี่รู้สึกสนใจปีติยินดี ถึงแม้เขาจะอยู่ไกลจากหลวงตา แต่ผ่านคำถามมาทางอินเตอร์เน็ตรู้สึกได้ใกล้ชิดในธรรมะมากขึ้น จึงรบกวนเรียนถามปัญหาธรรมหลวงตาดังนี้
คำถาม ขณะที่ดิฉันนั่งสมาธิและฝึกการรับรู้ ให้สามารถรู้ถึงสิ่งต่างๆ ได้ และบางทีดิฉันได้ยินเสียง และมีความคิดต่างๆ ดิฉันก็จะพยายามกลับไปหาคำบริกรรม บางครั้งดิฉันรู้สึกถึงความนิ่ง ความสว่างและความว่าง ดิฉันขอถามว่า อะไรคือจุดประสงค์ของการนั่งสมาธิ เพื่อการให้สามารถรับรู้ทางกายและใจเร็วขึ้น หรือเพื่อความสว่าง ความว่างในใจนั้น กราบนมัสการมาด้วยความเคารพ จาก โยมชาวมาเลเซีย
หลวงตา  อันนี้ก็เป็นจุดประสงค์อันหนึ่งที่ปรากฏขึ้นกับตัวเอง เช่นความว่าง ความสว่าง เป็นต้น แต่การภาวนานี้จุดประสงค์ก็คือเพื่อน้ำดับไฟ จิตใจของเราเป็นฟืนเป็นไฟด้วยการคิดการปรุงแต่งเรื่องราวต่าง ๆ  ส่วนมากมักจะมีแต่ความชั่ว ซึ่งเป็นฟืนเป็นไฟเผาตัวเอง เราภาวนานี่คือเพื่อระงับอารมณ์ทั้งหลายเหล่านั้นด้วยบทธรรม บทธรรมจะเป็นคำบริกรรมคำใดก็ได้ นั้นเท่ากับน้ำดับไฟ นำคำบริกรรมนั้นเข้ามากำกับจิต ให้จิตทำหน้าที่กับคำบริกรรมซึ่งเป็นบทแห่งธรรมนั้นอย่างเดียว มีสติควบคุมอยู่เสมอ ไม่ให้มีช่องสำหรับคิดปรุงของเรื่องกิเลสที่เคยก่อฟืนก่อไฟมาใส่ตัวเอง ให้มีแต่คำบริกรรมกับสติติดแนบอยู่นั้น 

ที่ว่าความประสงค์ไม่อยากวุ่นวาย มันก็สงบเอง นี่เป็นความประสงค์อันหนึ่งของเรา ในเบื้องต้นเป็นอย่างนี้ก่อน ต่อจากนั้นถ้าได้ทำจิตของเราด้วยจิตตภาวนา หรือว่าด้วยการสงบอารมณ์อย่างที่ว่านี้แล้ว สิ่งที่เราต้องการไม่เคยคาดเคยหมาย ไม่เคยรู้เคยเห็นก็จะเป็นขึ้นมาจากใจ เพราะเหตุแห่งการทำที่ถูกต้องตามจุดหมายที่พระพุทธเจ้าทรงสอนไว้แล้ว ว่าใจตัวพยศเพราะกิเลสพาพยศ เมื่อจิตได้รับการฝึกทรมานก็เท่ากับน้ำดับไฟ ไฟคือความทุกข์ทั้งหลายภายในใจก็สงบลงไป ไม่ต้องบอกความเย็นเย็นเอง สถานที่ไฟเคยไหม้ หรือแสดงเป็นเปลวจรดเมฆ เมื่อถูกน้ำดับลงไปแล้วสถานที่นั่นก็จะกลับเย็นขึ้นมา ก็เท่านั้น 
..
ความสว่าง ความว่าง เกิดจากจิตที่ไม่มีอะไรยุ่ง กิเลสนั้นแหละยุ่ง คิดปรุงนั้นคิดปรุงเรื่องนี้ สังขารตัวนี้เป็นสำคัญมากทีเดียว คือมีสมุทัย พื้นฐานของกิเลสท่านเรียกว่าอวิชชา ให้ชื่อว่าอย่างงั้น มันอยู่ในใจ ตัวนั้นแหละผลักดันออกมา ผลักดันออกมาให้คิดให้ปรุงไม่หยุดไม่ถอย ไม่เลิกไม่แล้ว หิวโหยตลอดเวลา คือธรรมชาตินี้ดันออก ๆ เมื่อเราระงับไม่ให้มันคิด ธรรมก็ดับเข้าไป เหมือนน้ำดับไฟ หินทับหญ้าเข้าไปเสียก่อน แล้วนั้นจะสงบ ๆ ใจก็เย็นขึ้นมาเลย เข้าใจ












